بەدەم ڕێگاوە گوڵ چنین یا پێکوڵ چاندن لەسەر چەقی ڕێگا؟ – فەرهەنگ و مێژووی کاوە\nکه له‌که‌سێک ده‌پرسن: کێیت؟\nبه‌شانازییه‌وه ده‌ڵێ: فڵانم کوڕی فڵان!\nئه‌و حاشاله باوکی خۆی ناکاو به‌ده‌گمه‌ن که‌سی واهه‌یه وا‌بکات، ته‌نانه‌ت ئه‌گه‌ر باوکی خراپیش بێ. ڕۆڵه به باب‌و باپیریانه‌وه ده‌ناسرێن‌و به‌تایبه‌تی له‌نێو کورده‌واریدا هه‌ر له‌کۆنه‌وه باوبووه ئه‌گه‌ر ویستبیان به‌ئاشکرا باسی که‌سێک بکه‌ن، کوتوویانه:\n“فڵانی کوڕی فڵانه‌که‌س!”\nئیدی ئه‌وه به‌سه بۆ ئه‌وه‌ی لایه‌نی به‌رانه‌ر، ناوبراو له یه‌کێکی دیکه بکاته‌وه‌و له باسکردن یا ڕووبه‌ڕوو بوونه‌وه‌یدا بیناسێته‌وه. باب‌وباپیر ناسنامه‌ی هه‌ر که‌سێکن‌و تاڕاده‌یه‌کیش نوێنه‌ری که‌سایه‌تیی ئه‌ون، هه‌رچه‌ندله کۆمه‌ڵگادا زۆری وا هه‌ن که به‌باش یان خراپ له‌ڕێگای باب‌و باپیرانیان لاده‌ده‌ن، جائه‌وه به‌گوشاری هه‌لومه‌رجی ژیان بێ یا هی زه‌مان.\nگه‌لانیش که له که‌سان پێکهاتوون، هه‌ر هه‌مان دۆخیان بۆ سازکردنی ناسنامه‌ی خۆیان هه‌یه. هه‌مووگه‌لانی دنیا مێژووی دێرینی خۆیان به شانازییه‌وه نووسیوه‌ته‌وه‌و ته‌نانه‌ت هه‌وڵیانداوه شانازیی گه‌لانی ده‌وروبه‌ری خۆیانیشی به‌شێوه‌یه‌ک پێوه‌بلکێنن‌و به‌سه‌ربه‌رزییه‌وه به‌گه‌لانی دیکه بڵێن\n“ئه‌وه‌تا ئێمه ئه‌وه‌ین! ئه‌وه‌یه ناسنامه‌مان‌و ئه‌وه‌یه خاک‌و وڵاتمان”\nئه‌وه کارێکه زۆرگه‌لانی نه‌ک هه‌ر ئی دوور، به‌ڵکوو ئی دراوسێ‌و ده‌وروبه‌رمان‌و له‌وانه‌ش داگیرکه‌رانی کوردستان کردوویانه. بۆ وێنه، عه‌ره‌بان زۆر زاناو بلیمه‌تی موسوڵمانی وڵاتانی ژێرده‌سته‌ی خۆیانیان کردۆته هی خۆیان‌و شانازیشیان پێوه‌ده‌که‌ن، وه‌ک: ئیبنی سینای فارس‌و ئینی خه‌له‌کانی کوردو به‌ده‌یان‌و سه‌دانی دیکه. فارسانیش بۆ به‌جێ‌نه‌مان له‌وان، زۆر که‌سی گه‌وره‌و به‌ناوبانگی مێژویی‌و ئه‌فسانه‌یی‌و هیتریان کردۆته ئی خۆ، بۆنموونه: عه‌بباسی ئیقباڵ(تاریخ ایران ازآغاز تا انقراض قاجاریه)، له باسی هاتنه سه‌ر کاری زنجیره پادشایانی به‌ڕه‌گه‌ز کوردی ساسانی دا له‌سه‌ردێری به‌شێکی کتێبه‌که‌یدا، ئاوای نووسیوه: “باب پنجم دوره دوم پارسیها” پاشان ده‌نووسێ: “ئه‌شکانیان….. له‌به‌ر سه‌رنج نه‌دان به باری ده‌روونیی ئێرانی‌یان، له‌گۆڕه‌پانی خه‌بات ده‌رچوون‌و جێگای خۆیان وه‌ک ماده‌کان دا به پارسه‌کان…” ئه‌و مێژوونووسه‌ش به‌زۆری ده‌یه‌وێ ساسانیان بکاته پارسی له‌کاتێکدا که نه‌زمانیان پارسی بوه‌و نه‌بۆخۆشیان، به‌ڵکوو به‌پێی به‌ڵگه‌نامه مێژوویی‌یه‌کان گومانی تێدانیه که ئه‌وان کورد بوون. ئه‌و ئه‌شکانی‌یان به‌پارس نازانێ، به‌ڵام زۆری دیکه له مێژوونووسان ئه‌وانیشیان کردۆته پارس. که ئه‌وڕۆ گومانی تێدانه‌ماوه که له‌نه‌ته‌وه‌ی پارس نه‌بوون.\nبه‌داخێکی گرانه‌وه له‌نێو هه‌موو ئه‌وگه‌لانه‌دا گه‌لی کورد نه‌یتوانیوه ناسنامه‌ی خۆی پێشانی جیهانی‌یان‌بداو که له‌ده‌رێ لێمان بپرسن، چ که‌سین، ده‌ڵێین کورد! جائه‌وجار ده‌پرسن کورد کێیه؟ تورک، ئێرانی؟ عه‌ره‌ب؟ …..؟ له وه‌ڵامدا داده‌مێنین، نه‌ک له‌به‌ر ئه‌وه‌ی بۆخۆمان نازانین کێین، به‌ڵکوو له‌به‌رئه‌وه‌ی پێناسه‌یه‌کی به‌ڕه‌سمی ناسراوی مێژووییمان نیه پێیان نیشان بده‌ین‌و بڵێین ئه‌وه‌ین. له‌سه‌ر نه‌خشه‌ی جیهانیش خۆ ناومان نه‌براوه تا پێیانی نیشانده‌ین.\nئه‌حمه‌دی قازی له‌پێشه‌کیی کتێبی(خلاصه تاریخ کردستان)دا ده‌ڵێ: “… مێژوونووسانی عه‌ره‌ب‌و ئێرانی‌و تورک له به‌رهه‌مه‌کانی خۆیاندا که‌متر به‌شێوه‌یه‌کی سه‌ربه‌خۆ باسی ڕووداوه‌کانی کوردستانیان کردووه‌و ئه‌وه‌نده‌ی ئێمه ئاگاداربین، کتێبێکی سه‌ربه‌خۆیان له‌وبواره‌دا نه‌نسسویوه‌و ته‌نیا له نێوئاخنی بابه‌تی دیکه‌دا ناوی کوردیانوه‌بیردێته‌وه‌و بێگومانیش له‌زوربه‌ی جاره‌کانیشدا بابه‌ته‌کانی خۆیان به‌شێوه‌یه‌کی دوژمنکارانه‌و به‌ده‌ر له بازنه‌ی مروه‌ت‌و دادپه‌روه‌ری ده‌خه‌نه ڕوو. له‌سه‌ریه‌ک هه‌میشه تێکۆشاون تا ده‌کرێ ئه‌وگه‌له‌ی که یه‌کێکه له گرنگترین‌و گه‌وره‌ترین گه‌لانی ڕۆژهه‌ڵاتی ناوه‌ڕاست، وه‌ک گه‌لێکی بێ نامه، بێ مێژوو و بی فه‌رهه‌نگ‌و زمانێکی ڕه‌سه‌ن به‌دنیا بناسێنن. ئه مێژوونوسانه که زۆربه‌یان له‌کاتی هێرش‌و تاڵانی وڵاتان دا له‌خزمه‌ت پادشاکاندا بوونه، جارجاره له‌گێڕانه‌وه‌و کوتنه‌وه‌و نووسینه‌وه‌ی ڕووداوه‌کاندا، کاتێک ویستبیان پێشهاته‌که به‌وردی بگێڕنه‌وه، جڵه‌وی بیرکردنه‌وه‌و سانسۆڕ له‌ده‌ستیان ده‌رچووه‌و باسی بوونی پادشاو میرو وڵاتی کوردستان‌و سپاو له‌شکرو قه‌ڵاو دژگه‌لی قایمی وانیان کردووه بۆئه‌وه‌ی نیشانی بده‌ن که به‌سه‌ر چ دوژمنێکی به‌هێزدا زاڵبوون‌و چ سه‌رزه‌مینێکی سه‌خت‌و حاسی‌یان داگیرکردووه، که بۆیان بۆته مایه‌ی شانازی‌و به‌خۆ خوڕین…. ”\nکاک ئه‌حمه‌د نموونه‌شی به (کارنامه اردشیر بابکان‌و تاریخ فتوحات اسلام) هێناوه‌ته‌وه. ئه‌وانه ئی سه‌رده‌می کۆنن‌و ئی ئه‌وکه‌سانه‌ن که بۆخۆیان شاهیدی تاڵانی ماڵی کوردان‌و کوشتاری به‌کۆمه‌ڵی گه‌له‌که‌مان بوون، نموونه‌یه‌کی هه‌ره‌به‌رزی دیکه‌ی درۆپو پێچه‌وانه نواندن‌و شانازی کردن به تاڵان‌و کوشتاری کورده(تاریخ عالم‌آرای عباسی)یه که ئێرانی‌یان زۆری شانازیش پێوه‌ده‌که‌ن‌و ته‌نانه‌ت ئه‌فسانه‌ی سه‌یرو سه‌مه‌ره‌شی بۆ کورد تێدا سازکراون. ئه‌وانه ڕاستیگه‌لێکی حاشاهه‌ڵنه‌گرن، به‌ڵام نه‌ک هه‌ر مێژوونووسانی له‌خزمه‌ت پادشایان‌و ده‌سته‌ڵاتداراندا، به‌ڵکوو مێژوونووسانی دیکه‌ی فارس‌و تورک‌و عه‌ره‌بی سه‌رده‌می نوێ‌و ته‌نانه‌ت دژبه‌ری میریش زۆر به‌ده‌گمه‌ن له‌ناویاندا که‌سێک هه‌ڵده‌که‌وێ به‌چاوێکی دوژمنکارانه‌و ده‌مارگرژانه سه‌یری هه‌ڵسوکه‌وت‌و مێژووی کورد نه‌کاو له‌استی‌و مروه‌ت لانه‌داو ڕووداوه‌مێژوویی‌یه‌کانی کوردستان به‌پێی به‌رژه‌وه‌ندیی مه‌زنیخوازیی نه‌ته‌وه‌ی فه‌رمانڕه‌وا به‌راوه‌ژوو نه‌کاته‌وه. ئه‌وانه ته‌نانه‌ت له‌درۆکانیاندا ئه‌وه‌نده بێ‌باکن، که جاروایه له کتێبێکیاندا له لاپه‌ڕه‌یه‌کدا شتێک ده‌نووسن‌و له چه‌ندلاپه‌ڕه دواتر وه‌ک ئه‌وه‌ی لێی په‌شیمان بووبنه‌وه، یا نووسراوه‌ی پێشووی خۆیان له‌بیرچووبێته‌وه‌و شتێکی پێچه‌وانه له‌سه‌ر ڕووداوه‌که ده‌گێڕنه‌وه. نموونه‌یه‌کی سه‌یرم له خوێندنه‌وه‌ی کتێبی(تاریخ ده هزارساله ایران، عبدالعظیم رضائی)دا به‌رچاو که‌وت. نووسه‌ری ئه‌وکتێبه له‌لاپه‌ڕه‌ی 176ی‌دا له‌سه‌ر داگیر کرانی هه‌مه‌دان، به‌شانازی‌یه‌وه ده‌ڵێ: “له‌شکری کوورۆش ده‌ستیان کرد به تاڵانی شارو زێڕو زێوو سامانێکی زۆریان به‌تاڵان برد که به‌شی‌زۆرتری بردرایه ئه‌نزان”و هه‌روه‌ها ده‌نووسێ “… (ئاستیاک) پاشان هه‌موو ئه‌وکه‌سانه‌ی له‌شاربوون – له پیرو گه‌نج – جاڕی دان‌و چه‌کداری کردن‌و بۆخۆی بوو به فه‌رمانده‌ریان‌و چووه شه‌ڕ، به‌ڵام تێشکاو له‌شکره‌که‌ی له‌ناو چوون‌و خۆی بوو به دیلی پارسه‌کان… پادشای پارس پاش گرتنی‌ئاستیاک چووه ئۆکباتان‌و ئه‌وشاره‌ی گرت(550ی پ.ز)و سپایی‌یه‌کانی ده‌ستیانکرد به‌تاڵانی‌شاره‌که‌و ئامرازو که‌رسته‌ی زۆری زێڕو زێویان به‌تاڵان برد‌و به‌شێکی زۆرتری ناردرا ئه‌نزان” ئه‌وجار ئه‌و جه‌نابه له‌بیری ده‌چێته‌وه له‌وێ چی کوتووه‌و له لاپه‌ڕه‌ی 248 ده‌ڵێ: “… کوورۆش به شێوه‌یه‌کی‌ئاقڵانه ده‌ستی‌به‌سه‌ر وڵاتی مادداگرت‌و به‌بێ خوێن ڕشتن هه‌مه‌دانی کرده پێته‌ختی خۆی‌و به‌ڵگه‌نامه‌کان‌و ڕێکخراوی حکوومه‌تی خۆی گواسته‌وه‌وێ” ئه‌وجار له‌لاپه‌ڕه‌ی 159ش ده‌ڵێ “ئاستیاک نیزیکه‌ی بیست‌و چوارساڵ پادشایه‌تیی‌کرد” که‌چی هه‌ربۆخۆی له لاپه‌ڕه‌ی176 ده‌ڵێ: “ئاستیاگ پادشایه‌تیی سی‌وپنێجساڵه‌ی‌خۆی له‌ده‌ستدا”\nئه‌وه‌یه که هه‌ر وه‌ک له‌جێگایه‌کی دیکه له‌و نووسراوه‌مدا به‌وردی باسم کردووه، مێژوونوسی کورد ده‌بێ به‌وردبینی له به‌رهه‌مه مێژوویی‌یه‌کانی بێگانه له‌سه‌ر کورد بڕوانن‌و ته‌نانه‌ت ئی کورده‌کانیش که به‌داخه‌وه زۆربه‌ی بابه‌ته‌کانیان هه‌ر به‌کوتنه‌وه‌ی بابه‌ته بڵاوکراوه‌کانی بێگانان پڕکردۆته‌وه، به‌چاوێکی ڕه‌خنه‌گرانه بخوێننه‌وه. کاک ئه‌حمه‌د کتێبه‌که‌ی زۆر به‌نرخه‌و چێگای ده‌ستخۆشی‌و شانازی پێکردنیشه، به‌ڵام ئی ویش ئه‌گه‌ر به‌وردی لێی بڕواندرێ، بێگومان ڕه‌خنه‌ی له‌سه‌ره. بۆوێنه له لاپه‌ڕه‌ی 18ی کتێبه‌که‌دا هاتنی ماد بۆ ئاقاری زاگرۆس به ده‌وروبه‌ری هه‌زاره‌ی دووهه‌می به‌ر له‌زایین به‌راورد ده‌کا، که بۆچوونێکی ورد‌و دروست نیه. ئه‌وه‌ی ئه‌و باسی ده‌کا ڕه‌نگه ته‌نیا شه‌پۆلێکی کۆچه‌که‌بێ، ده‌نا ژماره‌یه‌ک له مێژوونووسان کۆچی ورده‌ورده‌ی ماده‌کان بۆ سه‌رزه‌مینی کوردستان بۆ زۆر پێشتر له‌و سه‌رده‌مه ده‌گێڕنه‌وه.\nگونتردشنر(کرد ملت بی دولت، ل6)، ده‌ڵێ: سنووره‌کانی کوردستان، له‌دونده سه‌رله ئاسمانه‌کانی ئارارات ڕا، که به‌بۆنه‌ی تۆفانی نووحه‌وه له ئینجیلدا باسی کراوه، تالێواره‌کانی ڕووبارگه‌لی دیجله‌و فه‌ڕات، له به‌رزاییه‌کانی عێراقه‌وه بگره تا که‌ناره‌کانی ده‌ریای مێدیته‌رانه (ده‌ریای سپیی ناوه‌ڕاست) درێژه‌ی هه‌یه، ڕووبه‌ری ئه‌و سه‌رزمینه‌ی کوردی تێدا ده‌ژین، خۆ له 500000 کیلۆ میتری چوارگۆشه ده‌دا. که به‌ڕوونی له ڕووبه‌ری وڵاتی ئاڵمان زیاتره. کورده‌کان که به بڕیه به 30000000 دێنه ئه‌ژمار، له‌ناوچه‌ی ڕۆژهه‌ڵاتی ناوه‌ڕاستدا، پاش‌تورک‌و عه‌ره‌ب‌و ئێرانیه‌کان، له‌پله‌ی چواره‌م دان‌و له‌ناو گه‌لانی بێ‌ده‌وڵه‌تدا گه‌وره‌ترین‌و دوامین گه‌لی سه‌ر ئه‌و گۆیه خاکی‌یه‌ن.”\n“کوردستان سه‌رزه‌مینێکه ده‌وڵه‌مه‌ندو خاوه‌ن کانگه‌لی پڕبه‌رهه‌م، که‌گرنگترینیان نه‌وت‌و ئاون. گه‌لی کورد بێگومان بۆخۆی مافی که‌لک وه‌رگرتنی له‌و سامان‌و سه‌رچاوه ژێرزه‌وییانه پێ‌نه‌دراوه، که ئی خۆنی. چونکه ساڵه‌های ساڵه ده‌وڵه‌تانی ناوچه‌که ئه‌وانیان له مافی چاره‌ی خۆ نووسین بێبه‌ش‌کردووه‌و ڕێگاناده‌ن ئه‌وگه‌له کۆنه خاوه‌ن فه‌رهه‌نگه، به به‌ڕیوه‌بردنی سه‌رزه‌مینی باب‌وباپیرانیان به‌ده‌ستی خۆ، به‌ئامانجه‌که‌یان بگه‌ن‌و ئاواته له‌مێژینه‌کانیان وه‌دی بێنن.”\n“زلهێزه‌کانی سه‌رمایه‌داری وه‌ک ئینگلستان‌و فه‌ڕانسه، که‌دوای شه‌ڕی یه‌که‌می جیهانی ته‌نیا به‌هۆی چاو چنۆکی‌و زێده‌خوازیی له‌بڕان نه‌هاتووی خۆیان‌و بۆده‌ست به‌سه‌رداگرتنی سامانی نه‌وتی ڕۆژهه‌ڵاتی نیزیک، ده‌وڵه‌تگه‌لی ده‌سته‌مۆی خۆیان لێ دامه‌زراندن. سه‌رزه‌مینی کوردانیان به‌خورتی‌و به‌پێچه‌وانه‌ی ویستی دانیشتووانی، به‌سه‌ر وڵاتانی عێراق‌و سووریه‌و تورکیه‌ی نوێ‌دا دابه‌ش‌کرد. چاوچنۆکیی له‌ڕاده‌به‌ده‌ری ده‌سته‌ڵاتدارانی خۆجێیی، به‌ئامانجی که‌لکوه‌رگرتن له سه‌رچاوه نه‌وتییه‌کان‌و داوا بێبه‌زه‌یی‌و توندو تیژانه‌کانیان بۆ وه‌ده‌ستهێنان‌و پاراستنی ده‌سته‌ڵات، بوو به‌هۆکاری ئه‌وه‌ی که نه‌ته‌وه‌ی کورد تا ئێستاش نه‌توانێ به مافه نه‌ته‌وه‌یی‌و یاسایی‌یه‌کانی خۆی بگا.”\n“کوردستان به‌چه‌ند پارچه دابه‌ش کراو وێڕای ئه‌وه‌ش چیرۆکێک له سه‌رکوت‌و زه‌بروزه‌نگ‌و ده‌نگ‌بڕین‌و ده‌کار کردنی توندوتیژی، به‌بێ‌بڕانه‌وه ده‌ستی‌پێکردو هه‌موو هه‌وڵ‌وتێکۆشانی کورده‌کان بۆئازادی‌و خودوختاری‌و هه‌ر وه‌ها سه‌رهه‌ڵدانه په‌یتاپه‌یتاو پڕنیگه‌رانی‌یه‌کانیان، یه‌ک‌به‌دوای‌یه‌کدا به‌دڕندانه‌ترین‌و بێبه‌زه‌یی‌یانه‌ترین شێوه سه‌رکوت کران‌و تێک‌شکێندران.”\n“حکوومه‌ته‌کانی ناوه‌ندی له تاران، به‌غدا، دیمێشق‌و ئانکارا، به که‌لکوه‌رگرتن له کۆچدانی‌زۆره‌ملی، کوشتاری به‌کۆمه‌ڵ، ده‌رپه‌ڕاندن له‌ماڵ‌وحاڵ‌و ئاواره‌کردن‌و ده‌نگ بڕین‌و تۆقاندن‌و پێکهێنانی دڵه‌ڕاوکێ، ڕووبه‌ڕووی کوردان بوونه‌وه. به‌ڵام هه‌مووی ئه‌و کاره نامرۆڤانانه نه‌یانتوانی چووکترن درز بخه‌نه ئیراده‌ی پۆڵایین‌و له‌شکان نه‌هاتوویان له‌ڕێگای وه‌ده‌ستهێنانی ئازادی‌دا.”\n“به‌وساڵانه‌ی دوایی، ڕه‌وتی لێک هه‌ڵوه‌شانه‌وه‌ی وڵاتانی وه‌ک یه‌کێتیی‌سۆڤیه‌ت‌و یووگووسلاوی‌و چه‌کوسڵه‌واکی دا که خاوه‌نی فه‌هه‌نگگه‌لی هه‌مه‌چه‌شنه‌و گه‌لانی جۆراوجۆرن، سه‌ره‌نجام بووبه‌هۆکاری پێکهاتنی وڵاتگه‌لێکی وه‌ک لیتوانی، ئێستوانی، کڕۆواسی، سێلوانی، ئه‌رمه‌نستان‌و گورجستان‌و هه‌لی پێکهێنانی ده‌وڵه‌ت-حکوومه‌تی بۆ هه‌رکامه‌یان پێکهێنا. ”\n“له‌کاتی ئێستادا ئه‌وه ته‌نیا گه‌لی کورده که هێشتا سه‌رزه‌مینه‌که‌ی به‌سه‌ر وڵاتانی دیکه‌دا دابه‌ش بووه‌و سه‌رکوت ده‌کرێ.”\n“بێگومان کورده‌کانیش له‌وساڵانه‌ی دواییدا ترووسکه‌ی هیوا له ئاسۆی خۆیاندا ده‌بینن، واته سه‌ره‌نجام کێشه‌و گرفتی کورده‌کان له‌گۆڕه‌پانی سیاسه‌تی نێونه‌ته‌وه‌ییدا هاته‌گۆڕێ‌و په‌روه‌نده‌که‌ی بۆ پێ‌ڕاگه‌یشتن چووه سه‌ر مێزی به‌رپرسانی نێونه‌ته‌وه‌یی. له‌ئاکامی گوشاره‌کانی ڕێکخراوی نه‌ته‌وه‌یه‌کگرتووه‌کان(UNO)و یه‌کێتی ئوڕووپادا ده‌وڵه‌تی تورکیا ڕایگه‌یاند که له‌قورسایی سه‌رکوتی به‌میلیۆنان کوردی نیشته‌جێی ئه‌و وڵاته‌ی که‌م ده‌کاته‌وه‌و ئازادیگه‌لی باشیان له‌بواری مافه فه‌رهه‌نگی‌یه‌کانیان ده‌داتێ. ”\n١- شه‌هید دوکتۆر قاسملوو (کوردستان‌و کورد، ل11-13)، سنووری کوردستان ئاوا بڕیه‌ده‌کا: “له شیمالی ڕۆژهه‌ڵاتی لووتکه‌ی ئاراراته‌وه خه‌تێکی ڕاست ده‌ست پێ‌ده‌کا، به‌ره‌و جنووب، بۆ به‌شی جنووبی زاگڕۆس‌و پشتکۆ دێته‌خوارێ، له‌وێ‌ڕا خه‌تێکی ڕاست بۆلای ڕۆژئاوا ده‌کێشین هه‌تا ده‌گاته شاری مووسڵ له‌عێراق، له‌وێوه خه‌تێکی ڕاست بۆلای ڕۆژئاوا ده‌کێشین که له‌مووسڵه‌وه ده‌گاته به‌شی تورک نشینی ویلایه‌تی ئه‌سکه‌نده‌روون‌و له‌ونوخته‌وه خه‌تێک بۆلای شیمالی ڕۆژهه‌ڵات ڕاده‌کشێ تا ده‌گاته ئه‌رزه‌ڕۆم له توکیا، پاشان له ئه‌رزه‌ڕۆمه‌وه خه‌تێک به‌ره‌و ڕۆژهه‌ڵات دێ، تا ده‌گاته‌وه لووتکه‌ی ئارارات. به‌مجۆره پێوانه‌ی کوردستان به‌تێکڕایی ده‌گاته نیزیکه‌ی 409650 کیلۆمیتری چوارگۆشه، یانی به‌ته‌نیا له‌خاکی بریتانیاو هوله‌ندو بێلژیک‌و سویس‌و دانمارک به‌رینتره. خاکی کوردستان 194400کیلۆمیتری که‌وتۆته به‌ر تورکیا، 124950 کیلۆمیتری که‌وتۆته به‌ر ئێران، 72000 کیلۆمیتری که‌وتۆته به‌ر عێراق، 18300 کیلۆمیتری له‌سووریایه.”\nوه‌ک ده‌بینین له‌هه‌ردووک بڕیه‌دا لوڕه‌کان نه‌هاتوونه ئه‌ژمارو له نه‌خشه بڵاوبووه‌کانی کوردستانیشدا ئه‌و به‌شه‌ی کوردستان، به‌داخه‌وه هه‌ڵاوێراوه ٢- دێشنێر له‌و پێسه‌کی‌یه‌دا کورده‌کانی ژێرده‌ستی ئێرانی له‌بیرکردووه‌و به‌گشتی زۆرینه‌ی هه‌ره‌زۆری مێژوو نووسانی سه‌رده‌م، چاویان له‌پارچه‌کوردستانی به‌رده‌ستی‌یه‌کێتیی سۆڤیه‌ت پۆشیوه‌و باسی‌چوارپارچه ده‌که‌ن، که‌چی کوردستان له‌ڕاستیدا بوو به5پارچه نه‌ک 4و یه‌کێتیی سۆڤیه‌تیش که‌ئه‌وده‌می یه‌کێک‌بوو له زلهێزه‌کان، به‌ڵام دژی‌سه‌رمایه‌داری، که‌متر له‌زلهێزه‌کانی‌دی چاوچنۆکیی نه‌نواند. ئه‌و وڵاته، که دراوسێی دیواربه‌دیواری کوردستان بوو، به‌ساتوسه‌ودایه‌کی شووم له‌گه‌ڵ ئاتاتورک، پارچه‌یه‌کی‌دیکه‌ی له‌سه‌رزه‌مینه‌که‌مان هه‌ڵلووشی‌و هه‌ر به‌وه‌ش نه‌وه‌ستاو بۆ ڕازی کردنی ئه‌و دێوه‌زمه دژه‌کورده، کورده‌کانی به‌رده‌ستی خۆی به‌خورتی له زێدی باب‌وباپیرانیان هه‌ڵقه‌ندن‌و به‌سه‌رکۆماره‌کانی دیکه‌دا دابه‌شی کردن. ئاوا دانیشتووانی‌ئه‌وپارچه‌ی کوردستان، به‌شێوه‌یه‌کی دڕندانه‌تر نه‌ک هه‌ر له مافی دیاریکردنی چاره‌نووسی خۆ بێبه‌ش کران، به‌ڵکوو دانیشتن له سه‌ر زه‌مینی یێکپارچه‌ی باب‌و باپیرانیشیانیان لێ زه‌وت کرا.\n٣- به‌داخه‌وه وه‌ک ده‌بینین، له‌کاتی ئێستادا سه‌ره‌ڕای به‌ڵێنی‌یه ڕواڵه‌تی‌یه‌کانی ده‌وڵه‌تی تورک، هێستاش سه‌رکوت به‌توندی له‌سه‌ر کورد به‌رده‌وامه‌و ڕۆژ نیه به چه‌ندان تێکۆشه‌ر‌و پارله‌مانتاری کورد ڕاپێچی دادگاو به‌ندیخانه‌کانی ئه‌و وڵاته نه‌کرێن‌و بۆمباران‌و کوشتاری دڕندانه له‌سه‌ر کوردان هه‌ر ناپسێته‌وه.\nبه‌و دواییانه، کاتێک پاش زیاتر له پازده‌ساڵان دووره‌وڵاتیی به‌ده‌ستی خۆم به‌سه‌رداسه‌پاوم، سه‌ردانی کوردستانم کرده‌وه، بیستم کاک نه‌وشیروان کتێبێکی تازه‌ی ده‌رکردووه. پێشتر کوردو عه‌جه‌مه‌که‌یم دیبوو که به‌ناوی که‌سێکی دیکه‌ی بڵاوکردبۆوه. ئه‌من ئه‌و کتێبه‌م سه‌ره‌ڕای هێندێک ڕه‌خنه که له‌سه‌ری هه‌مبوون، به خۆماندووکردنێکی زۆر وه‌رم گێڕابۆوه سه‌ر سه‌رفارسی‌و ڕه‌خنه‌و تێبینی‌یه‌کانیشم بۆکردنه پاشکۆ‌و وێنه‌یه‌کیشم به pdf بۆ نارد. به‌داخه‌وه ئه‌وکتێبه‌م له هیچکوێ بۆ له‌چاپ نه‌درا، ناچار له ئوسته‌رالیا بۆخۆم هێندێکم له ماڵه‌خۆم لێ‌چاپ‌کردن‌و بڵاوم کرده‌وه‌و نیزیکه‌ی 100دانه‌یه‌کیشم لێ نارده‌ئوڕووپا بۆبرازاکه‌م تا بۆمی‌بفرۆشێ، ئه‌ویش دابووی به کتێبخانه‌ی هه‌رزان، و ئێستاش که ئێستایه هه‌ر نه‌مزانی چیان لێهات‌و ته‌نانه‌ت تێچووی پۆسته‌که‌شیم بۆ نه‌گه‌ڕاوه. به‌ڵام ئه‌وکتێبه زۆری سه‌رنج ڕاکێشام‌و خستمیه سه‌ر وازی نووسینی مێژووی کورد. نووسینی کتێبکم به‌ناوی لێکۆڵینه‌وه و ڕوونکردنه‌وه‌یه‌کی مێژوویی له‌سه‌ر کوردو کوردستان ده‌ست پی‌کرد، که ئێستا جڵدی یه‌که‌می، که تایبه‌ته به پێش مێژوو تا سه‌ره‌تای ئیسلام، له ده‌زگای ئاراسدا له‌ژێرچاپدایه. ئه‌و جاریش هیواداربووم، کاک نه‌وشیره‌وان، به‌رهه‌مێکی پڕبه‌هره‌و به‌نرخی بۆگه‌لی‌کورد ده‌رکردبێ. زۆریشم حه‌ول دا کتێبه‌که‌م وه‌گیر نه‌که‌وت. که گه‌ڕامه‌وه، براده‌رێکی زۆر خۆشه‌ویستم به‌ده‌ستی گه‌یشتبوو، شه‌وێک له‌بانگ هێشتنێکدا وێیدام تا که‌لکی لێوه‌رگرم.\nبه‌تاسه‌و تامه‌زرۆییه‌کی زۆره‌وه، هه‌رکه له‌ماڵه‌براده‌ره‌که‌م گه‌ڕامه‌وه، ده‌ستم کرد به‌خوێندنه‌وه‌ی. ئه‌وکتێبه هه‌ر له سه‌ره‌تاوه ده‌ستی کردووه به ڕه‌دکردنه‌وه‌ی مێژووی گه‌لی‌کوردو دانی نازناوی دڕنده‌و وه‌حشی به ماده‌کان، واته به‌دیهێنه‌رانی یه‌که‌م ئیمپه‌راتوورییه‌تی به‌رفره‌وان له سه‌رزه‌مینی کوردەکاندا، ئه‌من پێشتر له‌دیمانه‌یه‌کمدا له‌گه‌ڵی پوخته‌یه‌کم له‌سه‌ر کاری خۆم له‌باری مێژوودا بۆ باس کرد، به‌وهیوایه‌ی که به‌دانی سه‌رچاوه‌و پێشنیاری یارمه‌تی هانم دا، به‌ڵام ئه‌و کوتی:\n“من ده‌گه‌ڵ ئه‌وه‌دانیم کورد مێژوو بوخۆی سازکا، نازانم ئه‌و تاریخه کوردییه‌یان له‌کوێ هێناوه‌و کردوویانه‌ته ده‌ستپێکی مێژوومان… پێش ئیسلام، له‌پێشدا هه‌خامه‌نشی‌و پاشان ئه‌شکانی‌و دوایه ساسانی‌و پاشان ماده‌کان له‌و وڵاته‌دا ده‌وڵه‌تیان پێکهێناوه. پێم سه‌یره ده‌ڵێن شوێنه‌واری مادیان له‌سه‌ر تاشه‌به‌رده‌کان سڕیوه‌ته‌وه‌و شتی خۆیان له‌جێی نووسیوه، ئاخر ئه‌وان چ پێویستییه‌کیان به‌و تاشه‌به‌ردانه‌بووه…”\nئه‌و ده‌ربڕینه پێچه‌وانه‌ی هه‌موو چاوه‌ڕوانی‌یه‌کم له که‌سێک بوو که خۆی به ڕێبه‌رکی کورد ده‌زانێ‌و کتێبی مێژوو ده‌نووسێ‌و گرنگترن ساڵه‌کانی ژیانیشی له‌ڕێگای کوردایه‌تیدا له پڕمه‌ترسیترین هه‌ل‌ومه‌رجداو له‌ژێر بۆمباران‌و تۆپباران‌و کیمیاباراندا تێپه‌ڕاندووه…. ئه‌من له ڕاگوێستنی نووسینه‌که‌ی کاک نه‌وشیروادا به‌بێ سه‌رنج دانه هه‌ڵه‌ی نووسین که به‌داخه‌وه که‌میش نین، ده‌قاوده‌ق شته‌کانیم هه‌روه‌ک خۆی نووسیوه‌ته‌وه‌و بۆ پاراستنی ئه‌مانه‌تی زیاتر ده‌ستم تێوه‌رنه‌داوه‌و ئۆباڵه‌که‌ی له‌ئه‌ستۆی خۆیه‌تی.\nکاک نه‌وشیروان له لاپەڕەی11ی کتێبه‌که‌یدا ناوی ئه‌و شارستانیه‌تانه‌ی له‌سه‌رخاکی کوردان خوڵقاون، ئاوا ڕیزده‌کا: سۆمه‌ری، بابلی، ئه‌که‌دی، ئاشووری، ئیلامی، حیتی، میدی، ئه‌شکانی، هه‌خامه‌نشی، ساسانی، ئیسلامی. ئه‌وه ڕه‌نگه بۆ خوێنه‌رێک که هه‌ر سه‌رسه‌ره‌کی به‌کتێبه‌ه‌دا ده‌چێته‌وه، زۆر نائاسایی یاخراپ نه‌نوێنێ، به‌ڵام بۆ ئه‌وه‌ی به‌وردی شت ده‌خوێنێته‌وه‌و به‌چاوێکی ڕه‌خنه‌گرانه‌وه ده‌ڕوانێته ئه‌و بابه‌تانه‌ی ده‌یانخوێنێته‌وه، ئه‌وه بۆ مێژوونووسێک ئاسایی نیه که ناوی شارستانیه‌ت یا میرایه‌تی‌و… به شپرزه‌یی‌و به‌بێ وه‌به‌رچاوگرتنی کاتی مێژوویی‌یان ڕیزکاو نه‌زانرێ کامیان پێش کامیان بوون.\nله‌پێشدا بیرم کرده‌وه به بڵاوکردنه‌وه‌ی وتارێک، هێندێک ڕوونکردنه‌ه‌ی پێویستی له‌سه‌ر بده‌م، به‌ڵام پاش خوێنده‌نه‌وه‌ی هه‌ر ئه‌وه‌نده‌و چاو خشاندنێک به هه‌موو کتبه‌که تێگه‌یشتم ئه‌و لێکدانه‌وه‌و ده‌ربڕێنه‌ی کاک نه‌وشیروان هه‌ویرێکه ئاوی زۆر هه‌ڵده‌گرێ‌و ده‌کرێ کتێبێکی له‌سه‌ر بنووسرێ، تا لانی که‌م ئه‌گه‌ر ڕێچکه‌یه‌کی باریکیش بێ، بتوانم بیخه‌مه به‌رده‌م ڕۆڵه‌ی لێکۆڵه‌رو وریای کورد، تا تووشی ئه‌و هه‌ڵه‌یه نه‌بن که باب‌و باپیرانی خۆ به‌دڕنده‌و وه‌حشی‌و ده‌وڵه‌تێکی به‌شاهیدیی مێژوو دڕنده‌و وێرانکاری وه‌ک ئاشووربه قوربانییه‌کی بێتاوان‌و پێشکه‌وتووی سته‌م لێکراوی ده‌ستی ئه‌وان نیشان بده‌ن‌و له سامی ڕه‌گه‌زه‌کان زیاتر فرمێسکی بۆ هه‌ڵوه‌رێنن. بۆیه‌ش پێموایه کاکی نووسه‌ر به‌ده‌م ڕێگاوه بۆ ڕه‌گه‌ز سامی‌یان گوڵی چنیوه، به‌ڵام به‌وبۆچوونه‌ی له‌سه‌ر چه‌قی ڕێگا پێکوڵی بۆکورد داچاندووه.\nله‌کۆتاییدا به‌پێویستی ده‌زانم ڕوونی که‌مه‌وه که بۆ ئاماژه به سه‌رچاوه‌کان وام به‌پێویست زانیوه، له‌جیاتی ژێرنووس یا گونجاندنیان له کۆتایی هه‌ر به‌شێکدا له‌نێو دووکه‌وانه‌دا له‌شوێنی خۆی ناوی کتێبه‌که و ئه‌گه‌ر پێویست بێ لاپه‌ڕ‌ه‌که بنووسم، تا بزانرێ سه‌رچاوه‌ی زانیارییه‌که‌م چیه، پاشان بۆ ئه‌وکه‌سانه‌ی پێیان خۆشه ناوو نیشانی کتێبه‌که به‌ته‌واوی بزانن، کتێبنامه‌یه‌کم له کۆتایی ئه‌و کتێبه‌دا گونجاندووه.\nگوڵ چنین به‌ده‌م ڕێگاوه‌و پێکوڵ چاندن له‌سه‌ر چه‌قی ڕێگا!\nکاک نه‌وشیروان به‌باسی سه‌ره‌تاکانی ئه‌ده‌بی نووسراوی کوردی ده‌ست پێده‌کاو له لاپه‌ڕه 12ی کتێبه‌که‌یدا ده‌ڵێ: “شارستانیه‌تی میزۆپۆتامیا به‌رهه‌می گه‌لانی دانیشتوی ناوچه‌که بوه. به‌رله‌وه‌ی شه‌پۆلی ئاری له قه‌فقاس‌و شه‌پۆلی‌سامی له جزیره‌ی عه‌ره‌بیه‌وه به‌ره‌وناوچه‌که بکشێن، به‌رهه‌م هاتوه. باوو باپیرانی کوردیش که به‌ناوی جیاجیاو یه‌کێ بووه له نیشته‌جێکانی ناوچه‌که، به‌شی هه‌بوه له به‌رهه‌مهێنانی ئه‌و شارتنێتیه‌دا. مخابنه تائێستا شوێنه‌وارناس‌و مێژوونووس‌و زمانه‌وانی کورد به‌شێوه‌یه‌کی زانستیی‌و سیسته‌ماتیک خه‌ریکی لێکۆڵینه‌وه‌ی په‌یوه‌ندی نێوان کوردو گه‌لانی زاگرۆس گه‌لانی‌میزۆپۆتامیا و گه‌لانی‌ئێران نه‌بون. زۆرتر خه‌ریک بون به دوباره وتنه‌وه‌ی تیۆری هه‌ندێ ڕۆژهه‌ڵاتناسی ئه‌وڕووپایی سه‌باره‌ت به ڕێچه‌ڵه‌کی میدیایی کوردو هاتنی شه‌پۆل به‌دوای شه‌پۆلی تیره ئاریه‌کان بۆ ناوچه‌که.”\n“له‌کوردستانی عێراق، له به‌رامبه‌ر ساڵی زاینی دا تائێستا به‌شانازیه‌وه ساڵێک ئه‌نووسن له‌ساڵی هیچ میلله‌تێکی ئه‌ودنیایه ناچێ. گوایه ئه‌وه ساڵی کوردیه. له‌کاتێک دا ئه‌گه‌ر یه‌کێ به‌وردی بچێته بنجوبناوانی مێژووی ئه‌وساڵه نه‌ک ناهێنێ ئه‌وه بکرێته ساڵی له‌دایکبونی کورد، بگره ئه‌بو مێژونوسانی کورد خۆیان نه‌کردایه به‌خاوه‌نی چونکه ئه‌وه ساڵێکه وه‌کو مێژوی ناوچه‌که ئه‌یگێڕێته‌وه له‌وساڵه‌دا چه‌ند تیره و هۆزی دڕنده‌و دواکه‌توی ناوچه شاخاویه‌کان هێرشیان کردۆته سه‌ر نه‌ینه‌وای پایتختی ئیمپراتوری ئاشوری و یه‌کێ له پێشکه‌وتووترین شارستانێتیه‌کانی ئه‌وسه‌ده‌مه‌یان به‌جۆرێ وێران کردوه که ئیتر هه‌ڵنه‌ساوه‌ته‌وه.”\n“سه‌یر ئه‌وه‌یه کورد خۆی بکا به‌خاوه‌نی کاره‌ساتێکی له‌وبابه‌ته و بیکابه‌ساڵی له‌دایکبوونی خۆی که‌چی خۆی به بێگانه بزانێ له شارستانێتیه گه‌وره‌کانی میزۆپۆتامیا و زاگرۆس و ئێران. خۆی به‌بێگانه بزانێ له شارستانێتی سومه‌ری، بابلی، ئاکه‌دی و خوری و گوتی و لولویی… له‌کاتێک دا ته‌نیا له کوردستانی عێراق سلێمانی، له‌هه‌ورامان، شمشاره، بێتواته، ده‌ربه‌ندی گاور، به‌مۆ، په‌یکوڵی، پیره‌مه‌گرون، حه‌وزی حه‌مرین، کێله‌شین، زاخۆ… دۆزراونه‌ته‌وه و هه‌زارانیش له‌ژێرخاک دا ماون هێشتا کنه‌و پشکنینی زانستی‌یان تێدا نه‌کراوه، ئه‌گه‌ر ده‌سکردی خه‌ڵکی ناوچه‌که نه‌بوبێ، داگیرکه‌ر هه‌رگیز نه‌یتوانیوه تاشه‌به‌ردی ئه‌وشاخانه هه‌ڵکۆڵێ، په‌یکه‌ری له‌سه‌ر بنه‌خشێنێ و نوسینی له‌سه‌ر تۆمار بکا”\n١- نووسه‌ر ڕووداوێکی مێژوویی ورووژاندووه‌و له‌سه‌ر دڕنده‌ترین ئیمپراتۆرییه‌تی مێژوو ده‌کاته‌وه به‌بێ ئه‌وه‌ی ناوی ئه‌و خۆی کوته‌نی ( مێژوی ناوچه‌که) بێنێ، که چ سه‌رچاوه‌یه‌که‌و کێ نووسیویه‌تی‌و به‌چ مه‌به‌ستێک نووسراوه، که ده‌وڵه‌تی دڕووێرانکارو داگیرکه‌ری ئاشوور ده‌کاته شیاوی ئه‌وپێهه‌ڵاکوتنه‌ی کاک نه‌وشیره‌وان‌و هی وه‌ک ئه‌و و تێکده‌رانی ده‌کاته (چه‌ند تیره و هۆزی دڕنده‌و دواکه‌توی ناوچه شاخاویه‌کان). نه‌کا ئه‌و مێژووه‌ی ناوچه‌که ئه‌وه‌نده ناو زڕاوه که ئه‌و پێی شووره‌یی بووه ناوی به‌رێ.\nوه‌ک له‌سه‌ره‌وه ده‌بینین، کاک نه‌وشیره‌وان له‌و ده‌ربڕینه‌دا ئاماژه به(ناوچه شاخاویه‌کان) ده‌کا که خۆی کوته‌نی ئه‌و تیره‌و هۆزه‌دڕندانه‌ی لێڕا هاتوون، به‌ڵام به‌ئانقه‌ست بووبێ یان به‌هه‌ڵه، ئاماژه به‌ناوو شوێنی ناوچه‌شاخاویه‌کان ناکا، گه‌لۆ ده‌بێ ئه‌وناوچه‌شاخاوی‌یانه، کوێستانه‌کانی سووریه‌و ئۆردۆن بووبن یا نه‌کا ئی سه‌رمانگ‌و هه‌ساره‌کانی ئاسمان! بۆ ئاگاداریی خوێنه‌رانی به‌ڕێز، ئه‌و ناوچه‌شاخاوییانه زاگرۆسی نیشتمانی گووتی‌و لوولوویی‌و کاسی‌و هه‌موو ئه‌و هۆزانه‌ن که کاک نه‌وشیره‌وان ناتوانێ حاشا له‌وه‌ی بکاکه به‌شێک بوون له هۆزه‌کانی پێکهێنه‌ری باپیرانی کورد.\n٢- نووسه‌ر ڕه‌خنه له (شوێنه‌وارناس‌و مێژوونووس‌و زمانه‌وانی کورد) ده‌گرێ که (به‌شێوه‌یه‌کی زانستیی‌و سیسته‌ماتیک خه‌ریکی لێکۆڵینه‌وه‌ی په‌یوه‌ندی نێوان کوردو گه‌لانی زاگرۆس گه‌لانی‌میزۆپۆتامیا و گه‌لانی ئێران نه‌بون. زۆر تر خه‌ریک بون به‌دوباره وتنه‌وه‌ی تیۆری هه‌ندێ ڕۆژهه‌ڵاتناسی ئه‌وڕووپایی سه‌باره‌ت به ڕێچه‌ڵه‌کی میدیایی کوردو هاتنی شه‌پۆل به‌دوای شه‌پۆلی تیره ئاریه‌کان بۆ ناوچه‌که\nجێگای خۆیه‌تی لێره‌دا پرسیارێک ئاراسته‌ی جه‌نابیان بکه‌ین\nئه‌دی گه‌لانی دیکه‌ی ناوچه‌که بۆ وێنه‌ئێرانی، عه‌ره‌به‌کان، ئاشووری‌و ئه‌رمه‌نی‌یه‌کان‌و…. مێژووی خۆیان له‌ڕووی چ سه‌رچاوه‌گه‌لێک ساغ کردۆته‌وه؟ کام له‌وان بۆخۆی توانیویه‌تی شوێنه‌واره نووسراوه دێرینه‌کانی وڵاتی خۆی به‌بێ یاریده‌ی بێگانه ئوڕووپایی‌یه‌کان بخوێنێته‌وه‌و بۆ سه‌لماندنی مێژووی خۆی که‌لکیان لێ وه‌رگرێ؟ ئه‌گه‌ر کاکی نووسه‌ر بۆ ئێرانی‌یه‌کان له‌وباره‌وه به شانامه‌ی فیرده‌وسی، قانێک داده‌نێ، خۆ ئه‌و کتێبه‌ش به گێڕانه‌وه‌ی ده‌ستکاری کراوی چیرۆکه‌کانی ئاوێستا بۆ ورووژاندنی هه‌ستی مه‌زنیخوازی‌و خۆ به‌زلزانیی شۆڤێنیستانی فارس دانراوه. ئه‌دی کاک نه‌وشیروان ئه‌و ناوانه‌ی وه‌ک باپیرانی کورد ده‌یانهێنێته‌وه، وه‌ک گووتی‌و لۆلۆیی‌و…. بۆخۆی یا چ کوردێک به‌ده‌ستی خۆی له‌به‌رده‌نووسه‌کانی ئاشوور دا خوێندوونیه‌وه‌و هه‌ڵی‌ئێنجاون. مه‌گه‌ر هه‌ر ئه‌وانه‌ش بۆخۆیان هه‌ر کوتنه‌وه‌ی ئه‌و ده‌ستکه‌وتانه‌ی پسپۆڕه ئوڕووپایی‌یه‌کان نین؟\nمنیش له‌وبۆچوونه‌دا له‌گه‌ڵ به‌ڕێزیان هاوڕام که(شوێنه‌وارناس‌و مێژوونووس‌و زمانه‌وانی کورد) هه‌رئه‌وانه ده‌ڵێنه‌وه که ئوڕووپاییه‌کان پێی‌گه‌یشتوون‌و به‌مه‌به‌ست یا بێ‌مه‌به‌ست ڕوانگه‌ی خۆیان له‌سه‌ر ده‌ربڕیون‌و زۆر جاران به‌ده‌ربڕینی پێچه‌وانه‌ش بۆ خزمه‌ت به‌سیاسه‌تێکی تایبه‌تی نووسیویاننه‌وه، به‌ڵام جیاوزیمان له‌وه دایه که ڕه‌خنه‌که‌ی من له‌سه‌ر نه‌فسی گێڕانه‌وه‌که نیه، چونکه به‌داخه‌وه به‌و بارودۆخ‌و توانایه‌ی ئێمه‌ی کورد له‌و بواره‌دا هه‌مانه، ئه‌گه‌ر بمانه‌وێ مێژوومان ساغ که‌ینه‌وه، ناتوانین لێ‌لابده‌ین، به‌ڵام ئه‌منیش ده‌ڵێم کوتنه‌وه‌ی ناوردبینانه‌یان هه‌ڵه‌یه‌و له‌گێڕانه‌وه‌ی مێژووی نووسراو به‌ده‌ستی دوژمنان‌و داگیرکارانی کوردستان دا ده‌بێ زۆر ڕه‌خنه‌گرو وردبین بین، ئه‌وه ئه‌و شێوه‌کاره‌یه که من له کتێبه تازه‌که‌ی خۆمدا له‌سه‌ر مێژووی کوردستان پێشنیارم کردووه‌و حه‌ولم داوه به‌کاری بێنم، تا وه‌ک پڕۆفیسۆر محه‌ممه‌د زه‌کی به‌گ، تووشی هه‌ڵه‌یه‌کی واگه‌وره نه‌بم که ئیختۆویگۆی دوایین پادشای ماد به (آژیدهاک)و کوورۆشی هه‌خامه‌نشی به (که‌یخه‌سره‌و) بزانم. بڕوانه(تحقیقی تاریخی درباره کردو کردستان، ل96)، هه‌روه‌ها پێشه‌کیی کتێبه‌که‌ی من (لێکۆڵینه‌وه‌و ڕوونکردنه‌وه‌یه‌کی مێژوویی له‌سه‌ر کوردو کوردستان\n٣- نووسه‌ر زۆر نازانستی‌یانه ناوی ئه‌و خۆی‌کوته‌نی (چه‌ند تیره‌و هۆزی دڕنده‌ودواکه‌توی ناوچه‌شاخاویه‌کان)ه ناباو ته‌نانه‌ت به‌ڕوونی شوێنی ناوچه‌شاخاوییه‌کانیش دیاری ناکا، که ئه‌وانی لێڕاهاتوون‌و حکوومه‌تی به‌هێزو دڕو تاڵانکه‌رو وێرانکار یا کاکی نووسه‌ر کوته‌نی پێشکه‌وتووی ئاشوور ده‌فه‌وتێن، که وه‌ک ده‌زانین له زۆر شوێنه‌واری مێژوویی‌و له زۆر مێژووی ئه‌و سه‌رده‌مه‌دا باسیان کراوه‌و ناویان براوه، و ته‌نانه‌ت به‌رده‌نووس‌و شوێنه‌واره نووسراوه‌کانی ئاشووریش به‌ڕوونی باسیان کردوون.\nئه‌وانه (یه‌کێتیی هۆزه‌کانی ماد) بوون که له تێکه‌ڵه‌ی هه‌موو تیره‌و هۆزه‌کانی زاگرۆس به ئاریایی‌و نا ئاریایی‌یه‌وه ده‌وڵه‌تی مادیان پێکهێنا. لەسەر ئاریایی بوونیش پێویستە ئەوە ڕوونکەمەوە، کە ئاریایی لە (ئەئیرانم وێجە)ی ئاوێستاوە هاتووە واتە سەرزەمینی نەجیبان، بەڵام ئەوە هەر ئاماژە و ناوێکی دینییە، نەک ڕەگەزی و ئوڕووپایی بەمەبەستی سیاسی کردوویانە ڕەگەز، دەنا هیچ گومان لەوەدانییە کە کورد هەمووی زەردەشتی نەبوون، تا خۆ بەئاریایی بزانن و ئەوانەش کە بە کۆچ هاتوونەتە ناوچەکە بەشێک بوون لە هیندوئوڕووپایییان، نەک ئاریایی. کەوابوو وادیاره ئه‌و مێژوونووسه به‌ڕێزه، ماده‌کان له‌باپیرانی کورد جیا ده‌کاته‌وه! به‌ڵام کێ ده‌توانێ بڵێ، باپیرانی کورد هه‌ر گووتی‌و لوولوویی بوون، به‌ڵام ماده‌کان فڕیان به‌سه‌ر کورده‌وه نیه. ئاخۆ کاک نه‌وشیروان چ پاڵوێنه‌یه‌کی هه‌یه که هه‌موو ئه‌و گه‌لانه‌ی ئه‌و به‌باپیرانی کوردیان ده‌زانێ له (یه‌کێتیی ماد)یان بپاڵێوی‌و جیایان کاته‌وه. بێگومان ئه‌وه نه‌ک هه‌ر ئه‌وڕۆ به‌ڵکوو له‌سه‌رده‌می ماده‌کانیشدا نه‌ده‌گونجا، چونکه هه‌موو گه‌لانی نیشته‌جێی سه‌رزه‌مینی ماد، پێش ئه‌و ڕووداوه‌ی نووسه‌ر نه‌فره‌تی لێده‌کاو به‌کاره‌ساتی ناو ده‌با، له ژێرناوی ماددا تێکه‌ڵ ببوون‌و ببوونه گه‌لی مادو هه‌ر ئاواش ناسراون‌و ته‌نانه‌ت به‌رده‌نووسه‌کانی ئاشووریش به مادای ناویان ده‌به‌ن.\n٤- نووسراوه‌که به به‌رته‌سک کردنه‌وه‌ی شوێنی باسه‌که‌و به ناوه‌رۆکی باسه‌که‌شه‌وه، له‌سه‌ره‌تاوه تا ئه‌نجام، مۆرکی عێراقچیه‌تی زۆرتر پێوه‌دیاره تا کوردایه‌تی.\n٥- هه‌موو ئه‌و سه‌رچاوانه‌ی که‌لکی لێوه‌رگرتوون یا عه‌ره‌بین یا فارسی، که هه‌موویان نووسینه‌کانیان له‌سه‌ر ناوچه‌که به‌ئاشکرا لایه‌نگرانه‌یه له حاست فارس له‌ئێران‌و عه‌ره‌ب له‌عیراقداو هیچی به‌سوودی بۆکورد تێدا نانووسن‌و هه‌موو ڕووداوه‌کان به‌لای مه‌زنیخوازیی نه‌ته‌وه‌یی خۆیاندا ده‌شکێننه‌وه.\n٦- نوسه‌ر ئاماژه ده‌کا که کورد کاره‌ساتێکی گه‌وره(واته له‌ناوچوونی ئاشوور)ی کردووه به ساڵی له‌دایکبوونی خۆی، که‌چی خۆی به‌بێگانه زانیوه له شارستانێتیه گه‌وره‌کانی میزۆپۆتامیا و زاگرۆس و ئێران، سومه‌ری، بابلی، ئاکه‌دی‌و خوری‌و گوتی‌و لولویی… لێره‌شدا کاک نه‌وشیروان دۆو دۆشاوی لێکداوه. ئه‌وانه‌ی ده‌توانن باب‌و باپیرانی کورد بن. وه‌ک (ئاکه‌دی) که په‌یوه‌ندییه‌که‌یان به‌کوردانه‌وه هێشتا به‌ته‌واوی ڕوون نیه. ( ئێرانی) بەو واتایەی نووسەر دەیڵێ، که هه‌رچه‌ند به‌شێکیان (واته ماده‌کان) پێکهێنه‌ری یه‌که‌می باپیرانی کورد بوون، به‌ڵام ئه‌ویش بێجگه له باپیرانی کورد، چه‌ند گه‌لی دیکه ده‌گرێته‌وه‌و بابلی که ده‌زانین باپیرانی کورد نه‌بوون‌و خووری‌و گووتی‌و لوولوویی که بێگومان به‌شێکن له باپیرانی کورد\nلێره‌دا ده‌مه‌وێ باسی ئه‌و ئاشووره به‌سته‌زمانه سته‌م لێکراوه‌ی کاک نه‌وشیره‌وان بکه‌م، که ئه‌و کوته‌نی (چه‌ند تیره و هۆزی دڕنده‌و دواکه‌توی ناوچه شاخاویه‌کان)ه‌ی جه‌نابی باسیان ده‌کا کێ بوون‌و چۆن ئه‌و ئاشووری‌یه به‌سته‌زمانانه به هێرش‌و تاڵانی په‌یتاپه‌یتایان ناچاریان کردن، یه‌کێیی ماد پێک بێنن‌و ئه‌و ناوبراو کوته‌نی (کاره‌سات)ه بخوڵقێنن. هه‌روه‌هاده‌مه‌وێ په‌یوه‌ندیی ئه‌وان که باپیرانی کوردن، به‌و ساڵه کاره‌ساتباره‌ی ئه‌و ڕێبه‌ره کورده باسی ده‌کا، چییه.\nئه‌وه‌ی نووسه‌ر به (چه‌ند تیره و هۆزی دڕنده‌و دواکه‌توی ناوچه شاخاویه‌کان)ی ناوبردوون، ماده‌کانن، که ئیمپه‌راتۆریه‌تی ئاشووریشیان به‌هاوکاریی بابلی‌یه‌کان تێک شکاندووه‌و گه‌وره‌ترین ئیمپه‌راتۆریه‌تی ناوچه‌که‌یان پێکهێناوه. به‌داخه‌وه تا ئێستا ئاسه‌وارێکی نووسراویان لێ نه‌دۆزراوه‌ته‌وه‌و که‌سیش نه‌یتوانیوه بزانێ بۆچی. به‌ڵام لێره‌دابه‌پێویستی ده‌زانم ئاماژه به هێندێک شت له‌په‌یوه‌ندی له‌گه‌ڵ ماده‌کاندا بکه‌م‌و دوایه پرسیارێک ئاراسته‌ی کاکی نووسه‌رو هاوبیرانی له‌کوردستاندا بکه‌مه‌وه، به‌وهیوایه‌ی بیرمه‌ندانی کورد بۆی به‌دوای وه‌ڵامێکدا بگه‌ڕێن.\nماده‌کان جۆره کیسه‌یه‌کی مشه‌ممایان سازکردووه‌و ئاشووری‌یه‌کان ئه‌و مشه‌ممایانه‌یان لێ‌کڕیون‌و بۆ پاراستنی پێسته نووسراوه‌کانیان به‌کاریان هێناون. زۆر له‌وکیسانه له وێرانه‌کانی ئاشووردا، دوای چه‌ندهه‌زارساڵ، به‌ساغی دۆزراونه‌وه. نه‌ک هه‌ر ئه‌وه، ماده‌کان نیزیک به دووسه‌ده له سه‌رزه‌مینێکدا حکوومه‌تیان کردووه‌و زۆر شارو گوندو له‌وانه گه‌وره‌شاری وه‌ک هێگمه‌تانه‌یان سازکردووه. ئه‌وان ڕێنووسی بزماری له ئاشووره‌کان فێربوون، پاشان ده‌ستیان تێوه‌رداو بۆ خوێندنه‌وه‌و نووسینه‌وه‌و فێربوون، زۆر ساکارو ئاسانیان کردۆته‌وه. تاکه به‌رده‌نووسی له‌پاش به‌جێماوی کوورۆشی هه‌خامه‌نشی بۆ سه‌لماندنی پێشکه‌وتوویی‌و شارستانیه‌تی ئه‌و کاکی نووسه‌ر کوته‌نی (چه‌ند تیره و هۆزی دڕنده‌و دواکه‌توی ناوچه شاخاویه‌کان)ه به‌سه، که تێیدا هاتووه: “… ماده‌کان شتی باشیشیان هه‌بوون‌و من پاش ئه‌وه‌ی به‌پادشایه‌تی گه‌یشتم، ئه‌وانه‌م له ماده‌کان وه‌رگرتن‌و له‌وڵاتی خۆمدا بڕه‌وم پێدان. یێکێک له‌و شته باشانه‌ی له‌ماده‌کان فێری بووم، ئه‌لف‌وبێی وان بوو، که 36 پیتی هه‌بوون‌و هه‌ر ئه‌و ئه‌لف‌و بێ‌یه‌یه که ئه‌وڕۆ له وڵاتی مندا بۆته باو. ئه‌من خوێندن‌و نووسین به ئه‌لف‌وبێی 48 پیتی فێربووم، به‌ڵام زانیم که ئه‌لف‌وبێی 36پیتیی ماده‌کان بۆ خوێندن‌و نووسین که‌لکی زیاتره‌و مرۆڤ به‌و ئه‌لف‌و بێیه زووترفێری خوێندن‌و نووسین ده‌بێ. ئه‌من تێگه‌یشتم بۆئه‌وه‌ی خه‌ڵک به‌هاسانی فێری خوێندن‌و نووسین بن، ده‌بێ نووسین له سه‌ر ته‌خته گڵی‌سوور وه‌لانێن‌و وه‌ک‌خوێندنگه‌کانی هێگمه‌تانه ته‌خته‌به‌رد ده‌کارکه‌ن‌و فه‌رمانبه‌رانی دیوان‌وبازرگانان‌و کارمه‌ندانی تۆمارکردنی به‌ڵگه‌نامه‌کانم ڕاسپارد که له‌سه‌رچه‌رم بنووسن‌و یێکێک له‌سووده‌کانی نووسین له‌سه‌رچه‌رم ئه‌وه‌یه که ماوه‌یه‌کی زۆر خۆڕاده‌گرێ….”\n“ئه‌من دانانی یاسای نه‌گۆڕم له‌وڵاتی‌خۆمدا بڕه‌و پێدا که له ماده‌کان فێری بووم،…. من تێگه‌یشتم‌که ڕێکخراوی‌سپای ماده‌کان که‌دابه‌شبوونی ده‌هه‌زارکه‌سی‌و هه‌زار که‌سی‌و یێکسه‌ت‌که‌سی‌و په‌نجاکه‌سی‌و ده‌که‌سی‌وپێنج‌که‌سی‌یه، باشترین‌شێوه‌ی به‌ڕێوه‌بردنی‌کاروباری‌ئه‌رته‌شێکه …. ئه‌وڕۆ سپای من به‌شێوه‌ی ماده‌کان به‌ڕێوه‌ده‌چێ… ”\nئێستا پرسیاره‌که‌م ئه‌وه‌یه ئایا گه‌لێک که له‌باری خوێنده‌وارییه‌وه ئه‌وه‌نده پێشکه‌وتبێ‌و له ده‌رباری ئاشووریش‌دا کاری کردبێ‌و وڵاتی ئارارات‌و ئه‌وانی دیکه‌شی گرتبێ‌و شوێنه‌واره نووسراوه‌کانی وانیشی دیتبێ، چۆن ده‌بێ له‌و هه‌موو ئه‌زموونانه که‌لکی وه‌رنه‌گرتبێ‌و نووسراوێکی له‌پاش‌خۆی به‌جێ‌نه‌هێشتبێ؟ ئه‌دی ئه‌و به‌ڵگه‌نامانه‌ی کوورۆش باسیان ده‌کا که ماده‌کان له‌سه‌ر چه‌رم نووسیویانن، چیان لێهاتووه. بۆ ماده‌کان کیسه‌ی مشه‌ممایان بۆ ڕاگرتن‌و پاراستنی نووسراوه‌کان دروست کردوون‌و به‌ئاشووریان فرۆشتوون، که نموونه‌یان له وێرانه‌کانی وڵاتی ناوبراودا به‌ساغی ماوه‌ته‌وه، به‌ڵام بۆخۆیان بۆ ده‌بێ بۆ پاراستنی به‌ڵگه‌نامه‌کانی خۆیان که‌لکیان له‌وداهێنانه وه‌رنه‌گرتبێ؟\nله‌سه‌ر ئیمکانی سڕانه‌وه‌ی به‌رده‌نووسه‌کانیش که کاک نه‌وشیروان باوه‌ڕی پێی نیه، هه‌رچه‌ند تائێستا به‌ڵگه‌یه‌کی بۆ وه‌ده‌ست نه‌هاتووه، به‌ڵام به‌رده‌نووسه‌که‌ی بێستوون له کرماشان نموونه‌یه‌کی باشه بۆ ئه‌وکاره که ته‌نانه‌ت دوای ئیسلامیش ده‌ستی تێوه‌ردراوه. ئێستا بەبەڵگە سەلمێندراوە کە بەشێکی گەورە لەو بەردەنووسە لە سەردەمی پەهلەویدابەناوی بەردەنووسی داریۆشی مەزن، بەیاریدەی ئاسەوارناسێکی ئالمانی، سازکراوە و پێشتر هەر نەبووە، لەسەردەمی سەفەویشدا هەروەها شتێکی لەسەر ئەوان لێهەڵقەندراوە.\nله‌سه‌ر ئه‌و به‌ناو پێشکه‌وتووترین شارستانێتیی سه‌رده‌مه‌ی کاک نه‌وشیروان‌و ئه‌و چه‌ند هۆزه دڕنده‌یه‌ی تێکده‌ری، پێویسته لێره‌دا ڕوونکردنه‌وه‌یه‌ک بده‌م، دوایه‌ش له له‌به‌شه‌کانی دیکه‌دا باسی بکه‌م. ده‌وڵه‌تی ئاشوور نه‌ک هه‌ر به‌شاهیدیی دوژمنانی به‌ڵکوو به‌شاهیدیی شوێنه‌واره نووسراوه‌کانی خۆشی له دڕنده‌یی‌و وێرانکاری‌و تاڵان‌و داگیرکاریدا له‌ناوچه‌ی خۆی له‌مێژوودا له‌پله‌ی یه‌که‌مدایه. بۆ نموونه: ئاسووربانیپالی پادشای ئاشوور پاش گرتن‌و کاولکردنی عیلام، له‌به‌رده‌نووسی خۆیدا ده‌ڵێ: “خاکی شاری شووشان‌و شاری ماداکتۆو شاره‌کانی دیکه‌ی عیلامم هه‌موو کێشاوه ئاشوور. له‌ماوه‌ی مانگێک‌و ڕۆژێکدا هه‌موو وڵاتی عیلامم به‌پانی گه‌سکدا. ئه‌من ئه‌و وڵاته‌م له‌پیتی هاتوچۆی گاڕان‌و مێگه‌ل‌و هه‌روه‌ها له‌ده‌نگی مۆسیقا بێبه‌ش کردو ڕێگام دا به دڕندان، ماره‌کان‌و داعبای بیابان‌و خه‌زاڵه‌کان، که داگیری بکه‌ن.”\nئه‌وجار ئه‌و دڕندانه‌ی نووسه‌ر به له‌ناوبردنی ئه‌و شارستانیه‌ته پێشکه‌وتووه‌ی ئاشوور تاوانباریان ده‌کا، کێن؟ خه‌ڵکی ناوچه‌شاخاویه‌کانی کوردستانن، که نیشتمانی باپیرانی کورد بووه‌و ئێستاش ئه‌و خاکه‌یه کوردی له‌سه‌ر ده‌ژین. ئه‌وگه‌له پێکهاتووه له تێکه‌ڵه‌یه‌کی هه‌موو ئه‌و گه‌لانه‌ی دانیشتووی ئه‌و سه‌رده‌می کوردستان، که له‌گه‌ڵ ماده‌کان وا لێکدران‌و تێکه‌ڵ بوون، که هه‌رگیز لێک جیانه‌کرانه‌وه‌و به‌هه‌موویانه‌وه ناوی مادیان که‌وته‌سه‌ر. ئه‌وگه‌لانه له‌چه‌نگ هێرشی په‌یتاپه‌یتاو وێرانکارییه‌کانی ئاشوور وه‌زاڵه‌هاتبوون، به‌مادو گووتی‌و لوولوویی‌و …. بوونه یه‌کپارچه‌و هێرشیان کرده سه‌ر ئاشوورو ڕۆژهه‌ڵاتی نێوه‌ڕاست‌و میزۆپۆتامیایان بۆ هه‌میشه له‌شه‌ڕی ڕزگار کردن. ئایا ئه‌و ڕووداوه گه‌وره‌ترین شانازی‌یه بۆ دانیشتووانی کوردستان له‌و سه‌رده‌مه‌دا یا وه‌ک کاکی نووسه‌ر ده‌ڵێ(کاره‌سات!).\n٧- به وته‌ی نووسه‌ر، ته‌نیا له کوردستانی عێراق، له سلێمانی، له هه‌ورامان، شمشاره، بێتواته، ده‌ربه‌ندی\nگاور، به‌مۆ، په‌یکوڵی، پیره مه‌گرون، حه‌وزی حه‌مرین، کێله‌شین، زاخۆ… شوێنه‌واری زۆر دۆزراونه‌ته‌وه و هه‌زارانیش له‌ژێرخاک دا ماون هێشتا کنه‌و پشکنینی زانستی‌یان تێدا نه‌کراوه، که ئه‌گه‌ر ده‌سکردی خه‌ڵکی ناوچه‌که نه‌بوبێ، داگیرکه‌ر هه‌رگیز نه‌یتوانیوه تاشه‌به‌ردی ئه‌وشاخانه هه‌ڵکۆڵێ، په‌یکه‌ری له‌سه‌ر بنه‌خشێنێ و نوسینی له‌سه‌ر تۆمار بکا. ئه‌و لێکدانه‌وه‌شی که‌متر له‌وانی دیکه‌ی ناڕاست نیه. هه‌ر له‌و کوردستانه‌ی خۆمانداو له‌و شوێنانه‌ی نووسه‌ر باسی ده‌کا، زۆور شوێنه‌واری نووسراوی داگیرکه‌رانی ئاشووری به‌جێماون، که باسی داگیرکاری‌و هێرشه‌کانیان ده‌که‌ن.\nباشه کاک نه‌وشیروان که ئه‌و ڕایه هه‌ڵه‌یه ده‌رده‌بڕێ بۆناچێته دۆڵی ته‌نگیوه‌ر له‌چیای شاهۆ ل ه‌نیزیک پاڵنگان تا به‌رده‌نووسی سارگۆن ببینێ که چۆن به‌خۆی هه‌ڵاده‌ڵێ‌و باسی سه‌رکه‌وتنه‌کانی ده‌کا؟ بۆ هاسانکردنەوەی کارەکەشی ئەوە ەردەنووس و نووسراوەکەی\nبه‌رده‌نووسی ته‌نگیوه‌رله چیای شاهۆ به‌زمانی ئاشووریی کۆن‌وبه‌خه‌تی میخ\nی نووسراوه‌و په‌یکه‌ری سارگ\nۆنی دووهه‌می ل\nه‌سه‌ره، که تێیدا پاش ستایشی خواکانی ئاشوور باسی سه‌رکه‌وتنی خۆی ده‌کا. ئه‌وشوێنه یه‌کێک له جێگا هه‌ره چڕو سه‌خته‌کانی کوردستانه.\n٨- بوونی لوولوویی، هووری، گووتی‌و میتانی‌و…ش که نووسه‌ر به‌باپیرانی کوردیان داده‌نێ، پێویسته سه‌رنج بده‌ینه ئه‌وه‌ی که پاش شۆڕشه‌که‌ی ماد له‌دژی ئاشوور ئه‌وانه هه‌موو بوونه به‌شێک له‌ئیمپه‌راتوورییه‌ته‌که به‌بێ ئه‌وه‌ی (ئه‌گه‌ر ئاراراتی لێ‌ده‌رکه‌ین)، شه‌ڕێک له‌نێوانیاندا ڕوویدابێ‌و پاشانش وا تێکه‌ڵاو بوون که لێک جیاکردنه‌وه‌یان نه‌گونجاوبوو و به‌وانه‌وه هه‌موویان به‌مادیشه‌وه بوونه دانیشتووانی کوردستان‌و له‌ئاکامدا باپیرانی کوردو به‌وه‌حشی‌و دڕنده ناوبردنیان بێ‌ڕێزییه به بنه‌چه‌که‌ی کورد.\nOne thought on “بەدەم ڕێگاوە گوڵ چنین یا پێکوڵ چاندن لەسەر چەقی ڕێگا؟”\nکارواش صنعتی دەڵێت:\n2018-11-25 له 14:33\nبازرگانی ایران پمپ تامین کننده تجهیزات صنعتی و کشاورزی آماده ارائه خدمات و تسهیلات به شرکت ها و کارخانه ها می باشد .\nاین شرکت در حال حاظر با تمرکز بر واردات کالاهای\nاساسی و تجهیزات کاربردی\nدر صنعت ( پمپ – کارواش صنعتی – کمپرسور –پمپ خانگی – شناور\n– کف کش – لجن کش – بوستر پمپ – موتور\nپمپ – تجهیزات استخر – کارواش خانگی – پمپ پیستونی – کمپرسور فینی – کمپرسور پیستونی –\nکمپرسور آبک – کپرسور پاریچی\n) و آبیاری کشاورزی ( آبپاش\nمخفی شونده – آبپاش هانتر – تایمر آبیاری اوربیت\n– کنترلر آبیاری – شیر برقی – جعبه کنتور – مه پاش –\nفیلتر دیسکی – آبپاش زراعی – آبپاش ویرسا ) در\nحال فعالیت می باشد .\nهه‌ینی ئاب 26 , 2016


ANF | گەنجانی کەرکوک هێرشەکانی دەوڵەتی داگیرکەری تورک-یان شەرمەزار کرد\nگەنجانی کەرکوک هێرشەکانی دەوڵەتی داگیرکەری تورک-یان شەرمەزار کرد\nگەنجانی شاری کەرکوک، هێرشە داگیركارییەكانی دەوڵەتی تورکیایان بۆ سەر هەرێمەکانی زاپ، مەتینا و ئاڤاشین ئیدانەکرد و پشتگیریی خۆیان بۆ بەرخۆدانی گەریلاکانی ئازادیی کوردستان دووپات کردەوە.\nسێشه‌ممه, 4 May 2021, 09:10\nلە شەوی ٢٣ لەسەر ٢٤ی نیساندا دەوڵەتی تورکی فاشیست لە ناوچەکانی زاپ، ئاڤاشین و مەتینا لە هەرێمەکانی پاراستنی مەدیا دەستی بە هێرشێکی نوێی داگیرکەری کرد. گەنجانی شاری کەرکوک-یش لە باشوری کوردستان بەتوندی ئەو هێرشەی دەوڵەتی تورکی فاشستیان سەرکۆنە کرد و ئەو هێرشەیان بە هەوڵێک بۆ داگیرکردنی تەواوی باشوری کوردستان ناونا، هەروەها گەنجانی کەرکوک پشتیوانیی خۆیان بۆ بەرخۆدانی گەریلاکانی ئازادی ڕاگەیاند.\nسەبارەت بە هێرشە داگیرکارییەکانی دەوڵەتی فاشستی تورک بۆ سەر خاکی باشوری کوردستان، کارزان قادر کە گەنجێکی شاری کەرکوکە بۆ ئاژانسی هەواڵی فورات (ANF)ی ووت: "ئەو داگیرکارییەی لە باشوری کوردستان روودەدات درێژە پێدەری قڕکردنی کلتور و لەنێوبردنی زمان و نەتەوەیی کوردە، ئەو هێرشەی تورکیا هێرشێک نییە تەنها بۆ سەر گەریلاکانی ئازادی کوردستان، بەڵکو هێرشێکە بۆ داگیرکردنی تەواوی خاکی باشوری کوردستان، لەم هێرشە داگیرکراییەدا تورکیا هەوڵدەدات ویلایەتی موسڵی سەردەمی دەوڵەتی عوسمانی زیندوو بکاتەوە."\nهەروەها کارزان قادر ووتیشی: "پیویستە هەموو تاکێکی ئازادیخواز لەبەرامبەر ئەو هێرشە داگیرکارییەی دەوڵەتی فاشستی تورک بوەستێتەوە و ڕێگربێت لەسەر درێژە پێدەریی داگیرکارییەکانی تورکیا لەنێو خاکی باشوری کوردستان."\nسۆران سەردار گەنجێکی دیکەی شاری کەرکوکە، دەربارەی هێرشەکانی دەوڵەتی داگیرکەری تورک ووتی: "ئێمە وەکو گەنجانی شاری کەرکوک ئەو هێرشە دوژمنکارانەیەی دەوڵەتی تورک بۆ داگیرکردنی خاکی باشوری کوردستان ئیدانە و شەرمەزار دەکەین، داواش لە تەواوی ئازادیخوازان دەکەین لە کەرکوک و تەواوی باشوری کوردستان کە هەڵوێستیان هەبێت لەدژی ئەو داگیرکارییانەی دەوڵەتی فاشستی تورک."\nهەروەها سۆران سەردار سەبارەت بە بێدەنگی و بێهەڵوێستی دەسەڵاتی باشوری کوردستان لەبەرامبەر هەوڵەکانی دەوڵەتی تورک بۆ داگیرکردنی خاکی باشوری کوردستان ووتی: "بێدەنگبوونی حکومەتی هەرێمی کوردستان ئەو ڕاستییە دەسەلمێنێت کە دەسەڵاتدارانی حکومەتی هەرێمی کوردستان بەرژەوەندییان هەیە لەگەڵ دەوڵەتی تورکی داگیرکەر، ئەگەر ئەو بێ هەڵوێستی و بێ دەنگییە مەترسیدارە بەردەوامیی هەبێت ئەوە لەداهاتوودا دەوڵەتی فاشیستی تورک تەواوی خاکی باشوری کوردستان و کەرکوک داگیر دەکات، کە دەبینین لە ئیستاوە دەوڵەتی تورک شاری کەرکوک بەخاکی خۆی ناوزەند دەکات."\nهەروەها ئارین حوسێن کە گەنجێکی تری شاری کەرکوکە سەبارەت بە ئامانجەکانی دەوڵەتی تورک لەم هێرشانەی ئەنجامی دەدات لەسەر خاکی باشوری کوردستان ووتی: "ئامانج لە هێرشەکانی تورکیا گەڕانەوەی (پەیماننامەی میلی)یە، کە ئامانج لەم پەیماننامەیە ئەوەیە گەلانی رۆژهەڵاتی ناوەڕاست بندەست بکەن، لەم هێرشەی دەوڵەتی فاشیستی تورکەوە هەوڵی سرینەوە کلتور و زمانی کوردی دەدرێت، چونکە تورک هەمیشە هەوڵی داوە بوونی خۆی لەسەر سڕینەوەی گەلانی ناوچەکە بنیادبنێت."\nلەکۆتاید ئارین حوسێن بۆ ئاژانسی هەواڵی فورات (ANF) ووتی: "ئێمە وەکو گەنجانی کەرکوک دژی ئەو هێرشە داگیرکارییەی دەوڵەتی فاشیستی تورکین و ئەو هێرشانە بەتوندی ئیدانە و شەرمەزار دەکەین. جێگای خۆشحاڵییە بۆ ئێمەی گەنجانی کەرکوک کە لەماوەی چەند رۆژی ڕابردوودا لەو هێرشانەی سەر ناوچەکانی زاپ و ئاڤاشین و مەتینا دەوڵەتی تورک تووشی شکستهاتووە و گورزی گەورەی لێدراوە لەلایەن گەریلاوە، وەکو گەنجانی کەرکوک بەرخۆدانی گەریلاکانی ئازادیخوازی کوردستان بەرز دەنرخێنین و سەرکۆنەی تەواوی هێرشە داگیرکارییەکانی دەوڵەتی فاشیستی تورک دەکەین."


خۆپیشاندان و ناڕەزایی خوێندكارانی زانكۆی سلێمانی و داخوازییەكانیان لە خزمەتگروزاری و پێداویستی بەشی ناوخۆیی گەورەترە و ئەم توڕەبوونە ڕیشەیەكی قوڵتری هەیە و گەورەترە لە داخوازی بچوك. نیگەرانی خوێندكاران زیاتر توڕەبوونیانە بۆ ناڕوونی ئایندەیان و دانەمەزراندەیان و دەستنەكەوتنی هەلی كار و بەحزبیكردنی زانكۆ و نادادی كۆمەڵایەتیە، بەڵام نەبوونی ئاوی گەرم و پێداویستەكانی بەشی ناوخۆیی هۆكاری تەقینەوەی ئەم ناڕەزاییانەیەو تاسەر ئێسقان دروستە و پێویستی بە فراوانكردن هەیە و ئەم هۆشیاریە دەبێت فراوانتر بكرێت.\nناڕەزایی كچانی زانكۆ سەرەتایەكە بۆ ناڕەزایی فراوانتر. ئەم سەرەتایە لە هەموو كاری ڕێكخراوەكانی ژنان گرنگتر و كاریگەرترە بەوەی كە قبوڵ نەكەن سوكایەتی بە كەرامەتیان بكرێت. دەم و چاوهەڵبەستنی كچانی زانكۆ و بەرگریكردن لە داخوازیەكانیان ئەو كردەیەیە كە دەبوو وە دەبێت دروست بێـت و لەپاڵ پیاواندا بزوتنەوەی ناڕەزایی دنیای ئێمە فراوانتر بكرێت و ئەسڵەن بزوتنەوەیەكی جەماوەری تەنها بە نێرینەكان جگە لە دروستكردنەوەی دنیایەكی كۆنەپارێز و نایەكسانی وەك دنیای بیست و حەوت ساڵی ئێمە زیاتر هیچی لێ چاوەڕێ ناكرێت. بەبێ شكانی تەوق و بەندەكانی نایەكسانی و جیاوازی ڕەگەزی هەرگیز دنیایەكی جوانتر دروست نابێت. ئەوەی ئەم كچانەی زانكۆ كردنیان زۆر گەورەترە لە كاری ڕێخراوەكانی ژنان و ئافرەتان و خانمان كە هەرچەندە فراوانتردەبن ڕێژەی كوشتنی ژنان گەورەتر دەبێت.\nئەوەی لە سلێمانی ڕوو دەدات هەمان مۆدێلی بەناو هێزی بێئەزموونی ئۆپۆزسیۆنە كە ئەم هەنگاوە بزوتنەوەی گۆڕان لەسەرەتای دروستبوونیدا ئەنجامیدا و دواتر هیچی لێ شین نەبوو جگە لە دەسكەوت بۆ كۆمەڵێك لە هەرزەی سیاسی. پشتبەستن بە دەنگەدەنگی میدیایی و هات و هاواری پشت شاشە و دوور لە بیركردنەوەی عەقڵانی و دوور لە پەروەردەی سیاسی و بەبێ ڕێخستنی خاوەن فكر و دنیابینی، دۆخی دنیای ئێمە جوانتر ناكات و بەرەی ناڕەزاییەكان فراوانتر ناكات، بەڵكو پاش ماوەیەك بێدەنگ دەبێت و هەموو شت دەچێتەوە شوێنی خۆی.\nدروستكردنی پاڵەوانی سەر شاشە و هەست و سۆزدەربڕین بۆ دەستگیركردنی ڕۆژنامەنوس، دووبارەبوونەوەی هەمان مۆدێلی سەردەمێكە كە هەوڵدەدرا بە میدیا دنیای ئێمە جوانتر بكرێت نەك بە پەروەردە و مۆدێلی نوێی سیاسی. (لە سەرەتای دروستبوونی گۆڕان ڕۆژنامەنوسێك كامێرای كەناڵەكەی خستبوە دوای خۆی لەبەردەم دادگای سلێمانی دەیوت داوای یاسایم لەسەر تۆمار كراوە، تا دواتر دەنگی پێ كۆكردەوە و ئیتر بوو بە سیاسی و بۆ دواجار ماڵئاوایی لە كاری ڕۆژنامەنوسی كرد و ئۆپۆزسیۆنیان ناشرین كرد و خەڵكی كوردستانیشیان لە گۆڕنكاری لە دنیای ئێمە بێومێد كرد). ئەم جۆرە لە كاری سیاسی و ڕۆژنامەنوسی دەستێكی زۆر كەشفە بۆ دەسەڵات و هیچی لێ شین نابێت جگە لە بێئومێدی زیاتر و پەرتپەرتبوون و پاشاگەردانی زیاتر. ئەم فۆرمە لە دورستكردنی پاڵەوانی شاشە دەبێ كۆتایی پێبێت و كەرەستەی تر تاقی بكەینەوە بۆ فراوانكردنی ناڕەزاییەكانمان.\nتەمەڵی و بێتاقەتی و عەقڵنەشكان بە مۆدێل و كار و شێوازی تری سیاسی هەمان ئەزموونی چەند ساڵەی ئێمە تاقیدەكەنەوە كە بریتیە لە خەباتی پارلەمانی و دەنگەدەنگی میدیایی و جوڵاندنی هەست و سۆزی خەڵك. ئەم جۆرە لە ناڕەزایی جگە لە خۆماندووكردن و بێومیدی خەڵك و ئاوكردن بەسەر ئاگری ناڕەزاییەكاندا زیاتر هیچ بەرهەمێكی نابێت و هەرگیز بەم جۆرە لە فۆرمی ناڕزایی دەسەڵات ترسی لا دروست نابێت، بەڵكو ئەم فۆرمە لە ناڕەزایی هەمان مۆدێلی چەند ساڵی ڕابردووی ئۆپۆزسیۆنی دنیای ئێمەیە و دواجار هەموو دەنگەكانی بردەوە ناو دەسەڵات و بوو بە قاچی سناعی بۆ ئەم سیستەمە حوكمڕانیە. جارێك ئەدۆنیسی شاعیر وتی: ئێمە لە كۆمەڵگەیەكدا دەژین لەڕووی كۆمەڵایەتی و سیاسیەوە هەموو شتێ پێویستی بە سەرلەنوێ )دەستنیشانكردن( و )پیاچوونەوە( و )كاركردن( هەیە.\nبا چاوەكانمان بشۆین و شێوازێكی تر دنیا ببینین، دنیایەكی دووبارە نا.


كوردی - سوره‌تی عبس\nقورئانی پیرۆز » كوردی » سوره‌تی عبس\nسوره‌تی عبس - تعداد آیات 42\nله‌به‌رئه‌وه‌ی نابیناکه هات بۆ لای.\nجا تۆ چوزانیت به‌ڵکو ئه‌و هاتبێت تا دڵ و ده‌روونی خاوێن بکاته‌وه.\nیاخود ئامۆژگاری وه‌ربگرێت، تا ئامۆژگاریه‌که سوودی پێبگه‌یه‌نێت.\nبه‌ڵام ئه‌وه‌ی که خۆی بێ نیاز نیشان ده‌دات و نایه‌وێت ڕێنموومایی وه‌ربگرێت.\nتۆ له‌گه‌ڵ ئه‌ودا کۆده‌بیته‌وه و گرنگی به‌و ده‌ده‌یت و ڕوو له‌و ده‌که‌یت.\nجا تۆ هیچ گوناهبار نابیت که ئه‌و ئیمانی نه‌وێت و پاك و پوخته‌کردنی ده‌روونی نه‌وێت.\nبه‌ڵام ئه‌وه‌ی که خۆی هاتوه‌ته لات و کۆشش ده‌کات و مه‌به‌ستێتی که شاره‌زای به‌رنامه‌ی خوا ببێت...\nله‌کاتێکدا ئه‌و له خوا ده‌ترسێت.\nئه‌وه تۆ گوێ به‌و ناده‌یت و خۆتی لێ بێ ئاگا ده‌که‌یت.\nنه‌خێر وامه‌که‌و وامه‌به، چونکه به‌ڕاستی ئه‌م ئایه‌تانه، ئه‌م سوره‌ته، یادخستنه‌وه و ئامۆژگاریه.\nجا که‌سێك بیه‌وێت ڕێنموویی وه‌رگرێت، ئه‌وه یادی ده‌کات.\n(ئه‌و قورئانه) له چه‌ندین لاپه‌ڕه‌ی به‌ڕێزو پیرۆزدا هه‌ڵگیراوه و له (لوح المحفوظ) وه‌رگیراوه.\nکه به‌رزو بڵند و پاك و خاوێنن.\nبه‌ده‌ستی فریشته نووسه‌ره‌کان.\nکه به‌ڕێزو خواناس و ملکه‌چ و فه‌رمانبه‌رداران.\nئه‌ی ئاده‌میزاد، به‌کوشت بچیت، چه‌نده کافره، سپڵه‌یه، چه‌نده خوانه‌ناس و یاخیه، یاخود به‌کوشت چێت ئاده‌میزاد چی وای لێکردووه که کافر بێت؟! چ پاساوێکی هه‌یه بۆ خوانه‌ناسی و یاخی بوون.\n(بۆ بیرناکاته‌وه) خوا له‌چی دروستی کردووه؟!\nله نوتفه‌یه‌ك (له خاڵێکی زۆر بچووك که به چاو نابینرێت) دروستی کردووه و هه‌موو ئه‌ندامانی ده‌ر و ناوی پێ به‌خشیوه و ئه‌ندازه‌گیری وردی له دروستکردنیدا ئه‌نجام داوه، (کات و شوێنی له‌دایکبوونی و مردنی بۆ دیاری کردووه).\nله‌وه‌ودوا ژیانی بۆ ئاسان کردووه و سه‌رپشکی کردووه له په‌یڕه‌وی کردنی ڕێگه‌ی چاکه یان خراپه، ئیمان یان کوفر، (دوای ئه‌وه‌ی که ده‌ست نیشانی هه‌ردووکیانی بۆ کردووه و سه‌ره‌نجامی ڕوون کردۆته‌وه).\nله‌وه‌ودوا ده‌یمرێنێت و ده‌یخاته ناو گۆڕه‌وه.\nپاشان کاتێك بیه‌وێت زیندووی ده‌کاته‌وه.\nبه‌ڕاستی، ئه‌وه‌ی که خوا فه‌رمانی پێداوه هێشتا ئاده‌میزاد به‌جێی نه‌هێناوه.\nده‌با ئاده‌میزاد سه‌یری خواردنه‌که‌ی بکات و سه‌رنجی بدات و بیری لێ بکاته‌وه.\nبێگومان ئێمه ئاومان بۆ دابارانده‌وه‌ته خواره‌وه، چۆن دابارینێت.\nله‌وه‌ودوا زه‌ویمان بۆ له‌ت له‌ت به چه‌که‌ره‌ی ناسکی ڕووه‌ك.\nئینجا دانه‌وێڵه‌مان تێادا ڕوواند.\nهه‌روه‌ها ترێ و سه‌وزه‌مان.\nهه‌روه‌ها زه‌یتوون و دارخورمایش.\nباخچه‌ی ده‌وره‌دراو به دارخورما یان دره‌ختی تر، یاخود باخی چڕو پڕ.\nجۆره‌ها میوه، هاوڕێ له‌گه‌ڵ هه‌موو ئه‌و گژو گیایانه‌ی که خواکرده و ماڵات ده‌یخوات له له‌وه‌ڕگاکاندا.\n(هه‌موو ئه‌مانه ئاماده‌مان کردووه) تا خۆتان و ماڵاته‌کانتان سوودی لێ وه‌ربگرن.\nجا کاتێك قیامه‌ت به‌رپا بوو به‌هۆی ده‌نگێکی به‌هێزی گوێ کپ که‌ره‌وه.\nئه‌و ڕۆژه (هێنده سامناکه) برا له‌ده‌ست براکه‌ی هه‌ڵدێت و ڕاده‌کات و خۆی لێ ده‌شارێته‌وه.\nهه‌روه‌ها له‌ده‌ست دایك و باوکی...\nله‌ده‌ست هاوسه‌رو کوڕه‌کانی...\nله‌و ڕۆژه‌دا هه‌رکه‌سێك له‌وانه ئه‌وه‌نده سه‌رگه‌رمی کێشه‌ی خۆیه‌تی، ناتوانێت فریای که‌سی تر بکه‌وێت.\nله‌و ڕۆژه‌دا ڕووخسارانێك گه‌ش و جوان و ڕوون و شادن.\nده‌م پێکه‌نینن، مژده و شادییان لێ ده‌دره‌وشێته‌وه.\nله‌و ڕۆژه‌دا ڕووخسارانێکیش هه‌ن که گژو تاڵ و تۆزاوی و په‌ست غه‌مگینن.\nدێزی و ڕه‌شی و تاریکی دایپۆشیوون.\nئا ئه‌وانه بێ باوه‌ڕو خوانه‌ناس و تاوانبارو گوناهکاره‌کانن.


2. Bundesliga - گرێوسەر فورس vs فۆرتونا دوسێڵدۆرف - Soccer - Yariga - Results, fixtures, tables and statistics\nساندهاوسێن vs. کایزەرسلاوتێرن دویسبورگ vs. نورنبێرگ یان ڕێجێنسبورگ vs. دینامۆ درێسدێن بۆخوم vs. هێدینهایم دارمستادت ٩٨ vs. ئاڕمینیا بیلێفیڵد گرێوسەر فورس vs. فۆرتونا دوسێڵدۆرف ئینگۆلستادت vs. دویسبورگ هۆڵستاین کیێل vs. سان پاولی ساندهاوسێن vs. یونیۆن بەرلین کایزەرسلاوتێرن vs. ئێرزگێبریج\nگرێوسەر فورس vs فۆرتونا دوسێڵدۆرف 3-1\nS. Dursun (G) 35' (دروستکرا لە لایەن: T. Cigerci)\nمارکۆ کالیگیوری (G) 44' (دروستکرا لە لایەن: T. Cigerci)\n62' نیکۆ گیێسێڵمان (PG)\nS. Dursun (G) 63' (دروستکرا لە لایەن: T. Cigerci)\nA. Osmanagic (DEU)\n'46 بۆ H. Nielsen\n'84 بۆ R. Magyar\n'67 بۆ تاکاشی ئوسامی\n'88 بۆ P. Hofmann\n'80 بۆ D. Steininger\nئۆلیڤێر فینک (DEU)\nT. Wiesner (DEU)\n'46 بۆ F. Neuhaus\n'67 بۆ B. Raman\n'78 بۆ لوکاس شمیتز\n'80 بۆ T. Cigerci\n'84 بۆ لێڤێنت ئایزیزێک\n'88 بۆ S. Dursun\n7 لێڤێنت ئایزیزێک 37'\n8 J. Green 45'\n9 S. Dursun 35' 63'\n10 J. Gjasula 27'\n13 مارکۆ کالیگیوری 44'\n5 K. Ayhan 26'\n6 F. Neuhaus\n13 ئادەم بۆدزێک\n23 نیکۆ گیێسێڵمان 62'\n31 M. Sobottka 20'\n5 R. Magyar بۆ لێڤێنت ئایزیزێک 84'\n11 P. Hofmann بۆ S. Dursun 88'\n31 D. Steininger بۆ T. Cigerci 80'\n38 T. Wiesner گ\n7 ئۆلیڤێر فینک\n16 H. Nielsen بۆ F. Neuhaus 46'\n21 کویۆڤیچ بۆ لوکاس شمیتز 78'\n33 تاکاشی ئوسامی بۆ B. Raman 67'\n06/05/18 2.B گرێوسەر فورس 2 - 2 دویسبورگ بینینی ڕووداوەکان زانیاری زیاتر لەسەر ئەم یارییە\n13/05/18 2.B هێدینهایم 1 - 1 گرێوسەر فورس بینینی ڕووداوەکان زانیاری زیاتر لەسەر ئەم یارییە\n29/06/18 CLF Aubstadt 1 - 4 گرێوسەر فورس زانیاری زیاتر لەسەر ئەم یارییە\n30/06/18 CLF Stadeln 0 - 5 گرێوسەر فورس زانیاری زیاتر لەسەر ئەم یارییە\n06/07/18 CLF Vach 5 - 0 گرێوسەر فورس زانیاری زیاتر لەسەر ئەم یارییە\n20/07/18 CLF گرێوسەر فورس 18 : 00 لایفێرینگ زانیاری زیاتر لەسەر ئەم یارییە\n04/08/18 2.B گرێوسەر فورس 15 : 30 ساندهاوسێن زانیاری زیاتر لەسەر ئەم یارییە\n20/08/18 DFB گرێوسەر فورس 20 : 45 بۆروسیا دۆرتموند زانیاری زیاتر لەسەر ئەم یارییە\n25/08/18 2.B گرێوسەر فورس 13 : 00 پادێربۆرن زانیاری زیاتر لەسەر ئەم یارییە\n28/04/18 2.B دینامۆ درێسدێن 1 - 2 فۆرتونا دوسێڵدۆرف بینینی ڕووداوەکان زانیاری زیاتر لەسەر ئەم یارییە\n06/05/18 2.B فۆرتونا دوسێڵدۆرف 1 - 1 هۆڵستاین کیێل بینینی ڕووداوەکان زانیاری زیاتر لەسەر ئەم یارییە\n13/05/18 2.B نورنبێرگ 2 - 3 فۆرتونا دوسێڵدۆرف بینینی ڕووداوەکان زانیاری زیاتر لەسەر ئەم یارییە\n06/07/18 CLF Eisbachtal 1 - 9 فۆرتونا دوسێڵدۆرف زانیاری زیاتر لەسەر ئەم یارییە\n14/07/18 CLF Meerbusch 0 - 9 فۆرتونا دوسێڵدۆرف زانیاری زیاتر لەسەر ئەم یارییە\n18/07/18 CLF ویگبێرگ بێک 19 : 00 فۆرتونا دوسێڵدۆرف زانیاری زیاتر لەسەر ئەم یارییە\n21/07/18 CLF فۆرتونا دوسێڵدۆرف 15 : 30 واتفۆرد زانیاری زیاتر لەسەر ئەم یارییە\n19/08/18 DFB TuS RW Koblenz 15 : 30 فۆرتونا دوسێڵدۆرف زانیاری زیاتر لەسەر ئەم یارییە\n25/08/18 BUN فۆرتونا دوسێڵدۆرف 15 : 30 ئاوگسبورگ زانیاری زیاتر لەسەر ئەم یارییە\n02/09/18 BUN ئاڕ بی لایپزیگ 15 : 30 فۆرتونا دوسێڵدۆرف زانیاری زیاتر لەسەر ئەم یارییە


ئارامى دواى ڕەوینەوەى دوکەڵى بۆمبەکان - ئاوێنه\nئارامى دواى ڕەوینەوەى دوکەڵى بۆمبەکان\n■ شەماڵ ئەحمەد ئیبراهیم\nلەدواى ساڵى 2003 ەوە، بەردەوام عێراق بە قۆناغى هەستیارى یەک لەدوایەکدا تێدەپەڕیت، هەندێک لەو قۆناغانە سەرەتابوون بۆ هەلوەشاندنەوەى دروستکراوێک کە ناوى عێراقە و خاوەنى کەسایەتییەکى نیودەوڵەتی یە، بەڵام تا هەنووکە ئەوەى ئەم کیانە نامۆیەى بەم شێوازەى ئێستا هێشتۆتەوە دوو خاڵى سەرەکى یە: یەکەم، ئەو هەژمونە نێودەوڵەتى وئیقلیمییەى کە پێ ى وایە دابەشبوونى عێراق سەرەتاى دابەشبوونى تەواوى دروستراوەکانى ناوچەکەیە وڕێنادات سروشتى ژیانى سیاسی ئەم ناوچەیە چى دەخوازێت بەو شێوەیە گەشە بکات. دووەم، بریتى یە لەو بەرژەوەندییە ئاڵۆز ونا مۆڕاڵەى کە پێکهاتە کۆمەڵایەتى یە جیاوازەکانى پێکەوە کردۆتە بەشدار لە دەردێکدا بە ناچارى هەمان چارەسەرى ناتەندروست وەردەگرن.\nدیارترین دەرکەوتەى ئەم بابەتە بریتى یە لە هەوڵەکانى جیابوونەوەى کوردستانى باشور وروداوەکانى دواى 25/9/2017 واتە دواى (ڕیفراندۆم)، چەند تێبینییەک کە زیاتر هاوکارمان دەبیت بۆ شرۆڤەکردنى ئەو ڕوداوانە، سەرەتا بە وویستێکى نەتەوایەتى دەست پێدەکات کە بریتى یە لە وویستى نەتەوەى کورد بەمەبەستى بەدیهینانى سەربەخۆیی بۆ میللەتێک کە خاوەنى خاک وکلتور وبنەماکانى ژیانى تایبەت بەخۆیەتى لەناو کۆمەڵە نەتەوەیەکى دیکەى ناوچەکە بەڵام تاکە جیاوازى نیوانیان بریتى یە لە چەمکى (سەربەخۆبوون)، ئەوان سەربەخۆن بەڵام ئەم پاشکۆیە، ژێردەستە، کلتور وزمان وڕەنگ وهەتا مانەوەى بەم شێوەیەى ئێستاى لەم ژینگە سیاسییە نامۆیە، پرسیارگەلێکى زۆر جەوهەرى ئەوانەن کە ئایا ڕیگا بۆ سەربەخۆیی لەناو ژینگەیەکى سیاسی هەڵچوو بەو شێوازەى گیرایە بەر لە 25/9/2017 نامەدەنى بوو؟ وەئایا کاتى خۆى بوو؟ زەمینەى بۆ سازکرابوو؟ ئامادەباشی تەواوى بۆ کرابوو؟.\nلەسەدەى بیستدا نەتەوانێکى زۆر لەبن چەنگڵى کۆلۆنیالیزمەکان وهێزەمۆنۆپۆڵەکان دەربازیان بوو، لەو پێناوەشدا گیانێکى زۆر بەختکرا لە ڕێگاى ئازادى وسەربەخۆیی، نیوەى دووەمى سەدەی بیستەم سەدەى ئازادى و سەربەخۆى نەتەوە ژێردەستەکانبوو، دەکرێت سەرەتاکانى سەدەى بیست ویەک هەمان ناوى لێبنرێت بەڵام ئامرازەکان جیاوازبن، هەرێمى کەتەلۆنیا وهەرێمى کوردستان نمونەیەکى مۆدێرنى مرۆییان پیشانى جیهاندا، کە ئێمە وئەوان، جیاوازین لە هەمووتان، ئەتوانین بە بێ بەکارهێنانى توند وتیژى لێکجیابینەوە، بەڵام مەخابن،نەئەوان و نە ئێمە، سەرکەتوو نەبووین، دیارە هەلومەرجەکان جیاوازن، ژینگەکان جیاوازن، بەڵام کاتێک پرسەکە پەیوەندى دەبێت بە بابەتێک کە باس لە سەروەرى بێت، هەموان خواوەندى بەکارهینانى هێزن بۆ پارێزگاریکردن لە پرسێک کە خۆشیان متمانەیان پێ نەماوە، جیاوازى هەرێمى کەتەلۆنیا و هەریمى کوردستان تەنیا لە ڕێکارە کۆتاییەکاندابوو، ئەوان ووتیان ئێمە جیادەبینەوە وحکومەت و دەولەتیان راگەیاند، ئێمە ووتمان هێشتا دەرفەتى گفتوگۆ ماوە بۆ جیابوونەوەمان، ڕیفراندۆم ئامرازیکى مەدەنیانەبوو بۆ سەربەخۆى بەڵام ئایا ئێمە دەمانویست سەربەخۆبین یان ڕیفراندۆممان کرد بە کارتێکى فشار بۆ دەستکەوتى دیکە.\nیەکێکى دیکە لەو پرسانەى کە هەرلێرەدا دەکرێت ئاماژەى پێبدریت، پرسی هەلوێستى لایەنە سیاسییەکانە، جیاوازى ئێمە لەگەڵ کەتەلۆنیا لەم رووەوە بە باشى دەبینریت، پرسی سەربەخۆیی لەوێ پرسی دامەزراوەى یاسا دانان بوو، بەڵام لیرە پرسی سەربەخۆى پرسی پارت و هێزە سیاسییەکان بوو، ئەمە ماناى ئەوە نى یە کە ئێمە دامەزراوەمان نەبوو، هەبوو بەلام کارا و چاڵاک ویەکگرتوو نەبوو لە هەمبەر پرسە نیشتمانى ونەتەوەییەکان، لە هیچ کاتێکدا پرسە نیشتمانییەکان پرسی کات نەبووە، وە وابەستەبوون بەکاتەوە هەڵەیەکى کوشندەیە، لەم بوارەدا پرسی کات کرابوو بە پرسێکى سیاسی، لە کاتیکدا کە کات پەیوەندى بە ئامادەسازییەوە هەیە، وە خودى پرسەکە خۆى بابەتیکى تەواو جیاوازە.\nهەرکاتێک نەتەوەى کورد گەیشتە ئەو ئاستەى کە پرسە نیشتمانییەکانى وەک سەربەخۆیی بە نمونە بکاتە بابەتیکى مەعریفى و پرسیای جەوهەرى لەسەر بوروژێنیت، ئەوە لە قۆناغى کات دەردەچیت، بۆیە لەدواى رەوینەوەى دوکەلى بۆمبەکان پیویستە ئەم بابەتە بوروژێنرێت.\nنوسەری ئەم بابەتە توێژەرە لە ناوەندى چاوى کورد بۆ پەرەپیدانى سیاسی\nبڵاوكراوه‌ته‌وه له 03-09-2018


کۆمپانیای زین: کۆڕه‌ک ده‌ڵێت ده‌بێت نرخه‌کانتان وه‌ک ئێمه لێبکه‌ن – کوردی – RojNews.News\nکۆمپانیای زین: کۆڕه‌ک ده‌ڵێت ده‌بێت نرخه‌کانتان وه‌ک ئێمه لێبکه‌ن\n02/03/2020 - 6:44:02 pm\nیەكشەممە, 3 سبت 2017 – 16:30\nبه‌رپرسێکى کۆمپانیاى زین ئاماژه بۆ ئه‌وه ده‌کات، که کۆمپانیاى کۆڕه‌ک کێشه‌یان بۆ دروستکردوون و پێیاو وتوون ده‌بێت نرخه‌کانتان وه‌ک ئه‌وان لێبکه‌ن.\nدوانیوه‌ڕۆی ئه‌مڕۆ سه‌رۆکی جێبه‌جێکاری کۆمپانیای زین له کۆنگره‌یه‌کى ڕۆژنامه‌وانى له شارى هه‌ولێر ڕایگه‌یاند: ماوه‌ی دوو ھه‌فته‌یه کۆمپانیاى کۆڕه‌ک کێشه‌ی بۆ دروستکردوین و داوامان لێ ده‌که‌ن نرخه‌کانمان وه‌ک ئه‌وان لێ بکه‌ین.\nعه‌لی زاھید سه‌رۆکی جێبه‌جێکاری کۆمپانیای زین له کۆنگره‌یه‌کی ڕۆژنامه‌وانیدا ڕایگه‌یاند: “ماوه‌ی دوو ھه‌فته‌یه کۆمپانیاى کۆڕه‌ک کێشه‌یه‌کى ته‌کنینکی بۆ دروست کردوین، که تۆڕه‌کانی زین ناتوانن په‌یوه‌ندی به کۆڕه‌که‌وه بکه‌ن و داواشمان کرد له کۆمپانیای کۆڕه‌ک که چاره‌سه‌ری کێشه‌که بکه‌ین، چونکه ئێمه ده‌بێ کێبڕکێ بکه‌ین له‌سه‌ر باشترین ئۆفه‌ره‌کانمان بۆ به‌شداربوانمان”.\nوتیشی: “کۆمپانیای کۆڕه‌ک داوای له ئێمه کردوه که نرخه‌کانمان وه‌کو ئه‌وان بێت، به‌ڵام نه کۆڕه‌ک و نه ئێمه‌ش بۆمان نییه نرخ بۆ یه‌کتر دیاری بکه‌ین، چونکه ئه‌وه کێبڕکێیه له‌سه‌ر ئاستی جیھان له‌نێوان کۆمپانیاکانی په‌یوه‌ندیکردن، ئومێد ده‌که‌ین کۆڕه‌ک ئه‌و کێشه‌یه چاک بکاته‌وه”.\nکۆمپانیاى زین کۆمپانیایه‌کى په‌یوه‌ندیکردنى ته‌له‌فۆنییه و له لایه‌ن به‌شێک له سه‌رمادارانى عێراقییه‌وه به‌ڕێوه‌ده‌برێت، کۆمپانیاى کۆڕه‌کتیلیکۆم-یش به هه‌مان شێوه کۆمپانیایه‌کى په‌یوه‌ندیکردنه و له‌لایه‌ن به‌شێک له به‌رپرسانى پارتى دیموکراتى کوردستانه‌وه به‌ڕێوه‌ده‌برێت.\nعێراق هێزى سه‌ربازیى ڕه‌وانه‌ى سنورى که‌رکوک کرد\nله سنوری سۆران گه‌نجێک له کاتى مه‌له‌کردندا خنکا


هەواڵ / کوردستان :: 24/04/2019 :: 2830 جار بینراوە\nتاگ :: پێكهێنانى حكومه‌ت پارتی گۆڕان یه‌كێتى\nپاش په‌یوه‌ندییه‌كی نێچیرڤان بارزانی جێگری سه‌ركی پارتی به به‌رپرسانی باڵای بزوتنه‌وه‌ی گۆڕان، رازیبوون به زیادكردنی جێگرێكی تر بۆ سه‌رۆكی هه‌رێم به بێ ئه‌وه‌ی هیچ پۆستێكی دیكه‌یان پێبدرێت.\nئه‌ندامێكی لیژنه‌ی دانوستانكارى پارتی كه داوای كرد ناوی بڵاونه‌كرێته‌وه، بۆ دواڕۆژ ئاشكراى كرد: نێچیرڤان بارزانی جێگری سه‌رۆكی پارتی دیموكراتی كوردستان، هه‌فته‌ى رابوردوو په‌یوه‌ندی به عومه‌ری سه‌ید عه‌لی رێكخه‌ری گشتی بزوتنه‌وه‌ی گۆڕان و مسته‌فاى سه‌ید قادر كردووه، بۆ رازیبوونیان بە داواکەی یەکێتی بۆ زیادکردنی جێگرێکی دیکە بۆ سەرۆکی هەرێم، ئه‌وانیش به بێ به‌رامبه‌ر و داواكردنی پۆستی دیكه، رازیبوون به‌و داوایە.\nئه‌و ئه‌ندامه‌ی لیژنه‌ی دانوستانكارى پارتی باسی له‌وه‌شكرد: سه‌رۆكی هه‌رێم دوو جێگری ده‌بێت، به‌ڵام ناونانرێن جێگری یه‌كه‌م و دووه‌م، به‌ڵكو جێگره‌كه‌ى گۆڕان ده‌سه‌ڵاتی زیاتری ده‌بێت له جێگره‌كه‌ی یه‌كێتی و جێگره‌كه‌ى یه‌كیتى ته‌نیا ده‌سه‌ڵاتی ئیداریی ده‌بێت، نه‌ك سه‌ربازی، چونكه پارتی پێیوتوون وه‌زاره‌تى پێشمه‌رگه لای ئێوه‌یه‌و پۆستێكی سه‌ربازییه.\nوابڕیاره (سبه‌ى پێنجه‌شممه 25ی نیسانی 2019) مه‌كته‌بى سیاسى پارتى دیموكراتى كوردستان به سه‌رۆكایه‌تى مه‌سعود بارزانى دوابڕیار له‌باره‌ى ناوه‌ڕۆكى رێككه‌وتنه‌كه‌یان له‌گه‌ڵ هه‌ریه‌ك له یه‌كێتیى و بزوتنه‌وه‌ى گۆڕان بدات.


سه‌رچاوه‌یه‌ك هۆشداری ده‌دات له جارێكی دیكه كه‌وتنه‌وه‌ی مووسڵ\nTUE, 18 JUN 2019 16:33 Erbil, GMT +3\nFRI, 14 SEP 2018 09:14 | KDP.info\nمووسڵ-KDP.info- سه‌رچاوه‌یه‌ك هۆشداری ده‌دات له جارێكی دیكه كه‌وتنه‌وه‌ی مووسڵ و ده‌ڵێت، كۆنترۆڵی شه‌وانه‌ی شاره‌كه له ده‌ست هێزه ئمنییه‌كاندا نییه و وابڕوات، داعش سه‌رهه‌ڵده‌داته‌وه.\nپاش ئازادكردنیشی، دۆخی موسڵ لە رووی ئەمنییەوە هێشتا جێگیر نییە و وەک شارەزایانی سەربازی ئاماژە ده‌ده‌ن، كه شار له ده‌ست شانە نووستووەکانی نێو شارەکەیه نه‌ك هێزه ئه‌منییه‌كان، زانیارییه‌كان ئاماژه ده‌ده‌ن، كه لە هەندێک گەڕەك و تایبه‌ت شەوان، شار به ده‌ست داعشه‌وه‌یه.\nشێروان دووبەردانی، كه نوێنه‌ری ئه‌و پارێزگایه له ئه‌نجوومه‌نی پارێزگای نه‌ینه‌وا، ئه‌وه پشڕاست ده‌كاته‌وه، كه ڕەوشی ئەمنیی مووسڵ بەرەو ئاقارێکی خراپ دەڕوات و، حکوومەتی عێراقیش به کەمتەرخەم ناو ده‌بات.\nئه‌و به ماڵپەری فەرمیی پارتی دیموکراتی کوردستان گوت: ''جیا له‌وه‌ی خەڵکی شارەکە پشتگوێ خراوان، ئه‌و هێزی جیا و زۆرانه‌ش كه لە شارەکەدا هه‌ن، خەڵكێکی شارەکە بۆ نیازی خراپ بە کار دەهێننن.''\nشێروان دووبەردانی جه‌خت ده‌كاته‌وه له‌وه‌ی، كه مووسڵ بە هۆی کێشەی زۆرەوە دەناڵێت و حکوومەتی عێراقیش هیچ بایه‌خ بە شارەکە نادات، ئه‌و دامودەزگا حكوومی و ئه‌منییه‌کانی مووسڵیش به هۆکاری دروستبوونی ئەم ڕەوشە خراپە ناو ده‌بات.\nئه‌مه له كاتێكدایه كه مێدیا عێراقییەکانیش دەڵێن، داعش لەو ناوچانە سەرهەڵدەدات کە حەشدی شەعبی لێی جێگیر بووە. له‌به‌ر ڕۆشنایی ئه‌و باره مه‌ترسیداره‌ش ئه‌و نوێنه‌ره‌ی شار هۆشداری ده‌دات له‌وه‌ی، كه حکوومەتی عێراق هەڵەی ڕابردوو دووباره نه‌كاته‌وه كه كه‌وتنی مووسڵ بوو به ده‌ست ڕێكخراوی داعشه‌وه و، بە دەم داواکاریی خەڵکی مووسڵەوە بچێت و چی دیكه چاوپۆشی له نەبوونی خزمەتگوزارییەکان و سه‌قامگیریی ئه‌منی نه‌كات.\nTUESDAY, 18 JUNE 2019 14:06:30\nحكوومەتی هەرێم پێشوازی لە راپۆرتی كۆمیسیۆنی حكوومەتی ئەمەریكی دەكات\nTUESDAY, 18 JUNE 2019 13:06:15\nهەولێر-KDP.info- رۆژی 29ی نیسانی2019، كۆمسیۆنی حكوومەتی ئەمەریكی بۆ ئازادیی ئایینیی نێودەڵەتی، راپۆرتی ساڵانەی خۆی سەبارەت بە رەوشی پێكهاتە ئایینییەكان لە جیهان بڵاو كردەوە و لە بەشی تایبەت بە عێراقیش باس لە رەوشی پێكهاتەكان دەكات لە هەرێمی كوردستان. لەم بارەیەوە د. دیندار زێباری، رێكخەری راسپاردە نێودەوڵەتییەكان لە حكوومەتی هەرێم رایگەیاند: "ئێمە وەك حكوومەتی هەرێمی كوردستان، پێشوازی لە راپۆرتی كۆمیسیۆنی حكوومەتی ئەمەریكی بۆ ئازادییە ئایینییەكان دەكەین".


سوقرات، بە خوێندنەوەی بەیاننامەیەک لە تەلاری شانۆی یەکگرتوو لە تاران نمایش کرا.\nئەم شانۆییە کە پێشتریش بە دوو جار نمایش کردن لە ناو خەڵک پێشوازیێکی گەرمی لێ کرا، لە ڕۆژی جیهانی شانۆدا کە دەکاتە ٢٧ی ٣ نمایش دەکرێت و بەیاننامەی ڕۆژی جیهانی شانۆشی تێدا دەخوێندرێتەوە.\nلە سوقراتتدا کە پرۆڤە کردنەکەی کەوتبووە کۆتاییەکانی ساڵی ڕابردوی ئێران بە بەشداری فەرهادی ئاییش، لادەنی مستۆفی، بێهنازی نازی، ئیوبی ئاقاخانی، یەعقوبی سەباحی، کەتانە ئەفشاری نەژاد، نەقی سەیف جەمالی، سیاوەشی چراغی پور، بەهار نۆحیان، موجتەبای پیرزادە، ڕەزای جیهانی، بەهنامی شەرەفی ،مێهردادی خانی، یسەمین کاکیی، ڕۆژینیی ڕەحیمی، دەست پێ دەکات.\nنەعیمی پێشتریش لە بارەی کاتی نمایش کردنی ئەم شانۆییە کە دەکەوێتە پشوی نەورۆزەوە وتبوی: شانۆیی "'نوسرەت خان، دایکم و نەورۆز' کاری ئەمیری دژ ئاکام لە پشوی نەورۆزدا نمایش کرا، بەڵام ئەم ڕەوەندە زۆری نەخایاند و ئێمەش بڕیارماندا کە شانۆییەکەمان بخەینە ڕۆژی جیهانی شانۆوە، چونکە لەم ڕۆژەدا هەمو جیهان خولیای سەیر کردنی شانۆ لایان زیاترەو ئێمەش هەوڵماندا کە لەم ڕۆژەدا گلۆپی شانۆی ئێران کوژاوە نەبێت و ئارەزومەندانی ئەم هونەرە ئەو شەوە بەرز ڕابگرن."\nئەو جەختیشی کردەوە کە پشوی نەورۆز دەرفەتێکی باشە بۆ ئەو بینەرانەی کە هی تاران نین لەم پشوەدا بتوانن بێن و شانۆی تاران ببینن.\nشانۆیی سوقرات یەکێکە لە پڕبینەر ترین شانۆییەکانی ئێران کە لەم چەند ساڵەی دوایی دا خەڵاتی "عەبدولحسێنی نۆشین" درا بە دەرهێنەرەکەی کە لە لایەن خانەی ڕەخنەگرانی شانۆوە درا بە حەمیدڕەزا نەحێمی.\nهەرەوەها فەرهادی ئایش کە لە ڕۆڵی سوقرات دا نواندنی کردووە، لە لایەن ئەنجومەنی شانۆکارانی خانەی شانۆوە خەڵاتی "حەمید سەمەندەریانی" پێ درا.\nلە کۆتا ڕۆژەکانی ساڵی ڕابردوی هەتاویدا لە بۆنەی خانەی ڕەخنەگرانی شانۆدا شانۆیی سوقرات لە بەشەکانی ، ئاواز دانەری ، گریم و دیزاینی جل و بەرگ و دیزاینی شانۆیی و ئەکتەری پیاو خەڵاتی وەرگرت وەکو باشترین ئیشی خانەی ڕەخنەگرانی شانۆیی ناسێنرا.


سەردانەکەی مایک پێنس بۆ ئوردن و تاوتوێکردنی ئاشتی لە ڕۆژهەڵاتی ناوەڕاست\nجێگری سەرۆکی ئەمەریکا سەردانی ئوردنی کرد لە دووهەم وێستگەی گەشتەکەدا بۆ مەبەستی ئاشتی لە ڕۆژهەڵاتی ناوڕاست. مایک پاش وتووێژەکانی لە میسر گەیشتە ئوردن.\nجێگری سەرۆکی ئەمەریکا مایک پێنس ڕۆژی یەکشەممە لەگەل شا عەبدوڵای ئوردن لە عەمان کۆبۆوە هاوکاتی توڕەبوونەکانی وڵاتانی عەرەب لەسەر دانپیانانی ئورشەلیم وەکو پایتەختی ئیسرائیل لەلایەن وڵاتە یەکگرتووەکانی ئەمەریکاوە.\nپێنس ئەو هەنگاوەی پشتڕاست کردەوە بەڵام گوتی بەڕێوەبەرایەتی ترامپ بە هەمو توانایەوە کار دەکات بۆ گەیشتن بە ئاشتی لە نێوان ئیسرائیل و فەلەستینیەکان.\nمایک پێنس گوتی " سەرۆک ترامپ بڕیاری مێژویی دا بۆ دانپیانانی ئورشەلیم وەکو پایتەختی ئیسرائیل، بەڵام بە ڕوونی ئەوەشی گوتووە لەو بڕیارەدا کە ئەگەر هەمو لایەنەکان کۆک بن وڵاتە یەکگرتووەکانی ئەمەریکا پەیوەستە بە چارەسەری دوودەوڵەتی. ئێمە وابەستەین بە دەستپێکردنەوەی پرۆسەی ئاشتی."\nئەم بڕیارەی سەرۆک تراپ بوو بەمایەی خۆپیشاندانی ناڕەزایی لە جیهانی عەرەبیدا لەبەر ئەوەی مزگەوتی ئەلئەقسا لە ئەورشەلیمە، کە سێهەمین شوێنی پیرۆزی ئاینییە بۆ موسوڵمانەکانی جیهان. شا عەبدوڵا بە پێنسی گوت دەبێت ئورشەلیم پایتەختی دەوڵەتی داهاتووی فەلەستین بێت.\nپێش سەردانەکەی بۆ ئوردن پاش سەردانێکی بوو بۆ قاهیرە و لەوێ بەڵێنیدا ئەمەریکا بەردەوام دەبێت لە پشتیوانی کردنی میسر لە شەڕی دژ بە تیرۆرسمدا. و پاشان پێنس سەردانی ئیسرائیل دەکات.


كورد خۆی خراپە یان نەیارەكانی\nلە ساڵی ٢٠١٤ وە حكومەتی هەرێمی كوردستان مۆدێلێكی تازەی داهێنا لە دابەشكردنی مووچەدا بەچەند شێوەیەك، پاشەكەوتكردنی مووچە درێژكردنەوەی مانگ لە ٢٩ -٣٠ -٣١ كەوە بۆ ٤٥ -٥٠ -٦٠ ڕۆژ لێبڕینی مووچە بە %٢١ و %١٨.\nئەمە وێڕای ناشەفافییەت لە داهاتی ناوخۆو داهاتی خاڵە سنورییەكان و داهاتی نەوت.\nزۆرمان هاواركرد ئەم میلـلەتە زۆر هاواریكرد زۆر دانیان بە خۆیاندا گرت\nگوتاری سەری بەرزمان بۆ مووچە نەوی ناكەین ئێستاش لە گوێی هەموو جیلی ئاڵتونیدا دەنگ دەداتەوە، ئەم میلـلەتە هاوكاربوون بۆ ئەوەی ئەم حیزبانە لە نەبوونییەوە ببن بە خاوەنی گەورەترین سەرمایە، میلـلەت لەنەزانیان نەبوو، بەڵكو لە هەستكردن بە ئەركی نەتەوایەتی و دڵسۆزییان بۆ حیزبە كوردییەكان لەپێناو بیری نەتەوایەتی و دروستكردنی دەسەڵاتێكی كوردی دادپەروەر، بەڵام بەداخەوە پێچەوانەكەی دەرچوو.\nحیزبە كوردییەكان بەڕاستی زیرەك بون و زیرەكن توانیان ئەم میلـلەتە لەپێناو بەرژەوەندییەكانی خۆیان بەكاربهێنن.\nدەسەڵاتدارانی كورد هەمیشە ناوچە كوردستانییەكانی دەرەوەی هەرێمی كوردستان و نەیارەكانی كوردستانیان كردووە بە وشەی سەر زمان و ترساندنی میلـلەتی كورد لەپێناو مانەوەی خۆیاندا لە دەسەڵات.\nئەگەر ناوچە كوردستانییەكانی دەروەی هەرێمی كوردوستانیش دەكەن بەبیانوو بۆ مانەوەی خۆتان لە دەسەڵات، ئەو ناوچانە دەبێت بەپێی دەستوری عێراقی فیدراڵ چارەسەر بكرێن نەك بەپێی ڕێككەوتنی سیاسیی ئێوە.\nئێمەی كورد میلـلەتێكی سۆزدارین، بە گریان و پێكەنین باوەڕ دەكەین، ئایا ئەوەی ئەمڕۆ لە ئەنجومەنی نوێنەران لە بەغداد ڕوویدا غەدری عەرەبی شیعەو سوننەیە بەرانبەر مووچەخۆران و دانیشتوانی هەرێمی كوردستان، یان غەدری دەسەڵاتی كوردە بەرانبەر بە دانیشتوانی هەرێمی كوردستان.\nدەسەڵاتدارانی هەرێمی كوردستان فەرموون ئەگەر حكومەتی فیدراڵ غەدرتان لێدەكات، پەنابەرنە بەر دادگای فیدراڵی، ئەگەر ئێوەش دەتانەوێت سۆزی ئەم میلـلەتە بەكاربهێنن بۆ زیاتر دەوڵەمەندكردنی خۆتان، پێویستە لێرەدا ڕابووەستن.\nئەوەی ئەمڕۆ لە ئەنجومەنی نوێنەران ڕوویدا، غەدر كردن نییە لە مووچەخۆران و لە دانیشتوانی هەرێمی كوردستان، ئەوەی مووچەخۆران و دانیشتوانی هەرێمی كوردستان نەیانویست بیكەن لەپێناو بیری نەتەوایەتی، عەرەبی شیعەو سوننە بۆیان كردن.\nئایا دەسەڵاتی كوردی گوێڕایەڵی میلـلەتەكەی خۆی بوایە باشتربوو، یان تەسلیم بوون بە فشاری عەرەبی شیعەو سوننە.\nكۆتایی بە گەندەڵی و ناشەفافییەت هات، ئەگەر عێراقیت پێویستە لەگەڵ حكومەتی عێراقی فیدراڵدا بیت، ئەگەر خاوەنی ئابووری سەربەخۆیت، بفەرموون لەسەرۆك كۆمار تا دواپلە لە بەغداد بكشێنەوە.\nئەگەر كوردستان و داهاتی سامانە سروشتییەكان، نەوت و غازتان تەسلیمی توركیا كردووە، فەرموون با توركیا چارەسەری برسیكردنی ئەم میلـلەتەتان بۆ بكات، ئەگەر هیچ كام لەمانەشتان پێ ناكرێت، ئەوا پێویستە ئەم میلـلەتە لەم خەوە بەئاگا بێت و بزانێت قبوڵكردنی ئەم دەسەڵاتە قبوڵكردنی برسێتی و بێ مووچەییە بۆ ماوەی پەنجا ٥٠ ساڵ.\nچارەسەر لەگەڵ شەڕ نیم.\nناڕەزایەتی دەربڕینی سەر تاسەری دوور لەبیری تەسكی حزبایەتی.\nپاڵپشتی و هاوكاری كوردانی دەرەوەی وڵات كە هەمیشە ڕۆڵی كاریگەریان هەبووە لە چارەسەركردنی كێشە سیاسی و نەتەوایەتییەكان.\nتۆڵەسەندنەوە لەسەر سندوقەكانی دەنگدان\nئەگەر ئەمانەش نەبوون بە چارەسەر\nكورد دەڵێت جام كەپڕبوو لێی دەڕژێت.


لە دوو ڕووداوی جیادا دوو کەس گیانیان لەدەستدا - RojNews\nڕۆژنیوز- سلێمانی و بادینان\nلە سلێمانی و بادینان بەهۆی دوو ڕووداوی جیاوازەوە پیاوێکی تەمەن ٨٠ ساڵ و گەنجێکی تازە زاوا گیانیان لەدەستدا.\nشەوی ڕابردوو لە گەڕەکی کانی با لە شاری سلێمانی بەهۆی گڕگرتنی زۆپاوە پیاوێکی ٨٠ ساڵە گیانی لەدەستدا و لە بادینانیش لە ڕووداوێکی هاتووچۆدا گەنجێک کە تازە زاوا بووە، گیانی لەدەستداوە.\nڕێکان جەمال، وتەبێژی بەڕێوبەرایەتی بەرگری شارستانی سلێمانی، بە ڕۆژنیوزی ڕاگەیاند، لە گەڕەکی کانی بای شاری سلێمانی، بەھۆی ڕووداوێکی ئاگرکەوتنەوە ھاوڵاتیەکی تەمەن ٨٠ ساڵ گیانی لەدەستدا.\nڕێکان جەمال، وتیشی: ئاگرەکە بەھۆی کەوتنی زۆپاوە ڕوویداوە، ھەروەھا ئەو ماڵەی کە ڕووداوەکەی تێدا ڕوویداوە ھەمووی خاوەن پێداویستی تایبەتن جگە لە کەسی یەکەمی خانەوادەکە بۆیە کاتێک زۆپاکە کەووتوە باوکی ئەو خانەوادەیە ھەستاوە زۆپاکە بکوژێنێتەوە، بەڵام لەوکاتەدا زۆپاکە کڵپەی کردووە و ئەو ھاوڵاتیە بەھۆی دوکەڵی ئاگرەکەوە گیانی لەدەستداوە، کچێکی خاوەن پێداویستی تایبەتیش بە سووکی سووتاوە و گەیەنراوەتە نەخۆشخانە بۆ وەرگرتنی چارەسەر.\nوتەبێژی بەرگری شارستانی، ئاماژەی بەوەشدا: تیمەکانی بەرگری شارستانی دەستبەجێ چونەتە شوێنی ڕووداوەکە و بەھاوکاری کارمەندە دڵسۆزەکانی بەرگری شارستانی توانراوە لەماوەیەکی کەمدا ئاگرەکە کۆنتڕۆڵ بکرێت.\nلەلایەکی ترەوە لە بادینیانیش کاتژمێر ١١ی شەوی ڕابردوو بەهۆی ڕووداوی هاتووچۆوە گەنجێک گیانی لەدەستدا، لەو بارەیەوە مقدم ئازاد تەها، وتەبێژی پۆلیسی پارێزگای دهۆک بە ڕۆژنیوزی ڕاگەیاند: لەسەر ڕێگای شارەدێی ڕۆڤیا – شارۆچکەی بەردەڕەش نزیک گوندی "قەرەناس" بەهۆی پێکدادانی دوو ئۆتۆمبێل لە جۆری بارهەڵگر و جۆری تایبەت، شۆفێری ئۆتۆمبێلە تایبەتەکە گیانی لەدەستدا.\nبە گوێرەی زانیارییەکان، ئەو گەنجەی گیانی لەدەستداوە هەر دوێنێ ژیانی هاوسەرگیری پێکهێناوە، کاتێ لە ئاهەنگەکەیان گەڕاونەتەوە، زاوا بوکی لە ماڵ داناوە و خزمەکانی گەیاندووەتە ماڵی خۆیان و لەکاتی گەڕانەوەی توشی ڕووداوی هاتوچۆ بووە دەستبەجێ زاوا گیانی لەدەستداوە.\nئەو گەنجەی گیانی لەدەستدا


ئه‌حمه‌دی نژاد: ئێران به‌قه‌د ‘سه‌ری ده‌رزی’ له پڕۆگرامی ناوکی پاشگه‌ز نابێته‌وه. « بیرو بۆچونت ده‌رببڕه کرمانشان: VOAلیستی زمانه‌کان English WorldwideEnglishvoanews.comLearning Englishlearningenglish.voanews.comEastern & Central EuropeShqipZeriamerikes.comBosanskivijestiglasaamerike.comΕλληνικάgr.voanews.comМакедонскиmk.voanews.comSrpskiglasamerike.netУкраїнськаchastime.comEurasiaՀայերենamerikayidzayn.comAzerbaijaniamerikaninsesi.orgქართულიamerikiskhma.comРусскийgolos-ameriki.ruCentral AsiaO‘zbekamerikaovozi.comEast & Southeast AsiaBurmeseburmese.voanews.com粵語voacantonese.com中文voachinese.comBahasa Indonesiavoaindonesia.comខ្មែរkhmer.voanews.comKhmervoacambodia.com한국어voakorea.comລາວlao.voanews.comไทยvoathai.comབོད་ཡིགvoatibetan.comTibetanvoatibetanenglish.comTiếng Việtvoatiengviet.comSouth Asiaবাংলাvoabangla.comدریdarivoa.comپښتوpashtovoa.comوی او اې ډيوه ريډیوvoadeewaradio.comاردوurduvoa.comAfricaAfaan Oromoovoaafaanoromoo.comአማርኛamharic.voanews.comFrançaislavoixdelamerique.comHausavoahausa.comKinyarwandaradiyoyacuvoa.comKirundiradiyoyacuvoa.comNdebelevoandebele.comPortuguêsvoaportugues.comShonavoashona.comSoomaaligavoasomali.comKiswahilivoaswahili.comትግርኛtigrigna.voanews.comZimbabwevoazimbabwe.comMiddle East / North Africaفارسیir.voanews.comكوردیdengiamerika.comKurdidengeamerika.comTürkçeamerikaninsesi.comLatin AmericaCreolevoanouvel.comEspañolvoanoticias.com\nOlder: ناره‌زایه‌تی ناونه‌ته‌وه‌یی له‌دژی سه‌زای ئیعدامی قه‌شه یوسف نادرخانی\nNewer: ئه‌حمه‌دی نژاد: ئێران به‌قه‌د ‘سه‌ری ده‌رزی’ له پڕۆگرامی ناوکی پاشگه‌ز نابێته‌وه.\nئاژانسی نێونه‌ته‌وه‌یی وزه‌ی ئه‌تۆمی IAEA ده‌ڵێت زانیاری ‘باوه‌ڕپـێـکراوی’ هه‌یه که ئێران چه‌ند کارێـکی کردووه به مه‌به‌سـتی دروسـتکردنی چه‌کی ناوکی.\nله ڕاپـۆرتێـکدا که سێشه‌ممه بڵاوکرایه‌وه، ئه‌م ئاژانسه‌ی سه‌ر به نه‌ته‌وه یه‌کگرتووه‌کان نێگه‌رانی قوڵی خۆی سه‌باره‌ت به‌و زانیاریـیانه نیشـانداوه که ئاماژه به‌وه ده‌که‌ن ئێران کاری له‌سه‌ر دیزاینێـکی چه‌کی ناوکی کردووه، له‌وانه تاقیکردنه‌وه‌ی پـێـکهاته‌کان.\nچوارشه‌ممه وه‌ک کاردانه‌وه به ڕاپۆرته‌که، سه‌رکۆمار مه‌حمود ئه‌حمه‌دی نژاد گوتی ئێران به‌قه‌د ‘سه‌ری ده‌رزی’ له پڕۆگرامی ناوکی پاشگه‌ز نابێته‌وه. به پێ ئاژانسی ده‌نگو باسی فارس سه‌رۆکی ده‌زگای دادوه‌ری ئێران ساده‌ق ئامۆلی لاریجانی گوتویه‌تی ڕاپۆرتی ئاژانسی و‌زه‌ی ئه‌تۆمی ڕاپۆرتێکی یه‌ک لایه‌نه و له ژێر کاریگه‌ری ئه‌مه‌ریکا و وڵاتانی ئه‌وروپا دایه.\nمۆسکۆ ڕه‌خنه‌ی له ڕاپـۆرته‌که گرتوه و ده‌ڵێت به مه‌به‌سـتی ڕێگه‌گرتن له چاره‌سه‌ری دیپـلۆماسی بۆ کێشه‌ی به‌رنامه‌ی ناوکی ئێرانه له‌و ده‌مه‌ی هه‌لی سـازدانی وتووێژی نوێ له نێوان ئێران و هێزه جیهانیـیه‌کاندا له ئارادایه.\nله هه‌مانکاتدا، له ناو ئیسرائیل مشتو مه‌ر به‌رده‌وامه له‌سه‌ر ئه‌وه‌ی ئایا ئیسرائیل ده‌ست له په‌لاماری له‌شکری بدات؟\nباشه ئایا بژاری له‌شکری چاکترین بژاره له‌به‌رده‌م ئیسرائیل؟ ئه‌گه‌ر بێتو ئیسرائیل په‌لاماری سازگه ناوکیه‌کانی ئێران بدات، ئێرانیش وڵام بداته‌وه و له ئاکام ئایا ئه‌مه‌ریکاش ناکه‌وێته ناو شه‌ڕێکی نه‌خوازراوه‌وه؟\nئایا هێشتاش ده‌رفه‌تی دیپلۆماسی ماوه بۆ چاره‌سه‌ری کێشه‌ی ناوکی ئێران؟ ئایا سه‌پاندنی سزای نوێ هه‌روه‌ک هێزه‌کانی ڕۆژئاوا هوشداری ده‌ده‌ن چاکترین بژاره بۆ ئه‌وه‌ی ڕێگه له ئێران بگرێت چه‌کی ناوکی وه‌ده‌ست نه‌هێنێت؟\nئایا کار له کار ترازاوه و ئیڕان پڕۆگرامی ناوکی تا ئه‌و ئاسته به پێشه‌وه بردووه که هیچ گه‌ڕانه‌وه‌ی بۆ نیه؟\tLeave a comment


نوێترین پێشبینییەکان دەربارەی تایبەتمەندییەکانی مۆبایلی نوێی گالەکسی نۆوت بزانە – کەی ئای تی ئێن\nڕاپۆرت و توێژینەوەکان 19, ته‌مموز 2018\nهەروەك چۆن سامسۆنگ لە پاش ٨ تاقیکاری پاتری بۆ دڵنیابوون لە درووستی پاتریەکانی؛ نەوەیەکی لە زنجیرەی مۆبایلەکانی نۆوت ڕاگەیاند کە نۆت ٨ بوو توانی بە بێ کێشە مۆبایلەکەی هەناردەی بازاڕ بکات و سەرکەوتنێکی مەزن تۆمار بکات بە پێچەوانەی نەوەی پێشتری کە نۆت ٧ بوو. تایبەتمەندییەکانی گالەکسی نۆوت ٨ بخوێنەوە\nمانگی ڕابردوو سامسۆنگ کاتی کۆنگرەی داهاتووی خۆی ئاشکراکرد کە بەروارەکەی ڕۆژی ٩ی مانگی ٨ی ئەمساڵە و تێیدا کۆمپانیاکە بەرهەمێکی مۆبایل نمایش دەکات. ئەم بەروارە کاتی ڕاگەیاندنی مۆبایلەکانی گالەکسی نۆوتە و سامسۆنگ تێیدا گالەکسی نۆوت ٩ نمایش دەکات. بە پێی پێشبینییەکان و وێنەکانی، دەربارەی تایبەتمەندییەکانی دەدوێین.\nکامێرا و ڕوونمای گالەکسی نۆوت ٩\nپێشبینی ناکرێت بەرەوپیشچوونێکی زۆر لە ڕوونمای گالەکسییەکە هەبێت. خاوەن ڕوونمایەکی جۆری سوپەر ئەمۆڵێد دەبێت بە ڕوونی ٢٠٤٨ بە ١٠٨٠ و وەک نۆوت ٨ هەڵگری ڕوونمایەکی بێسنور دەبێت و تا ڕادەیەک لە دیزایندا هاوشێوە دەبن. هەروەها چوارچێوەی ڕوونماکەی تەنکترە. هەر وەک لە وێنەکەدا دیارە تەنیشتەکانی مۆبایلەکە لە نەوەکانی پێش خۆی زیاتر چەماوەتەوە.\nلە ڕووی کامێراوە ئەگەر سەیری وێنەکە بکەین دەبینین کە کامێرای سەرەکی(پشتەوەی مۆبایلەکە) خاوەن ٢ هاوێنەیە کامێرایە، وا دەردەکەوێت کامێرای ناوەند توانای فراوانبوون و بچووكبوونەوەی تیرەی چاوی هەبێت هەروەك چۆن لە مۆبایلی ئێس ٩ دا هەیە. هەروەها کامێرای دووەمی لە جۆری(تێلیفۆتۆ)بێت کە یاریدەدەرێکی چاکە بۆ تەڵخکردنی پشتی وێنەکان. چەندین تایبەتمەندی تر. ئەگەری زۆرە هەردووک کامێرا بە ڕوونی ١٢ مێگاپێکسڵ جێگیر کرابێت. گومانی تێدا نییە لە ڕووی ناوەوەی کامێراکەش توانای تۆمارکردن بەرزکرابێتەوە و دەکرێت بە دڵنیاییەوە پشتگیری خاوکردنەوەی تۆمارەکان بکات بە ڕێژەی ٩٦٠ پارچە وێنە لە چرکەیەك دا بۆ ڕوونی ٧٢٠ پێکسڵ و تۆمارکردنی وێنەی جوڵاو بە رێژەی ٦٠ پارچە وێنە لە چرکەیەك بۆ ڕوونی 4K.\nپێنوسی نوێی گالەکسی نۆوت ٩\nدەنگۆی زۆر هەیە دەربارەی پێنووسەزیرەکەکەی و پێشبینی دەکرێت پێنوسی نوێی نۆوت تایبەتمەندی نوێی هەبێت و پشتگیری لە تۆڕی بلوتوز بکات بە پێی پێشبینی چەند ماڵپەرێکی کۆری و چینی و چەند ماڵپەرێکی تری وەک GSM ئەرێنا. هەروەها لە نیشاندانێکی زۆر کورتی سامسۆنگ کە وا دەردەکەوێت پێنووسەکەی لە ڕەنگی زێڕی بێت، دەکرێت بە ڕەنگی جیاواز بەردەست بیت.\nبێگومان زنجیرەی نۆت دوور نابێت لە هەبوونی بڵندگۆی ستیریۆ.\nبە هەردوو جۆر پرۆسێسەری سناپدراگۆن ٨٤٥ و ئێکسینیۆس ٩٨١٠ بەردەست دەبێت.\nماڵپەڕی GSM ئەرێنا پێشبینی پاتریەکی ٣٨٥٠ یان ٤٠٠٠ میللیئەمپێریبۆ مۆبایلەکە دەکات و دەشڵێت قەبارەی ڕوونماکەی ٦.٤ ئینچ بێت.\nئەم بابەتە بەشێکی زۆری پێشبینی و ئەزموونی نوسەری کەی ئای تی ئێنە و کە یارمەتی زانیاری هەندێک سەرچاوە نوسراوە کە ئاماژەمان پێکرد.\nتاگەکان سامسۆنگ سامسۆنگ گالەکسی نۆوت ٩ گالەکسی گالەکسی S9 گەرمترین هەواڵ


◄ Sonuç: Found 474, page 1 of 48 Items per page: 🗐 1 🗐 5 🗐 10 🗐 25 🗐 50 🗐 100\n📅 00-09-1981 Tarih ve olay\n- هێرشی د.ا بۆسەر کورەخانەی گوندی ساروقامیشی نێوان [ Daha... 👁] ✖ ✖ ✖ 0 0 ✔ 84% ✍ H.B. 30-8-2010 11:20:41\n👁 Bu başlık 10,921 defa görüntülendi\n👁 Bu başlık 39,503 defa görüntülendi\n👁 Bu başlık 55,152 defa görüntülendi\n📅 02-10-1981 Tarih ve olay\n- حدکا شاری بۆکانی لە ژێر تەوژمی هێرشی د.ا چۆڵکرد. [ Daha... 👁] ✖ ✖ ✖ 0 0 ✔ 74% ✍ H.B. 30-8-2010 11:20:41\n📅 03-02-2020 Tarih ve olay\nباکووری کوردستان - مسلم ئارسلان هاوسەرۆکی پارتی گ [ Daha... 👁] ✖ ✖ 11 5 ✔ 99% ✍ H.B. 1-1-2020 0:19:15\n📅 03-07-2018 Tarih ve olay\n📅 Da eklendi May 27 2018 10:56PM\nباکووری کوردستان - لە ناوچەی گەڤەری جۆلەمێرگ لە ب [ Daha... 👁] ✖ ✖ 10 4 ✔ 99% ✍ H.B. 27-5-2018 22:56:03\n👁 Bu başlık 5,285 defa görüntülendi\n👁 Bu başlık 12,471 defa görüntülendi


داوایەکی بەپەلە لە وەزیری تەندروستی هەرێمەوە.. “دوورکەونەوە لە ماڵ و منداڵتان”\n"یان خۆتان ڕادەستی تیمە پزیشکییەکان بکەن"\n09:04 یه‌ك شه‌ممه 01 ئادار 2020\nوەزیری تەندروستی داوایەکی بەپەلە لەو کەسانە دەکات کە بەبێ ئەوەی کەڕەنتین بکرێن و جیابکرێنەوە یاخود بە قاچاغ و دوور لە تیمەکانی پزیشکی گەڕاونەتەوە هەرێمی کوردستان بە زووترین کات لە ماڵ و منداڵیان دور بکەونەوە و پەیوەندی بە تیمەکانەوە بکەن.\nئەمڕۆ یەکشەممە، 1ی ئازاری 2020، سامان بەرزنجی، وەزیری تەندروستی هەرێم لە بانگەوازێکی “بەپەلە”دا لە هەژماری خۆی ڕایگەیاند، “دوای بڵاوبوونەوەی لیستی ناوی ئەو گەشتیارانەی گەڕاونەتەوە هەرێمی کوردستان بەبێ ئەوەی کەڕەنتین بکرێن و جیابکرێنەوە، یان بە قاچاغ و دوور لە تیمەکانی پزیشکی ئێستا لە هەرێمی کوردستانن یان هەر گەشتیارێکی تر کە لە ماوەی دوو هەفتەی ڕابردوو گەڕاونەتەوە جێگای مەترسین و ئاگاداریان دەکەینەوە بەزووترین کات دوورکەونەوە لە ماڵ و منداڵ و خێزانەکانیان و پەیوەندی بە تیمەکانی پزیشکی بکەن”.\nئەوەشی خستووەتەڕوو: “داواش لە هاوڵاتیان دەکەین کە نزیک نەبنەوە لەو کەسانەو لەپێناو تەندروستی خۆیان و خانەوادەکانیان پەیوەندی بکەن بە تیمەکانی تەندروستی لەپێناو ڕێگەگرتن لە بڵاوبوونەوەی نەخۆشی ڤایرۆسی کۆڕۆنای نوێ COVID-19”.\nئەمە لەکاتێکدایە شەوی ڕابردوو، وەزارەتی تەندروستی هەرێم ناوی ئەو کەسانەی بڵاوکردەوە کە لە چەند ڕۆژی ڕابردوودا بە قاچاخ یاخود بەبێ پشکنین لە وڵاتی ئێرانەوە گەڕاونەتەوە هەرێمی کوردستان.\nئامۆژگارى هاووڵاتیان دەکات\nڕێک پێچەوانەى ئەوروپا و ئێران و ئەمریکا


وەزیری خوێندنی باڵا: دەستوەردانی ڕاستەوخۆ دەكەم و پلانی وەرگرتنی خوێندكاران زیاد دەكەم - پەرەگراف\nوەزیری خوێندنی باڵا: دەستوەردانی ڕاستەوخۆ دەكەم و پلانی وەرگرتنی خوێندكاران زیاد دەكەم\nوەزیری خوێندنی باڵا و توێژینەوەی زانستی ڕاگەیاند "دەستوەردانی ڕاستەوخۆ دەکەم و پلانی وەرگرتنی خوێندکارانی ١٢ی ئامادەیی زیاد دەکەم. پرۆسەکە دەخەمە سەر ڕاستەڕێی خۆی. خوێندکاران دڵنیا دەکەمەوە کە کەسیان لەسەر شەقام نامێننەوە".\nد. ئارام محەمەد، وەزیری خوێندنی باڵا و توێژینەوەی زانستی، لە کۆنگرەیەکی ڕۆژنامەوانیدا سەبارەت بە کێشەی دەرچووانی پۆلی ١٢، وتی کە بەهۆی پاڵپشتیکردنی لە وەرگرتنی خوێندکاری زیاتر تۆمەتبار کراوە بەوەی "کوالێتی" خوێندن تێک دەدات. لەو ڕووەشەوە وتی "من یەک ڕستە دەڵێم کە ڕەنگە قورس بکەوێتەوە، بەڵام بەرپرسیارم لێی: لە ٢٥ ساڵی ڕابردوودا ئەو ئەنیشتاین و ئیسحاق نیوتنانەی ئێوە بەرھەمتان ھێناوە پێمانی بناسێنن! تۆماس فریدمانەکانی کامانەن کە زانکۆکانی کوردستان دروستیان کردووە و ئێستا بەهۆی وەرگرتنی دوو خوێندکاری زیاترەوە دروست نابنەوە؟!".\nوەزیری خوێندنی باڵا جەختی کردەوە کە "بۆ ئەوەی ئەم جوگرافیایە ببێت بە نیشتمانی هەموو ئەوانەی تێیدا هەناسە دەدەن، دەبێت دادپەروەرییان بۆ دەستەبەر بکەین. ئەگەر هەموو فرسەتەکان بۆ ئێمەی دەسەڵاتدار و کەسوکارەکانمان بێت، ئەوە ئێمە بە دەستی خۆمان ئایندەی وڵاتی خۆمان خاپوور دەکەین".\n"داوا لە هەموو خوێندکاران دەکەین بڕۆنەوە ماڵەکانی خۆیان، هەتا ئێمە لیرە بین ناهێڵین غەدریان لێ بکرێت. هەڵەش ڕوو بدات، بۆیان چاک دەکەینەوە".


بۆچی هیچ یاخیبوونێکی ڕاستەقینە لە هەرێمی کوردستان ڕوونادات؟ – ئازادیی کۆمەڵگە\nماڵه‌وه/ڕاپۆرت/بۆچی هیچ یاخیبوونێکی ڕاستەقینە لە هەرێمی کوردستان ڕوونادات؟\n0 14 5 خوله‌ك پێشتر بینراوه\nبۆچی لە هەرێمی کوردستان سەرەڕای ئەم هەموو نەهامەتی، بێمووچەیی، برسیکردن، بێئاوی، بێکارەبایی، گەندەڵێ، کوشتن، تێرۆرکردن … هتد، هیچ یاخیبوونێکی ڕاستەقینە، هیچ سەرهەڵدانێک، هیچ شۆڕشێک ڕوونادات؟ ئەمەی لە هەرێمی کوردستان ماوەی پتر لە ٢٥ ساڵە لەژێر دەستی دەسەڵاتی حیزبی کوردی [نامەوێ بڵێم حکوومەت، چونکە ئێمە لە بنەڕەتەوە لەم هەرێمەدا حکوومەتمان نییە، ئەوە حیزبە لەم هەرێمەدا دەسەڵاتدارە و بەڕێوەی دەبات] دەگوزەرێت، لە هەر وڵات و هەرێمێکی زیندوو، هۆشیار بوایە، ئەوا دەسەڵاتە سیاسییەکەی دەمێک بوو کۆتایی هاتبوو. لەم وتارەدا دەمەوێ چەند هۆکارێک بۆ نەبوونی یاخیبوونی ڕاستەقینە دیاری بکەم.\nهۆکاری یەکەم، حیزبی کوردی بەتایبەتی یەکێتی و پارتی بەڕێی حیزباندنی سەرجەم کۆمەڵگەی کوردییەوە توانیویانە کۆمەڵگەی کوردی بەرەو حەشامات و ئاپۆرەیەکی بێشێوە وەربگۆڕن. لەم ڕێگەیەشەوە مرۆڤی کوردیان بێئیرادە، بێهەڵوێست و بە کۆیلەکردووە، ڕێزمەندی و شکۆمەندی مرۆڤی کوردیان لەکەدار کردووە، مرۆڤی کوردیان لەنێو پڕۆسەی نامرۆڤاندندا لە مرۆڤبوون خستووە. پرۆسەی نامرۆڤاندن سێ هەنگاو لەخۆدەگرێت، هەنگاوی یەکەم، مرۆڤەکان مافی یاسایی و هاووڵاتیبوونیان لێدەسەنرێتەوە، واتا چیدیکە یاسا نایان پارێزێت. وەک ئێمە دەبینین لەم هەرێمەدا یاسا سەروەر نییە، یاسا تەنیا بەرپرسەکان، سەرۆک عەشیرەت و پیاوسالارەکان [ژنکوژەکان!] دەپارێزێت و هەر بەدەست خۆشیانەوەیە. مافی ئازادی ڕادەربڕین بە یاسا نەپارێزراوە، بۆیە دەبینین لەم هەرێمەدا مرۆڤ لەسەر دەربڕینی بۆچوون و ڕوانگەی خۆی دەکوژرێت، کوشتن و تیرۆرکردنی ڕۆژنامەنووسان بەڵگەنەویستە. هەنگاوی دووەم، کەسی مۆڕاڵی لەنێو مرۆڤدا دەکوژرێت، واتا هەموو کردارنواندن، هەڵبژاردنێکی ئازاد لە مرۆڤەکە دەسەنرێتەوە، هەنگاوی سێیەم، شکۆمەندی و ڕێزمەندی مرۆڤ تێکدەشکێندرێ. ئێمە ئێستا لەم هەرێمەدا بە پرۆسەی نامرۆڤاندندا تێدەپەڕین.\nهۆکاری دووەم، جنێودان، لە کۆمەڵگەی کوردیدا جنێودان بووە بە خوو، کوردەکان ئالوودەبوونە بە جنێودان. مرۆڤی کورد جنێو بە هەموو شتێک دەدات. کاتێک تووڕەیە، ناڕازییە، جنێو دەدات، جنێو بە مەسعوود بارزانی، بە جەلال تاڵەبانی، بە سەرکردەکانی دی، بە دەسەڵات، بە حکوومەت، بە حیزب، بە ڕێگەوبان، بە گەرما، بە سەرما، بە بێئاوی، بە بێکارەبایی، بە فەرمانگەکان، بە دین، بە خوا، بە مەلا … هتد دەدات. کورد هیچ شتێکی نەهێشتۆتەوە کە جنێوی پێنەدات. ئالوودەبوون بەم جنێودانە زیانی هەیە، چونکە بەڕێی جنێودانەوە خۆی خاڵی دەکاتەوە و پێی وایە تەواو بەشی ڕۆژەکەی سیاسەت کردووە. بۆیە تووڕەییەکەی، ناڕەزاییەکەی نابێت بە کردار، نابێت بە ئەکت، چونکە لە ڕێگەی جنێودانەوە خۆی خاڵی دەکاتەوە و ئاسوودە لێی دادەنیشێت.\nهۆکاری سێیەم، بەشێک لە کورد هەموو شتێکی داوەتە دەست خوا، خۆی هیچ کردارێک نانوێنێت، هەر دەڵێ خوا چاکی بکات، حەواڵەی خوابن، خوا بیان گرێت، خوا تۆڵەیان لێ دەکاتەوە. ئەم لێگەڕانە بۆ خوا، وەهای کردووە کە بەشێکی زۆری خەڵک بێهەڵوێست بن، بێکرداربن، ناچالاک بن، بەشداری هیچ ناڕەزاییەک نەکەن، بەڵکو دانیشتوون دەستەوەستان داوا لە خوا دەکەن چاکی بکات و لە خوا دەپاڕێنەوە و نزا دەکەن، ژیان و گوزەرانیان خۆش بکات.\nهۆکاری چوارەم، گلەیی و گازەندە و زۆربڵێیی: زۆرینەی کورد لەبری ڕەخنەی جیدی و هەڵوێستی کارا و کردارنواندن، خەریکی گلەیی، گازەندە، پرتە و بۆڵە و زۆربڵێین. دەمی هەر کوردێک دەکەیەوە لەم هەرێمە نەگبەتییە گلەیی و گازەندەی هەیە و پرتە و بۆڵەیەتی، تەنانەت بە دەسەڵاتداران و مەکتەب سیاسی حیزبەکانیش لەم پرتە و بۆڵە و چەقە چەقە بێبەش نین. کاکی بەرپرس و مەکتەب سیاسی، خۆی لە دەسەڵاتدایە، خۆی بەرپرسیارە لەم دۆخەی کە دروستبووە کەچی گلەیی هەیە و خەریکی زۆر بڵێییە. هەمووان ناڕازین، بەڵام تا ئەو کاتە ناڕازین، پرتە و بۆڵەیانە کە بێبەشن، کە بەرژەوەندییان نییە، کە ئێسکێکیان بۆ هەڵدرا، کە بڕێک پارەیان پێدرا، کە زەوییەکیان پێدرا، ئیدی چیدی ناڕازی نین، لەبەر ئەوەی لێرە هەمووان تەنیا بۆ خۆیان هەوڵدەدەن، نەک بۆ چاکەی گشتی و بەرژەوەندی هەمووان. لێرە لەم هەرێمە نەگبەتییە، هەمووان خەون بەوەوە دەبینن کە لە جێگەی بەرپرسەکان بن، بۆئەوەی ئەوانیش وەک بەرپرسەکان بتوانن گەندەڵی بکەن، نەوت بدزن، خۆش بژین، دەسەڵاتیان هەبێت، لە سەروو یاساوە بن، … هتد نەک بۆئەوەی دۆخەکە بگۆڕن و ژیانی خەڵکی بگۆڕن.\nهۆکاری پێنجەم، فەیسبووک و تۆڕە کۆمەڵایەتییەکان: جاران کورد لە دیوار و دەرگەی توالێتی مزگەوتەکان هەرچی جنێو و قسەی ناشرین و پیس هەبوو دەیان نووسی، چۆن دواوەیان خاڵی دەکردەوە، ئاواش سەر و سنگیان لێ خاڵی دەکردەوە، ئێستا دیواری فەیسبوکی کوردی بۆ زۆرێک لە کوردان هەمان ڕۆڵی دیواری توالێتی مزگەوتەکان دەبینێت. هەرچی پیس و پۆخڵی، ناشرینی و جنێو هەیە بە دیواری فەیسبوکییەوە هەڵدەواسێت. لە فەیسبووک لە پشتی لاپتۆپەکەیەوە قسەی زل دەکات، داوای خۆپیشاندان و ڕووخاندنی حکوومەت و دەسەڵات دەکات، کەچی سبەی خەوی لێکەوتووە و تاکو سەعات ١٢ و ١ نیوەرۆ بێدارنابێتەوە. تۆ کە شەو و ڕۆژت لێتێکچووە لەبەر فەیسبووک، چۆن دەتوانیت یاخی ببیت، چۆن دەتوانی کرداربنوێنی و هەوڵوێستت هەبێت. ئەوەی لە فەیسبووک دەینووسن و لە لایڤەکانیانەوە دەیڵێن پێیان وایە کە ئەمە سیاسەتکردن و یاخیبوونە، بەڵام سیاسەت لە فەزای گشتیدا دەکرێت، سیاسەت بە کردار دەکرێت نەک بە قسەی زلی پشت لاپتۆپەکانەوە.\nهۆکاری شەشەم، ڕاگەیاندنەکان: ڕاگەیاندنە کوردییەکانی ئەم هەرێمە نەگبەتییە هەموویان ئیش لەسەر خاڵیکردنەوە و دامرکاندنەوەی هەستی ناڕەزایی خەڵک دەکەن، لە ڕێگەی بەرنامەی بێمانا بەناوی کۆمیدی کە پڕیەتی لە سوکایەتی بە مرۆڤ و بەتایبەتی بە ژنان، وەک بەرنامەی (بەرنامە) ی جاران، بەزمی بەزم، ستوننووسی قۆشمەیی، بۆ خاڵیکردنەوە و بەتاڵکردنەوەی خەڵک و قاقا پێکەنین بەدیاریانەوە و بێئاگا لەوەی کە ئەمە چ مەبەستێکی لە پشتە. دۆبلاژکردنی درامای تورکی بێمانا و ئاستنزم و سووک، چۆن کەرەستە و خواردەمەنیی تورکی بازاڕی کوردستانی داگیرکردووە، بە هەمان شێوە درامای تورکیش هۆش و دڵ و دەروونی مرۆڤی کوردی داگیرکردووە. چۆن دەسەڵاتە سیاسییەکەت پاشکۆی تورکیایە، بازاڕ و ڕاگەیاندنەکانیشی بوونە بە پاشکۆی تورکیا.\nهۆکاری حەوتەم، نەبوونی ئۆپۆزیسیۆنی ڕاستەقینە: تاکو ئێستا لەم هەرێمەدا هیچ بزووتنەوەیەکی ئۆپۆزیسیۆنی ڕاستەقینە دروست نەبووە، نە بزووتنەوەی سیاسی، نە کۆمەڵایەتی، نە ڕۆشنبیری. ئۆپۆزیسیۆنێک کە ئەلتەرناتیڤی هەبێت، ڕێکخراو بێت، پەروەردەکراو بێت و بزانێ سیاسەت بکات، فەلسەفەی سیاسی هەبێت، نەک وەک حیزبە دەسەڵاتدارەکان عەشایەری و خێڵەکی بێت. ئێستا بەناو ئۆپۆزیسیۆنێکت هەیە، قاچێکی لە حکوومەتدایە و قاچێکی لە ئۆپۆزیسیۆندایە، خۆی وەزیرەکانی دەرکراوە، مافی زەوتکراوە، سەرۆک پەرلەمانەکەی دیپۆرتی ئەو دیوی دێگەڵە کراوەتەوە، لەبری ئەوەی ئۆپۆزیسیۆن مافی خەڵک بسەنێت، ناڕەزاییەتییەکان ئاڕاستە و ئۆرگانیزە بکات، ئەو چاوەڕێیە خەڵک ڕاپەڕینی بۆ بکات و مافەکانی بۆ بەدەستبهێنێتەوە.\nهۆکاری هەشتەم، شێواندن و لێڵکردنی ڕاستییەکان: لەم هەرێمەدا بە بەرنامە ئیش لەسەر شێواندن، لێڵکردن و تەمومژاویکردنی زانیارییەکان، هەقیقەتەکان و ڕاستییەکان دەکرێت. ڕاگەیاندنەکان لەمەدا ڕۆڵی سەرەکی دەبینن، چونکە سەرچاوەی هەواڵیان فەیسبووکە و مانشێتەکانیان مەتەڵە. ئێستا هەموو کورد دەزانێ ئەم حیزبانە گەندەڵن، نەوت دەدزن، خەڵک برسی دەکەن … هتد، بەڵام ئەمانە هەموو شتی گشتی و زانیاری گشتین، وردەکارییەکان شێوێندراون، تەمومژاوی کراون، ئاڵۆزکراون، سەرچاوەکانیان دیارنین. ئاخر یەکێک لە ڕستە دیارەکانی ڕاگەیاندنی کوردی ئەوەیە لە سەرچاوەیەکەوە کە نەی ویست ناوی خۆی ئاشکرا بکات! ئەندام پەرلەمانەکان زانیارییەکان وەک مەتەڵ دەڵێن، دەبێ بۆ خۆت هەڵی بهێنی مەبەستیان کام حیزب، کام بەرپرس و مەکتەب سیاسییە. ئەندام پەرلەمانێک دەڵێ: بەرپرسی حیزبی هەیە ٢٠٠ شوقەی لە ئەڵمانیا هەیە، بەرپرسەکان پارە دەنێرنە دەرەوە لە ئەوروپا و ئەمریکا ڤێلایان هەیە. ئەمانە هەموو قسەی گشتی و زانیاری گشتین، ئەگەر ناوی بەرپرسەکە و بەڵگەکە بڵاونەکرێتەوە، ئەوا ئەو زانیارییە کەڵکی هیچی نییە.\nهۆکاری نۆیەم، زانیارییەکان نابن بە کردار: زانیاری، زانین و مەعریفەیەک کە نەبێتە دەسەڵات، نەبێتە هێز و نەبێتە هۆی هەڵوێست و کردارنواندن هیچ سوودێکی نییە و بێکەڵکە. با هەموو کورد بزانێ یەکێتی و پارتی گەندەڵن، نەوت دەدزن، خەڵک برسی دەکەن، نووسەر، ڕۆژنامەنووس تیرۆر دەکەن، ڕۆشنبیر و مامۆستای زانکۆ بەرشەق دەدەن … هتد ئەگەر ئەم زانینە نەبووە هۆی هێنانەگۆڕێی هەڵوێست، یاخیبوون، هێز و دەسەڵات، نەبووە هۆی کردارنواندن، نەبوو بە ئەکت، هیچ سوودێکی نییە و بێکەڵکە. بۆ نموونە، ڤیدیۆیی هاووڵاتییەک کە قسە بەم دەسەڵاتە دەڵێ و ناڕازییە لێی، لە nrt نزیکەی دوو ملیۆن بینەری هەبووە. ئەگەر ئەم دوو ملیۆن بینەرە هەر لە فەیسبووکەوە نەڵێ قسەی چاکی کرد، ڕیسوای کردن، بەڵکو بێت بە کردەوە پشتگیری لە قسەکانی ئەم هاووڵاتییە بکات و بەیەک دەنگ و بەیەک جار دوو ملیۆن کەس ناڕەزایی خۆی دەرببڕێت، یەکێتی و پارتی چۆن دەتوانن بەرگەبگرن، بەڵکو دەلەرزن و دەڕووخێن.\nهۆکاری دەیەم، مێنتاڵێتی خێڵەکی و ناوچەگەری و شارچێتی، کورد سروشتێکی خێڵەکی هەیە، پتر ئینتیمای بۆ خێڵەکەی و عەشیرەتەکەی هەیە نەک بۆ چاکەی گشتی و بۆ نیشتیمان، هەر بۆ نموونە، زۆرینەی کورد تەنیا ماڵەکەی خۆی و بەردەرگەی خۆی پاک ڕادەگرێت، بەڵام بەلایەوە گرنگ نییە کۆڵانەکەی کە موڵکی گشتیییە و بۆ هەمووانە پاک ڕابگرێت. کورد لەم هەرێمە نەگبەتییە سێ (چوار) پارێزگاییە خەریکی ناوچەگەری و شارچێتییە، ئەوەندەی ئیش لەسەر ناشرینکردن و نوکتە لەسەر شارەکانی یەکدی دروستدەکەن (وەک بەزمی هەولێری و سلێمانی)، ئەوەندە ئیش لەسەر یەکدەنگی و پێکەوەیی ناکەن. بۆیە ئەو ناڕەزاییانەی ڕووشیانداوە، سەرتاسەری نەبوونە، بەڵکو یەک پارێزگا، و چەند شار و شارۆچکەیەکی گرتۆتەوە. لەنێو ئەم پارێزگا و شارۆچکانەشدا هەموو خەڵکەکە پێکەوە نەبووە بەڵکو چەند چین و توێژێکی کەم ناڕەزایی دەربڕیوە.\nهۆکاری یازدەیەم، کورد ئەوەندی بە ژیانی تایبەتی ئەویدییەوە خەریکە و قسەی لەبارەوە دەکات ئەوەندەی باسکردن لە چاوساندنەوەی خۆی لەلایەن ستەمکارەکانییەوە پێ گرنگ نییە. بۆ نموونە، ئەوەندەی بە لایەوە گرنگە دراوسێکەی، هاوڕێکەی، خزمەکەی، … هتد چ دەکات، چ لەبەر دەکات، چ دەخوات، دەچێ بۆ کوێ، لەگەڵ کێ پەیوەندی هەیە، … هتد، بەلایەوە گرنگ نییە بوجەی وڵاتەکەی چی لێبەسەر دێت، کارەبای نییە، مووچەی نییە، ئاوی نییە … هتد. ئەوەندەی چاودێری لەسەر دەوروبەرەکەی، هاوڕێ و خزم و دراوسێکانی داناوە و چاودێریان دەکات و تەداخولی ژیانی تایبەتیان دەکات، ئەگەر نیو ئەوەندە چاودێری لەسەر حکوومەتەکەی دابنابوایە، نیو ئەوەندە لە حیزبەکانی بپرسیبوایەوە، نیو ئەوەندە تەداخولی کاروباری حکوومەت و حیزبەکانی بکردبوایە، ئەوا ئێستا دۆخێکی دیکە دەهاتە ئاراوە و بەناو حکوومەتەکەمان زۆر شەفاف (ڕۆشن)تر دەبوو، گەندەڵی کەمتر دەبوو. ئەو چاوبزی و چاوتیژییەی بۆ ئەوانی دی و دەروبەرەکەی هەیەتی، گەر بۆ حکوومەتە گەندەڵەکە و حیزبەکان هەیبوایە ئەوا ئێستا بێمووچە نەدەبوو، بێکارەبا و بێئاو نەدەبوو، حیزبەکان ئەوا نەدەبوونە ستەمکار بەسەرییەوە.


16/03/19 ئاوگسبورگ 3 - 1 هانۆڤەر ٩٦ بینینی ڕووداوەکان زانیاری زیاتر لەسەر ئەم یارییە\n22/03/19 ئاڕمینیا بیلێفیڵد 5 - 0 هانۆڤەر ٩٦ زانیاری زیاتر لەسەر ئەم یارییە\n31/03/19 هانۆڤەر ٩٦ 0 - 1 شاڵکە بینینی ڕووداوەکان زانیاری زیاتر لەسەر ئەم یارییە\n06/04/19 ڤۆڵفسبۆرگ 3 - 1 هانۆڤەر ٩٦ بینینی ڕووداوەکان زانیاری زیاتر لەسەر ئەم یارییە\n13/04/19 هانۆڤەر ٩٦ 0 - 1 بۆروسیا مۆنشێنگلادباخ بینینی ڕووداوەکان زانیاری زیاتر لەسەر ئەم یارییە\n21/04/19 هێرتا بەرلین 0 - 0 هانۆڤەر ٩٦ زانیاری زیاتر لەسەر ئەم یارییە\n04/05/19 بایێرن میونیش 15 : 30 هانۆڤەر ٩٦ زانیاری زیاتر لەسەر ئەم یارییە\n11/05/19 هانۆڤەر ٩٦ 15 : 30 فرێیبورگ زانیاری زیاتر لەسەر ئەم یارییە\n18/05/19 فۆرتونا دوسێڵدۆرف 15 : 30 هانۆڤەر ٩٦ زانیاری زیاتر لەسەر ئەم یارییە\nM. Esser 31 years old 29 0\nساموێل ڕادلینگێر 26 years old 0 0\nK. Akpoguma 24 years old 4 0\nM. Albornoz 28 years old 19 1\nW. Anton 22 years old 30 0\nجولیان کۆرب 27 years old 12 0\nماتیاس ئۆسترزۆلێک 28 years old 14 0\nئۆلیڤێر سۆرگ 28 years old 15 0\nفێلیپی 31 years old 15 2\nK. Wimmer 26 years old 21 0\nT. Asano 24 years old 13 0\nمارڤین باکالۆرز 29 years old 23 1\nگ. هاراگوچی 27 years old 24 0\nL. Maina 19 years old 16 1\nU. Bech 26 years old 2 0\nنیکۆڵای مۆلەر 31 years old 12 2\nF. Muslija 20 years old 16 2\nپیرمین شڤێگڵێر 32 years old 23 0\nWalace 24 years old 22 0\nH. Weydandt 23 years old 24 5\nI. Bebou 25 years old 10 3\nخۆناتاس 30 years old 8 2\nنیکڵاس فوڵکروگ 26 years old 13 2\nB. Hadžić 20 years old 3 0\nS. Soto 18 years old 3 0\nB. Wood 26 years old 20 3


👁 ئەم بابەتە 8,643 جار بینراوە\n✌ محمد كالو - دلكش سري كانية شەهیدان\n📅 کاتی تۆمارکردن Feb 13 2018 10:05PM\nالاسم الحركي: دلكش سري كانية الاسم الحقيقي: محمد [ زۆرتر... 👁] ✖ ✖ 0 2 ✔ 94% ✍ س.ئـ. 13-2-2018 22:05:47\n✌ محەمەد کالۆ - دڵگەش سەرێکانی شەهیدان\n📅 کاتی تۆمارکردن Feb 13 2018 10:08PM\n👁 ئەم بابەتە 2,233 جار بینراوە\nناوی ڕێکخراوەیی: دڵگەش سەرێکانی ناو و پاشناو: محە [ زۆرتر... 👁] ✖ ✖ 0 3 ✔ 84% ✍ س.ئـ. 13-2-2018 22:08:42


به‌بۆنه‌ی فالانتاینه‌وه.. عیباده‌ت خه‌ڵوه‌تێك له‌میحرابی یاردا – Denegkan\nبه‌بۆنه‌ی فالانتاینه‌وه.. عیباده‌ت خه‌ڵوه‌تێك له‌میحرابی یاردا\nbyنیهاد\tFebruary 13, 2012\tئەدەب\nبۆ سرووشت پایز\nجیاكردنه‌وه‌ی عیباده‌ت له‌ناو مانای ئاینی ڕزگاركردنی عیباده‌ت نیه له ره‌هه‌نده رۆحیه‌كه‌ی به‌قه‌د ئه‌وه‌ی ڕزگاركردنی عیباده‌ته له‌سیاقێكی ئاینی وئیش پێكردنه‌وه‌ی له‌ناو دنیای عه‌شق، ئه‌وه‌ش بابه‌تێكه به‌دوای تێڕامانی رۆحیانه‌ی عاشق دێت.. ئه‌وه‌ش ئه‌زموونێكه عه‌شقێك ناگرێته‌وه كه له‌ته‌مه‌نی هه‌رزه‌یی ده‌ست پێده‌كات، به‌ڵكو ئه‌وه عه‌شقی كاملی مرۆڤه، ئه‌وه گه‌یشتنی خوده به خه‌ون.\nعیباده‌ت جۆرێكی زمانه ئه‌وه ده‌ربڕین نیه بۆ به‌رامبه‌ر، به‌ڵكو خه‌ڵوه‌تێكی خودگه‌راییه.. چونه ناو ناخه تیایدا خود له‌وڕێگه‌یه‌وه دڵنیا ئه‌بێت له خه‌ون، خه‌ونی هاتنه دی داهاتوو، به‌وه‌ی داهاتووی وێناكراو له‌و ڕێگه‌یه‌وه هاتۆته دی، ئه‌وه‌ش یه‌كه‌م ساته‌وه‌ختی دابڕانی ڕاسته‌قینه‌ی مرۆڤه له دنیا به‌وه‌ی دنیای ئه‌و دنیایه‌كه سه‌ر به ئه‌خلاقی كۆمه‌ڵگا نیه، عاشق ئه‌و كاره‌كته‌ره‌ی خۆی كولتورو سیستمی ئه‌خلاقی وگوتاری جوانناسیانه‌ی بۆ ژیان بنیات ده‌نێته‌وه.\nعیباده‌تكردنی یار گه‌ڕانه به‌دوای پرسیاری: موقه‌دده‌س چیه؟ ئه‌و پرسیاره ترسێكی سایكۆلۆژی له‌مردن نایهێنێته بوون وه‌ك چۆن ئاین له‌به‌ره‌نجامی هه‌ستی مردن ئه‌یخوڵقێنێت، به‌ڵكو لای عاشق ئه‌و پرسیاره ئاره‌زووی ژیاندۆستی بنیاتی ده‌نێت، بۆیه موقه‌دده‌س بوون وێنه‌یه‌كی ڕاسته‌قینه‌ی رۆحی بارگاوی كراوه به فانتازیا وێنه‌یه‌ك كه حه‌قیقه‌ت بریتیه له خۆشویستنی به‌رامبه‌ر به‌وه‌ی ئه‌وه یاره ئه‌و كائینه موقه‌دده‌سه‌ی كه له‌هه‌موو شتێكی دنیا پیرۆزتره ئه‌وه هێزی غه‌یبانی نیه به‌ڵكو هێزی ناخی و رۆحی عاشقه كه ژیان و وجود له خۆشه‌ویست ده‌بینێته‌وه، خۆشه‌ویست كه ئه‌و رۆحه موقه‌دده‌سه بێت ئیتر عیباده‌تكردنی وه‌ك پێویستیه‌كی ناو ژیانی لێدێت.\nپرسیاركردن له‌عیباده‌تكردنی خۆشه‌ویست بریتیه له‌سوژده بردنی ئه‌به‌دیانه له‌ساتی كازێوه بۆ غروبی خۆرئاوا ئه‌و ده‌مه‌ی سه‌رله‌نوێ ژیان له‌ركوعی نوێژێكی تری یاره‌وه تریفه‌ی مانگ هه‌ڵدێنێت ئه‌وه‌ش ساته‌وه‌ختی گه‌یشتنه به‌رۆحی موقه‌دده‌س ئه‌و ده‌مه‌ی له‌شه‌قامێكدا بێباك له‌هه‌موو دنیا عاشق سوژده ئه‌بات وپێڵاوه‌كانی یار ماچ ده‌كات ئه‌وه‌ش عه‌شقێك نیه له‌سه‌رتای ته‌مه‌ن وله‌ئه‌وینێكی ڕووكه‌ش مرۆڤ تێی بگات به‌لكو به‌ره‌نجامی ڕامانی عاریفیانه‌ی ئینسانه له‌وه‌ی ئه‌ویتر كه رۆح وجه‌سته‌ی یاره ئه‌بێته په‌رستگایه‌ك بۆ خودا په‌رستی بینینی یار به‌خودا شه‌رعیه‌ت وڕه‌وا پێدانه بۆ ئه‌وه‌ی هه‌موو ساتێك به‌بێ تێگه‌یشتن وڕوانین له‌زه‌مان و شوێن پێلاوه‌كانی خۆشه‌ویست ماچ ئه‌كرێت وخه‌ڵوه‌تێكی قووڵ له‌به‌رده‌می بۆنی گه‌ڵاكان كه له‌قژی یار دێت له‌ڕێگه‌ی هه‌ستی پۆنكردن وهه‌ناسه‌كانه‌وه به‌ره‌و دنیایه‌ك ئه‌رۆین كه دنیای ئه‌و زه‌مان وڕۆژگاره نیه ئه‌وه ئینتیماكردنێكی ئیرۆسیانه‌یه بۆ زه‌مه‌ن كه ته‌نها یار ئه‌توانێ له‌ماناكانی پیرۆزی ئه‌و عه‌شق وسووتان وپه‌رستنه تێبگات\nPrevious گڵۆباڵیزم…. كۆڵۆنیالیزمی نۆییه..؟ 1\nNext خۆشه‌ویستی ئێرەی چۆڵکردووە، به‌نیئاده‌مینه..!


ئیسماعیل حەمەئەمین : سلێمانی لەم شەڕەگەڕەکە بپارێزن . – WTARIKURD\nچەند ڕستەیەکی کورت کەم لەسەر بەرهەمهێنانی ناشرینی ..\nساڵانێکە خۆم و هاوڕێکانم لەنوسەران کەژمارەیەکی زۆر کەمین، دونیایەک قسەمان لەسەر (ئەقڵانیەت، دیالۆگی ئەقڵانی و ڕەخنەی مەعریفی و چەمکی دەسەڵات، دیموکراسیەت، مۆدێرنە، پۆست مۆدێرن، سوبێکت ، جیهان، لەنێو جیهاندا بوون، تاکڕه‌وایه‌تی و فشار و ئازادی و زۆریتر کردووە.\nدونیایەک کتێب و نوسینی گۆڤاری فیکریمان لەم شارەدا بەرهەمهێناو دونیایه‌ک ڕەخنەی جیدیمان له‌دژی یەکتر گرتووە و ململانێی فیکریمان کردووه، که‌چی له‌دواجاریشدا هه‌ر هاوڕێ و خۆشه‌ویستی یه‌کترین . لەهەشتاکانی سەدەی بیستەوە قسە لەسەر بونیادگەری و وجودیه‌ت و گوتاری ڕه‌خنه‌یی و مەعریفەو دەسەڵات و دیموکراسیەت و گوتار و مۆدێرنە و پۆست مۆدێرنە دەکەین .چەندەها تێرم و چەمکی جۆراوجۆرمان هێناوەتە نێوەندی ڕۆشنبیری و سیاسیەوە و لەئەڵمانی و ئینگلیزی و فەڕەنسیەوە ، ئەم چەمک و تێزانەمان بۆ خوێنەرانمان روونکردۆتەوە، بەجۆرێک کەببێت بەمیتۆدێک بۆ دیالۆگی ئەقڵانی. بێگومان لەپێناوی ئەوەی سیاسەت و کۆمەڵگە لەو چەمکە نێزیکبێتەوە کەلە شۆڕشی فەڕەنسیەوە بە(هاوڵاتیبوون) ناودەنرێت، لەپێناوئەوەی سیاسەت نەبێتە شەڕە گەڕەک و لەو کولتورە شەڕە خێڵەکیەی بێتەدەرەوە، بەڵام بەداخەوە سیاسەت بەکۆی پارتەکانیەوە نەهیچ فێربووە و نەهیچیش فێردەبێت ، بەڵکو ڕێگرە لەبەردەم گەشەکردن و فێربونی دیموکراسیانەی خۆیدا.\nکۆی ئەمشارە، جگەلەسیاسی و حیزبیەکان نەبێت! خەریکی خوێندنەوە و بەشدار بوونن لەم دیالۆگ و خوێندەوەی کاری ئەدەبی و بیروڕادەربڕینە، بێگومان جگە لەسیاسیەکانی نەبێت، جگە لەوانە نەبێت لەدیوەخانەکانی ئەم پارت و ئەم لق و ئەم کۆمیتە و ئەم مەکۆیە نەبێت وەک بێـئیشی ئەبەدی چایی دەخۆنەوە و شار پڕدەکەن لەنەریتی ناشرین و چەلەحانێی و بێ کولتوری و میدیای بەرهەمهێنەری ناشرینی !\nساڵاهایە چه‌نده‌ها ڕۆمان و کتێبی شیعر و کتێبی فیکری نوسراوە  و وه‌رگێڕاوه، نوسەرە جیدیەکان سەرەڕای ژیانایان لە مەنفاکان ولەنیشتماندا سەختی ژیانیان، لەبەرئەوەی ئێوە هەزارەها هەوڵنوس و ستووننوس و ڕاپۆڕتنوستان لەبەرامبەریان زیندووکرۆتەوە و لەسەر سەریان کردووتانن بە سەرنوسەر و خاوەن دەزگای رۆشنبیری و بنەکەی جۆراوجۆری بەناو ڕۆشنبیری و کلتوری، بەوەزارەتی ڕۆشنبیریشەوە هەموو شتێکی تێدا دەگوزەرێت جگە لەڕۆشنبیری و دیالۆگی جیدی نەبێت! سەرەڕای هەموو ئەمانە نوسەرە جیدیەکان و هونەرمەندەکان بەسنگفراوانیەوە هەمیشە بەشداربووون لەم دیالۆگی جیدیدا لەگەڵ هەر پارت و لایەنێکدا، نەک لەبەر ئێوە، بەڵکو لەپێناو نەوەیەکی نوێ ، بۆ ئەوەی ناشرین نەبێت بەنەریت و کلتوری فەزەیحەتنانەوە و جنێو و کلتوری شەڕەگەڕەکتان. بەڵام بەداخەوە خەریکە ئەوانیش دەبنە هەڵگری نەریتە ناشرینەکانتان، ئەوەندە ناشرینیتان بەرهەمهێناوە کە کتێبی قەبارە گەورە و چەندەها ساڵە کاری دەوێت بۆ دۆکۆمێنتکردنی، لەوانەیە دوا چیرۆکی ئەم ناشرینیە هەڵبژاردنی ئەنجومەنی پارێزگای هەولێر و لەهەمووی تراژیدتر ئەم ئەنجومەنەی سلێمانی بێت .\nداوای لێبوردن لەخوێنەری ئازیزم دەکەم کەتوڕەبوون بەم دێڕانەوە دیارە، بەڵام ئازیزان ئەمە توندی ڕەخنەی جیدیە، ئاگادارکردنەوەیە، توڕبوونی دۆست و هاوڕێکانمانە، کورد دەڵێت؛ دۆست ئەوەیە دەمگرێنێ…ئەم توڕە بوونە دۆزیکە لەڕاوەشاندنی دۆستەکانمان کەپێیان بڵیین؛ تکایە هاوڕێکەم بەسە و ئەم کارەی تۆ هەڵەیە. هەمیشەش ئاوەها مامەڵەمان لەگەڵ کۆی سیاسەتی کوردیدا کردووە، چونکە هەمیشە چ ئێمەی نوسەران و چ خەڵکی کوردستان نەمانوسیستووە کەس ناشرینبکەین و بەڵکو لەشکستەکانیشدا هێمنبووین لەگەڵ یەکتردا و پێماندەگووتن؛ ئاخر ئەمە کولتوری شەڕی ناوخۆی شاخ بوو!.. ئاخر ئەمە درێژبونەوەی کوشتنەکانی بندیوارەکانی هەشتاکان بوو! هێشتا لەئێستادا سەمای خۆیدەکات. ئێمەی نوسەرانی جیدی هەرگیز نەمانویستووە ئەو چیرۆکانە بگێڕینەوە کەدەیزانین وتێیدا ژیاوین، هەمیشە ئەخلاقی کوردانە و ئێستای ئەم نەوەیەمان لەلاگرنگتر بووە، وەک لەهەڵدانەوەی ناشرینیەکانی دووینێتان، نەمانویستووە نەوەی نوێ بەم ڕابوردووەتان سەرقاڵبکەین، لەجیاتی ئەوە باسمان لەفیکر و دیوکراسی و چەمکە نوێیەکان کردووە، بەڵام بەداخەوە ئێوە دەست لەخوو ونەریتە ناشرینەکانتان ناهێنن.\nخەڵکی ئەمشارە لەدەستگێڕێکەوە بیگرە تاخوینەوارێکی جیدی ڕێزی وشە وهونەر دەگرێت و حەزی لەقسەی خۆش و سەیران و جوانی و ژیاندۆستیە، هەر بۆیە لەخۆشەویستی خۆیدا بۆ ئەو فیگورەی پێیدەڵێن ڕۆشنبیری جیدی، ڕەخنەی لێدەگرێت و چاوەڕوانی خۆی زیاترە بۆی. من هەمیشە ڕەخنەی ئەو مرۆڤەم بەهەند وەرگرتووە کەلەسەر جادە منی گرتووە و بەجوانی پێیگوتووم : تۆ هەڵەیت! ..ڕەخنەی ئەوەم بەجدی وەرگرتووە وەک لەسیاسیەک، چونکە دەزانم ئەو گەنجە، ئەو هاوڵاتیە، لەفەیسبوک بێت یان لەهەر شوینێک بێت کەڕەخنەدەگرێت لەدڵەوە قسەدەکەن و ئێوەش خوادەزانێت مەبەستان چییە. لەبەر هۆکارێکی سادە چونکە ئێوە نەدڵتان ماوە و نەئەقڵانیەتیش.\nمرۆڤ بۆئەوەی لەم دەڤەرەدا ببێت بەسیاسیەکی سەرکەتوو، دەبێت ئەقڵ و دڵی خۆی ونبکات، لەهەمووی گرنگتر دەبێت بازاڕییەت یان وەک چەمک کردووەمە بە (بازاڕیزم)، بکاتە ناسنامەی خۆی و فێرە فەزیحەتنانەوە و جنێوی ناشرین بێت. بۆ ئەوەی سیاسیەکی سەرکەوتوو بیت دەبێت میهرەجانی ئەدەبی سازبکات بۆ سووکردنی ئەدەب و لاوازترین وشە ڕیزبکرێت، و کلتوری تەنز و لاقرتێ بڵاوبکاتەوە. بۆ ئەوەی سیاسیەکی باش و خاوەن پۆست بیت ،دەبێت دیالۆگێک بکەیت ، لەپێناو لەبەرچاوخستنی دیالۆگی جیدی لەبەر چاوی خەڵک. دەبێت فێرە ئەوە بیت هونەری ناشرینیکردن وبەرهەمبهێنێت و بێ کلتوری فێربێت ، دەبێت فێربێت هەڵبژاردن بکات بۆئەوەی چەمکی هەڵبژاردن ناشرین بکات. دەبێت فیربێت کەچووە هەر پۆستێکەوە ، لەئەندام پەڕلەمانیەوە بیگرە تاوەزیری و شارەوانی وئەنجومەنی پارێزگا، ئەوەندە ناشرینی بەرهەمبهێنێت کە هیج مانایەک و هەیبەتێک بۆ پۆستی حکومی و دەوڵەتی نەمێنێتەوە. چاوێکی سادە لەکاراکتەری کۆی کەسانی نێو ئەو پۆستانە بگێڕین ئەوسا بەمن بڵێن تۆ هەڵەیت!\nبەڕێزان ئەنجومەنی شاری سلێمانی لەداهاتوودا! خەڵکی ئەمشارە (شاری سلێمانی) گاڵتەی پێناکرێت ، وەک چۆن بەعس بەجەبروتی خۆیەوە نەیتوانی کولتوری ئەمشارە بشوێنێت و لەیەک رۆژدا بۆ ئەبەد خەڵکی ئەم شارە، (نەک ئێوە) لەڕەگەوە بەعسی هەڵکێشا، ئاوەها هێشتا ئەو هێزە گەورەیەی لەخۆیدا هەڵگرتووە، و کۆی قسەی ئێمە بۆ ئەوەیە سلێمانی ناشرین مەکەن، بۆئەوی ناشرینتان نەکەن لەمێژوودا!\nکۆی ئەم هەموو کتێبە، شانۆیە ، هونەرە جیدیە خەڵکی فێرکردووە ڕێز لەکوردبوونی خۆی و ڕۆشنبیری خۆی بگرێت، لەبەر ئەم هۆیە بەشدارن لەپڕۆسەی سیاسدا و پشتگیرتان دەکەن، بەڵام هیوادارین لەوە زیاتر ئەمشارە بەسیاسەتی ( بەرمهێنانی ناشرینی ) ناشرینمەکەن، بەداخەوە لەوڵاتاندا سیاسەت هۆکاری پێشەکەوتنە، لای ئێمە هۆکاری دواکەتوویی.\nبەداخەوە هێشتا ئێوە )کۆی پارتەکان ( فێرنەبوون لەسەر چەند پۆستێکی ئەنجومەنی ئەم شارە پێکبێن، بەداخەوە ئەوەندە سادە مەبن وەها مەزندە بکەن گەر پۆستەکانی ئەمشارە بۆ لایەنێکتان بێت ، ئەوا ئەمشارە دەبنەوە، سلێمانی موفاجەئەی زۆرە! جێگەی شەرمە کەسیاسەت هیچ لەکولتوری نوسراوی مەدەنیانەی ئەم شارە تێنەگەیشتووە ، هیچ لەڕەخنەی بونیادگەرانەی ڕۆشنبیرانی ئەمشارەو هونەرمەندە جیدیەکانی تێنەگەیشتووە، هیچ لە خانمە ئازادەکانی تێنەگەیشتووە کەدژی دواکەتوویی لەململانیدان، هیچ لەوهەموو دەنگە ئازادە تێنەگەیشتوون کەخەڵکی ئەمشارە بەخوێنی خۆیان بەدەستهێناوە. هێج تێنەگەیشتون و هەمووتان خەریکی تاوانبارکردنی یەکترین و خەریکی کلتوری فەزیحەتنانەوەن له‌دژی یه‌کتری.\nتکایە پێکبێن و ئەوەندە شەڕە گەڕەک مەکەن لەگەڵ یەکتری و لەگەدوای پیکهاتنیش درێژە مەدەن بەبەرهەمهێنانی ناشرینی، چونکە ئیتر ئەم بێ کولتوریەتان گەیشتۆتە ئاستێکی ترسناک. ئەوە بزانن کەسلێمانی لەژیانیدا موڵکی کەس نەبووە و کەسیش نابێت. سەدامی دیکتاتۆری نەخۆش کۆی ئێراقی کۆنترۆڵکرد بەڵام سلێمانی بۆ کۆنترۆڵنەکرا، ئیدی لەم ( ڕاستیە سادە ( وە لەسروشتی ئەم شارە تێبگەن و لەچواچێوەی (دیالۆگێکی ئەقڵانی کۆمنیکاتیڤانەوە ) پێکەوە پێشبڕکێ بکەن لەسەر خزمەتکردنی ئەمشارە و یەکترتان خۆشبوێت. تکایە جیاواز بن و ململانێی بکه‌ن، به‌ڵام له‌پێناوی ئامانجێکی ئینسانی باڵادا و کولتوری هاوڕێەتی و درواسێه‌تی و کوردایه‌تی خۆتان بیرنه‌چیت، خەڵکتان خوشبووێت لەدڵەوە ، ئەمەش با خاڵی ململانێ بێت ، بائەمە مۆڕاڵی کارکردنی دواڕۆژتان بێت، تکایە زویرمەبن لەڕەخنەکانمان چونکە لەبەرژەوەندی هیچ یەکێک نییە و لەبەرژەوەندی هەمووتاندایە. ئازیزنم ئه‌وه له‌یادمه‌که‌ن ئێمه هەموومان له‌یه‌ک کەشتیداین. ئێمە چەندە زویربین لەیەکتری لەدواجاردا دراوسێ و هاوخەمم و خەڵکی شارێکین و کوردین ..


ئایا لە کۆتایی ئەم مانگەدا ژیان کۆتایی دێ لە سەر زەوی!!؟\nئەم هەواڵە لە زۆرێک لە میدیاو هەواڵەکانی جیهانەوە بڵاو دەبێتەوەو ، خەڵکێکی زۆر بە پێی بڕوا و بۆچونی خۆی تەفسیری دەکات و ئەنجامگیری لێ دەکات. بۆیە لە میدیا کوردیەکانەوە زۆر شێلگیرانە لە گەڵ ئەو بڕوایەدان کە٢٨/٠٩/٢٠١٥ کۆتایی ژیانە لە سەر زەوی وەک لە سایتی (خەندان ) بڵاو بۆتەوە، بۆیە بە پێویستم زانی ئەم بابەتە کە زانیاریەکانی لە دەزگای (ناسا) وە وەرم گرتوە کە دەزگایەکی بە هێزی ئەمریکیە و شارەزایەکی زۆری لە دەستنیشانکردنی دیاردە ئاسمانیەکاندا هەیە.\nبە پێی ئەم دەزگایە بێت ئەم دیاردە یا ڕوداوە نەک کۆتایی بە ژیان دێنێت بەڵکو یەکێکە لەو دیاردانەی کە ئینسان نابێت لە دەستی بدات بۆ تەماشا کردنی و چێژ وەرگرتن لەو دیمەنە سەرسوڕهێنەرە ،دڵرفێنە کە لە ئێوارەی ٢٧/٠٩/٢٠١٥ دا ڕودەدات. بۆیە ئەم دیاردە دەگمەنانە لە وڵاتە پێشکەوتووەکاندا کە بنەمای ژیان تێیدا زانستیانەیە، یا لە سەر هاوکێشە زانستیەکان بنیات نراوە، دەبێتە تاقیگەیەک بۆ پەیدا کردنی زانیاری زیاتر لە سەر گەردوون و ئاهەنگ گێڕان و شانازی کردن بەوەی کە ئەو دیاردەیە لە کاتی تەمەنی یا ژیانی ئەودا ڕوی داوە، نەوەکو وەک کۆمەڵگاکانی لای خۆمان کە دەبێت ڕۆژی ترس و بێ هیوایی. با ئێمەش بۆ ساتیک لە جیهانی زانستدا بیر و هزرمان ئاسوودە بکەین و کەمێک ترس و تۆقاندن لە خۆمان دوربخەینەوە.\nبا کورتەیەک لە سەر ئەو دیاردەیە بزانین کە دەزگای ناسای ئەمریکی بڵاوی کردۆتەوە:\nبە گوێرەی زانیاریەکانی ئەم دەزگایە بێت تەنها شت کە ڕوو دەدات لە سەر زەوی ئەوەیە کە خەڵکی توشی مل ئێشە دەبن بۆ ڕۆژەکەی دوایی واتە٢٨/٠٩/٢٠١٥!! ئەویش بە هۆی زۆر مل هەڵبڕینتان بەرەو ئاسمان بۆ تەماشاکردنی دیاردەکە.\nئەم دیاردە زیاتر دەگمەنیەکەی لەوەوە هاتووە کە دوو دیاردە لە یەک کاتدا دەبینن یا ڕوو دەدات، ئەویش یەکەم؛ مانگ لە ڕوناکترین حاڵەتدا دەبێت، دووەم؛ لە کاتی گیرانیدا لە تاریکترین حاڵەتدا دەبێت، بۆیە لەو ئێوارەیەدا ڕوناکترین و تاریکترین ڕۆژی ئەمساڵ دەبینین. بۆیە وای کردووە کە ئەم دیاردە دەگمەنانە ببنە مایەی ئەوەی کە ژیان کۆتایی دێت.\nهاوکێشەکە ئەوەیە کە خۆر و دوو بەرد لەو کاتەدا دەکەونە سەر یەک هێڵ و ئەو دیاردەی مانگیران و سوربونی مانگ پیشان دەدات کە بە مانگی خوێنین ناو دەبرێت. وە هەروەها هیچ گۆڕانکاریەک نە لە سەر مانگ و نە لە سەر زەوی ڕوو نادات و ئاسمانێکی جوانمان پیشان دەدات.\nهەروەها لەو شەوەدا بەشە هێلکەیەکەی مانگ لە زەوی نزیک دەبێتەوە ، نزیکەی ٣١٠٠٠ مایل کە دەکاتە نزیکەی ٥٠٠٠٠ کیلۆمەتر و لە ئەنجامی ئەم نزیک بونەوەیەدا، مانگ بە ڕادەی ١٤٪ گەورەتر دەبینرێت و ڕوناکیەکەشی لە ٣٠٪ زیاد دەکات، واتە ڕوناکتر دەبینرێت.\nهەمان دیاردە لە سەرەتایی ئەمساڵدا ڕووی داوەو لە کاتی خۆر گیرانە گشتیەکەدا ، کاتێک قەشە مەسیحیەکان و خەڵکانێکی تر(پێ دەچێت مەبەستی ئاینەکانی تر بێت بەڵام بۆ سەلامەتی ناوی نەهێنابێتن) ڕایانگەیاند کە ئەم دیاردەیە کۆتایی ژیانە لە سەر زەووی!! پێش ئەوەی بەشەرییەت بتوانێت نیزامی یا هۆکارەکانی پێشبینیەکان پێش بخات ، یاخود تەکنۆلۆجیای وردبین و خێرا لە چەشنی تیلسکۆپ و نیزامی کەشناسی مۆدێرن و گەشتە ئاسمانیەکان ، شارستانیە کۆنەکان نمونەی شارستانیەکانی میزۆپۆتامیا ،تەماشایی دیاردەی خۆر گیران و مانگ گیرانیان وەک ڕوداوێک هەڵدەسەنگاند کە لە تواناییی هیچ کەسێکدا نیە کە پێشبینی بکات! وە هەر وەها وەک ڕوداوێکی زۆر ترسناک تەماشا دەکرا، وەک ئەوەی لە زۆر جێگەدا تا ئێستا هەر ماوەو دەبێتە دەف لێدان و زیکر کردن بۆ تێپەڕاندنی بە بێ زەرەر و زیان. بەڵام زانیان لەم ڕۆژەدا دەتوانن زۆر بە ووردی و بە داتاوە پێشبینی ئەم ڕوداوە سروشتیانە بکەن.\nبۆیە, زانایانی ناسا دەڵێن؛ دەتوانین بە دڵنیایی و زۆ بە ڕاشکاوانە بڵێین کە چ مەترسیەک لە سەر ئەستێرەی زەوی و ژیان لە سەری هەیە لە هەزار ساڵی داهاتوودا.


کوردیپێدیا - 100 شنەی ئەوین\n📕 100 شنەی ئەوین | پۆل: پەڕتووکخانە | زمانی بابەت: 🏳 کوردیی ناوەڕاست\n100 شنەی ئەوین\nهێمن زەندیهێمن زەندی\n🔗 خوێندنەوە / داونلۆدکردنی پەڕتووکی: 100 شنەی ئەوین\n📥 ژمارەی داونلۆد: 547 جار\n#هێمن زەندی |\n1. 👁 بەرامەی عەتری رابردوو\n2. 👁 تابلۆکانی قاوەخانە بەلاشەکە\n1. 👁 هێمن زەندی\n➕ ئەم بابەتە لەلایەن: (هاوڕێ باخەوان)ەوە لە: May 11 2020 10:52PM تۆمارکراوە\n👌 ئەم بابەتە لەلایەن: (جوان عومەر ئەحمەد)ەوە لە: May 12 2020 1:21AM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: May 12 2020 2:03PM باشترکراوە\n👁 ئەم بابەتە 1,703 جار بینراوە\n📷 فایلی وێنە 1.0.1 67 KB May 11 2020 10:52PM هاوڕێ باخەوان\n📕 فایلی PDF 1.0.1 2 MB 149 May 12 2020 2:03PM هاوڕێ باخەوان


لایه‌نه كوردییه‌كان له باره‌ی یه‌كلیستی بۆ ناوچه دابڕاوه‌كان كۆده‌بنه‌وه\nبەرپرسی دەزگای هەڵبژاردنی پارتی، رایده‌گه‌یه‌نێت، له چه‌ند رۆژی داهاتوودا تەواوی حزبە كوردستانییەكان كۆبوونەوەیەكی هاوبەش سەبارەت بە یەكلیستی لە ناوچە كوردستانییەكانی دەرەوەی ئیدارەی هەرێم ئەنجام دەدەن.\nخەسرۆ گۆران، بەرپرسی دەزگای هەڵبژاردنی پارتی دیموكراتی كوردستان به ماڵپه‌ری فه‌رمی حزبه‌كه‌ی راگه‌یاند، "هەفتەی داهاتوو، 16ی ئەم مانگە دانیشتنی دادگای باڵای فیدراڵی تایبەت بە سكاڵاكەمان لەبارەی هەمواری یاسای هەڵبژاردنی ئەنجومەنی پارێزگاكانی عیراق بەڕێوە دەچێت و، ئومێدەوارین بڕیارەكە لە قازانجی دەنگدەران بێت".\nبەرپرسی دەزگای هەڵبژاردنی پارتی دیموكراتی كوردستان راشیگەیاند: "دوای دانیشتنی دادگای فیدراڵی، ئێمە خۆمان بۆ هەڵبژاردن ئامادە دەكەین".\nلایەنە كوردستانییەكان لە ناوچە كوردستانییەكانی دەرەوەی ئیدارەی هەرێمی كوردستان، لە هەوڵدان بە یەك لیست بەشداریی هەڵبژاردنی ئەنجومەنی پارێزگاكان بكەن و بچنە كێبڕكێ لەگەڵ پێكهاتەكانی دیكە بۆ ئەوەی ببنە لیستی گەورە و بتوانن كورسیی زیاتر بە دەست بهێنن.\nلەبارەی هەنگاو و هەڵوێستی پارتی دیموكراتی كوردستان بۆ ئەم پرسە، خەسرۆ گۆران وتی: "رۆژی دووشەممە لەگەڵ یەكێتیی نشتیمانیی كوردستان كۆبووینەوە و، بڕیارە پەیوەندی بە لایەنەكانی دیكەوە بكەین و دوای چەند رۆژێكی تریش كۆبوونەوەیەكی هاوبەشی تەواوی حزبە كوردستانییەكان سەبارەت بەو پرسە ئەنجام دەدەین، چونكە یەكلیستی زۆر گرنگە و چەندە كورد یەكگرتوو بێت لە ناوچە كوردستانییەكانی دەرەوەی ئیدارەی هەرێم، ئەوا دەستكەوتی زیاتر بەدەست ده‌هێنێت".\nپێشتر حزبه كوردستانییه‌كان جگە لە پارتی و نەوەی نوێ، لە بارەگای حزبی شیوعی عیراق لە کەرکوک کۆبوونەوەو بڕیاردرا بۆ هەڵبژاردنی ئەنجومەنی پارێزگای کەرکوک کورد بە یەک لیست بەشداری بکات و ناوی لیستەکەش کەرکوکی کوردستانی دەبێت.